Terdzo-PHA-034 - Rinchen Terdzö\nbka' brgyad bde gshegs 'dus pa las/_rtsa ba'i dkyil 'khor dang 'brel ba'i tshe'i sgrub pa phrin las dbang bskur bcas nyams su len bder bkod pa 'chi med bcud sbyin\nVolume 14 (ཕ) / Pages 1001-1043 / Folios 1a1 to 22a2\nRinchen Terdzö Volumes List > Volume 14 > Text #34 (Scroll to Bottom)\n'jam mgon kong sprul. bka' brgyad bde gshegs 'dus pa las rtsa ba'i dkyil 'khor dang 'brel ba'i tshe'i sgrub pa phrin las dbang bskur bcas nyams su len bder bkod pa 'chi med bcud sbyin. In Rin chen gter mdzod chen mo pod bcu bzhi pa (The Great Treasury of Rediscovered Teachings Volume 14) by 'jam mgon kong sprul, 1001-1043. New Delhi: Shechen Publications, 2007-2016.\nces pa 'di nyid kun gzigs rdo rje 'chang 7'jam dbyangs mkhyen brtse'i dbang po dang /_dza ka dang dge mang mchog sprul bcas rnam pa gsum gyis gsung bskul gnang ba ltar/_rje bla ma nyid kyi dgongs don dang phyag bzhes kyi rjes su 'brang /_gzhung rtsa 'grel gyi dgongs pa sor bzhag tu pad+ma gar gyi dbang phyug phrin las 'gro 'dul rtsal gyis rdzong gsar bkra shis lha rtse'i chos grwar bkod pa dge legs 'phel\n༄༅། །བཀའ་བརྒྱད་བདེ་གཤེགས་འདུས་པ་ལས། རྩ་བའི་དཀྱིལ་འཁོར་དང་འབྲེལ་བའི་ཚེའི་སྒྲུབ་པ་ཕྲིན་ལས་དབང་བསྐུར་བཅས་ཉམས་སུ་ལེན་བདེར་བཀོད་པ་འཆི་མེད་བཅུད་སྦྱིན་ཞེས་བྱ་བ་བཞུགས་སོ། ། ན་མོ་གུ་རུ་ཤྲཱི་ཧེ་རུ་ཀ་ཀྲོ་དྷ་རཱ་ཛ་ཡ། བདེ་གཤེགས་ཀུན་འདུས་དཀྱིལ་འཁོར་ཚོམ་བུ་དགུ །ཚེ་མཆོག་བཅུད་འཛིན་ཕྱག་རྒྱའི་སྐུར་ཤར་བའི། །དངོས་གྲུབ་བདེ་བླག་ཐོབ་ཕྱིར་དེའི་སྒྲུབ་ཐབས། །སྨིན་བྱེད་དང་བཅས་ལག་ཏུ་བླང་བདེར་དགོད། །དེའང་རྩ་བའི་གཞུང་ལས། རྣལ་འབྱོར་པ་ཚེ་རིང་བ་ནི་དངོས་གྲུབ་རྣམ་གཉིས་མཐར་ཕྱིན་པར་འགྲུབ་པའི་རྒྱུའི་གཙོ་བོ་ཡིན་ཞིང་། ཚེ་ལ་བར་དུ་གཅོད་པའི་རྐྱེན་དྲུག་གིས་ཚེ་ཉམས་པའི་རྟགས་བཞི་འབྱུང་བ་ལ་གསོ་བའི་ཐབས་རྣམ་པ་གསུམ་དུ་གསུངས་པའི་གཙོ་བོ་གསོ་མཁན་རྣལ་འབྱོར་པས་ཤེས་པར་བྱ་བ་ཚེ་གནས་པ་དང་། འཕྲོག་པ་དང་། བཅིང་བ་དང། དགུག་པ་དང་། བརྣན་པ་སྟེ་ཚེ་ལུང་རྣམ་པ་ལྔ་ལ་བྱེ་བྲག་ལུང་རྣམ་པ་བཅུ་གཉིས་ཀྱིས་ཚེ་སྒྲུབ་པའི་ཐབས་རྣམས་བསྟན་ཅིང་། དེ་ཉིད་སྦྱོར་དངོས་རྗེས་ཚང་གིས་ལག་ཏུ་བསྟར་བ་ལ་དོན་བཞི། དཀྱིལ་འཁོར་བཅའ་བ། རྫས་གསག་པ། ཏིང་ངེ་འཛིན་གྱི་ལས་རིམ། ཚེ་འགུགས་པའི་ཕྲིན་ལས་དངོས་སོ། །དང་པོ་ནི། བཀྲ་ཤིས་ཡིད་འོང་མཐུན་རྐྱེན་ཚོགས་པའི་གནས་སུ་བྱང་བགྲོད་ཡར་ངོའི་དུས་ཚེས་བཟང་པོར་རྟེན་དང་རྒྱན་གྱི་བྱེ་བྲག་ཅི་འབྱོར་པས་མཛེས་པར་བྱས་པའི་གུང་དུ་སྟེགས་བུ་ཁེབས་ལྡན་ལ་བདེར་འདུས་དཀྱིལ་འཁོར་དགུ་རྫོགས་ཀྱི་རས་བྲིས་བཀྲམ། མ་འབྱོར་བའམ་བསྡུ་ན་མཎྜལ་ལ་རྡུལ་ཚོན་གྱིས་པདྨ་འདབ་བརྒྱད་ལྟེ་བ་དམར་པོ། གྲུ་ཆད་ལྗང་གུ། ཁྱམས་ཕྱོགས་མདོག །དེ་རྒྱབ་འགྲུབ་ན་སྒོ་རྫོགས་སྤྱི་ལྟར་བྲི། གཉིས་པ་ནི། དཀྱིལ་འཁོར་དབུས་སུ་མཉྫི་ལ་བུམ་པར་ཉེར་ལྔའི་རྫས། བྱང་སེམས་དཀར་དམར། ག་པུར། ཅུ་གང་། གི་ཝང། ཙན་དན་དམར་པོ། ཆུ་སྣ། བ་དམར་པོའི་འོ་མ། མངར་གསུམ། ཆོས་སྨན་སྦྱར་བས་བཀང་ལ་མགུལ་ཆིངས་བཅས་བཞག་པའི་ཁར་བནྡྷ་མཚན་ལྡན་ཆང་དང་ཚེ་འབྲས་རིལ་བུས་བཀང་བ་དར་རས་དམར་པོས་བཀབ་པའི་སྟེང་དུ་ཚེ་འབྲང་བུམ་གཟུགས་མགྲིན་པར་རས་སྐུད་དམར་པོ་ལ་མེ་ཏོག་དམར་པོའི་ཕྲེང་བ་བརྒྱུས་པས་དཀྲིས་ཤིང་རྡོ་རྗེ་རྒྱ་གྲམ་གྱིས་ཁ་བཀབ་པ་བཞག །ཕྱོགས་བཞིར་བྷནྡྷ་བཞི་ཆང་དང་ཆོས་སྨན་གྱིས་བཀང་བ། དཀྱིལ་འཁོར་གྱི་ཁྱམས་སུ་ཕུར་པ་བཅུ། ཕྱོགས་བཞིར་རལ་གྲི་བཞི། མཚམས་བཞིར་མདའ་དར་མེ་ལོང་ལྡན་པ་བཞི་གཟུག །ཆུ་གཉིས་ཉེར་སྤྱོད། སྨན་གཏོར་རཀྟ་སོགས་སྤྱི་ལྟར་བཤམས། བདེ་འདུས་ཕྲིན་ལས་ཆེ་བ་གཏང་ན། ཚེ། ཟླ་གམ། ཛ་གད་སོགས་ཀྱང་བཀོད། ལས་བུམ། ཕྲིན་ལས་ལ་དགོས་པའི་གཏོར་མཆོད་ཚོགས་ཀྱི་ཡོ་བྱད་རྣམས་འདུ་བྱའོ། །གསུམ་པ་ནི། བསྐྱེད་རྫོགས་ཆེན་མོའི་གཞུང་བསྲང་བར་གསུངས་པས་འགྲུབ་ན་ལས་བྱང་བདེ་རོལ་བཏང་ལ། ཏིང་འཛིན་རྣམ་གསུམ་སོགས་ཀྱང་དེ་ལྟར་ལས་ལྷ་བསྐྱེད་དངོས་གཞི་འདིར་གསལ་བ་བསྒྱུར། འོན་ཀྱང་ཐུན་བཞིར་ཉམས་སུ་ལེན་པའི་ཐུན་ཕྱི་མ་རྣམས་དང་། དབང་སྒྲུབ་ཙམ་ལ་ཁྱེར་བདེ་བའི་སླད་དུ་བསྡུ་ན། ཐོག་མར་བདེ་བའི་གདན་ལ་བསམ་གཏན་གྱི་སྤྱོད་ལམ་དང་ལྡན་པས་འཁོད་ལ། སྔོན་འགྲོ་ཚོགས་གསག་པའི་ཕྱིར། རང་གི་སྙིང་གའི་ཧཱུྃ་ལས་འོད་ཟེར་འཕྲོས་པས་བླ་མ་རིག་འཛིན་དཔལ་ཆེན་གཙོ་དགུའི་དཀྱིལ་འཁོར་གྱི་ལྷ་ཚོགས་འཁོར་དང་བཅས་པ་ཐམས་ཅད་བཛྲ་ས་མཱ་ཛཿ རྡོ་རྗེ་སློབ་དཔོན་སངས་རྒྱས་དཔལ། །དུས་གསུམ་བཞུགས་ལ་ཕྱག་འཚལ་ལོ། །མཆོག་གསུམ་བསྟེན་པའི་ཞིང་གྱུར་ལ། །གཉིས་མེད་ཡིད་ཀྱིས་སྐྱབས་སུ་མཆི། །དངོས་འབྱོར་ཡིད་ཀྱིས་རྣམ་སྤྲུལ་པའི། །དག་པའི་མཆོད་པ་བཞེས་སུ་གསོལ། །དངོས་གྲུབ་ཆུ་བོ་གཅོད་པའི་བགེགས། །ཉེས་བྱས་མ་ལུས་བཤགས་པར་བགྱི། །ཕྱོགས་བཅུ་འཁོར་གསུམ་དག་པའི་ཆོས། །མ་ཆགས་སྤྱོད་ལ་རྗེས་ཡི་རང་། །དག་པའི་མཐའ་བཞི་དྲི་མ་མེད། །རྫོགས་པའི་བྱང་ཆུབ་སེམས་བསྐྱེད་དོ། །བདེ་གཤེགས་བྱང་ཆུབ་སེམས་དཔའ་ལ། །དག་པ་གསུམ་གྱི་ལུས་འབུལ་ལོ། །ཚེ་རབས་བགྲངས་པའི་ལས་རྣམས་ཀུན། །བསྡུས་ཏེ་བྱང་ཆུབ་ཆེན་པོར་བསྔོ། །སེམས་ཅན་བདེ་དང་ལྡན་གྱུར་ཅིག །སྡུག་བསྔལ་ཀུན་དང་བྲལ་བར་ཤོག །བདེ་དང་རྟག་ཏུ་མི་འབྲལ་ཞིང་། །ཆོས་ཀུན་མཉམ་ཉིད་རྟོགས་པར་ཤོག །ཛཿཧཱུྃ་བཾ་ཧོཿ ཚོགས་ཞིང་རྣམས་རང་ལ་ཐིམ་པར་བསམ། རང་ཉིད་སྐད་ཅིག་གིས་ཞེ་སྡང་རྡོ་རྗེའི་སྐུར་གྱུར་པར་བསམ་ལ། མཚམས་གཅོད་པ་ནི། ཧཱུྃ༔ ང་ནི་དཔལ་ཆེན་ཧེ་རུ་ཀ༔ ཐུགས་སྲོག་ཧཱུྃ་གི་འཕྲོ་འདུ་ལས༔ ཕྱོགས་མཚམས་འཁོར་ལོ་རྩིབས་བཅུ་འབར༔ རྩིབས་སྟེང་དཔལ་ཆེན་ཁྲོ་བོ་བཅུ༔ སྲུང་ཟློག་ཕྲིན་ལས་མཛད་པའི་ཕྱིར༔ སྤྲུལ་པའི་ཁྲོ་ཚོགས་གྲངས་མེད་འགྱེད༔ དེའི་ཕྱིར་རྣོ་དབལ་མཚོན་ཆའི་གུར༔ སྲ་བརྟན་མི་ཤིགས་ར་བས་བསྐོར༔ ཡེ་ཤེས་མེ་ལྕེ་ཀུན་ཏུ་འབར༔ བགེགས་དང་འབྱུང་པོ་རྡུལ་དུ་བརླག༔ ཨོཾ་མ་ཧཱ་ཀྲོ་དྷ་རཀྵ་ཛྭ་ལ་རཾ་ཧཱུྃ་ཕཊ༔ མཆོད་པ་བྱིན་བརླབ་ནི། ཧཱུྃ༔ རྣམ་དག་ཆོས་དབྱིངས་ངང་ཉིད་ལས༔ རང་བྱུང་མཆོད་པའི་ཕུང་པོ་ནི༔ ཀུན་བཟང་མཆོད་པའི་སྤྲིན་ལྟ་བུ༔ དཔག་ཡས་ནམ་མཁའ་གང་བར་གྱུར༔ ཨཱོཾ་ཨཱཿཧཱུྃ་ཧོ༔ ཞེས་བྱིན་གྱིས་བརླབས། དངོས་གཞི་ལ་དམ་ཚིག་གི་འཁོར་ལོ་བསྐྱེད་པ་ནི། ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ། གཟུང་འཛིན་གྱི་ཆོས་ཐམས་ཅད་མི་དམིགས་ཏེ་སྟོང་པའི་ངང་ལས། བྷྲཱུྃ་བི་ཤྭ་བི་ཤུདྡྷེ་བྷཉྫ་ཛྙཱ་ན་ཙཀྲ་མཎྜ་ལ་བྷྲཱུྃ། དུར་ཁྲོད་ཀྱི་གཞལ་ཡས་ཁང་ཆེན་པོ་བསྐལ་པའི་མེ་ཕུང་འབར་བའི་དབུས་སུ༔ བྱོལ་སོང་ལྷ་ཀླུ་པདྨ་དཀར་པོ་གེ་སར་བཅས་པ་དང་ཉི་ཟླའི་གདན་གྱི་སྟེང་དུ། བཅོམ་ལྡན་འདས་དཔལ་ཀུན་ཏུ་བཟང་པོ་ཆེ་མཆོག་ཧེ་རུ་ཀ་དབུ་ཉི་ཤུ་རྩ་གཅིག །ཕྱག་བཞི་བཅུ་རྩ་གཉིས་པའི་ཕྱག་མཚན་ཞི་བའི་ལྷ་བཞི་བཅུ་རྩ་གཉིས་བསྣམས་པ། ཡུམ་གནམ་ཞལ་དབྱིངས་ཀྱི་དབང་ཕྱུག་མ་དར་དཀར་གྱི་ལེབ་ཆེན་གསོལ་བས་འཁྱུད་པ་ཡབ་ཡུམ་གཉིས་དང་ཕྱག་གི་ལྷ་ཐམས་ཅད་ཀྱང་སྐུ་མདོག་དཀར་པོ་ཤེལ་ལྟར་དག་པ། ཕྱག་གཡས་ཐམས་ཅད་ན་རང་རྟགས་ཀྱི་ཕྱག་མཚན་འཛིན་པ། གཡོན་ཐམས་ཅད་ན་རིན་པོ་ཆེ་ཤེལ་དཀར་གྱི་བུམ་པ་བདུད་རྩི་བྱང་ཆུབ་སེམས་ཀྱིས་གང་བ། མགུལ་ཆིངས་བྱེ་རུའི་ལུ་གུ་རྒྱུད་ཀྱིས་བཅིངས་ཤིང་ཁ་རྒྱན་གསེར་གྱི་རྡོ་རྗེ་བཙུགས་པ་བསྣམས་པའོ། དེ་ལྟར་གསལ་བའི་དབུའི་སྟེང་དུ་བཅོམ་ལྡན་འདས་ཚེ་དཔག་ཏུ་མེད་པ་སྐུ་མདོག་དཀར་པོ་ཤེལ་ལྟར་དག་པ། ཕྱག་གཡས་ན་རིན་པོ་ཆེའི་ཕྲེང་བ་དང་ཚེའི་ཟ་མ་ཏོག་གི་བུམ་པ་བསྣམས་པ། གཡོན་བགྲང་ཕྲེང་དང་ནེའུ་ལེའི་རྐྱལ་པ་བསྣམས་པ། དེའི་དབུ་སྟེང་ན་སངས་རྒྱས་འོད་དཔག་མེད་སྐུ་མདོག་ཤེལ་ལྟར་དག་པ། སྐྱིལ་ཀྲུང་མཉམ་གཞག་གི་ཕྱག་རྒྱ་མཛད་པའོ། །གཙོ་བོ་ཡབ་ཡུམ་གཉིས་ལ་ཆེ་མཆོག་ཡོན་ཏན་གྱི་ལྷ་ཚོགས་རྣམས་ཀྱིས་བསྐོར་བ༔ ཤར་དུ་བཛྲ་ཧེ་རུ་ཀ་ལ་ཡང་དག་ཐུགས་ཀྱི་ལྷ་ཚོགས་རྣམས་ཀྱིས་བསྐོར་བ༔ ལྷོར་འཇམ་དཔལ་གཤིན་རྗེ་གཤེད་ལ་འཇམ་དཔལ་སྐུའི་ལྷ་ཚོགས་རྣམས་ཀྱིས་བསྐོར་བ༔ ནུབ་ཏུ་པདྨ་དབང་ཆེན་རྟ་མགྲིན་ལ་པདྨ་གསུང་གི་ལྷ་ཚོགས་རྣམས་ཀྱིས་བསྐོར་བ༔ བྱང་དུ་རྡོ་རྗེ་གཞོན་ནུ་ལ་ཕུར་པ་ཕྲིན་ལས་ཀྱི་ལྷ་ཚོགས་རྣམས་གྱིས་བསྐོར་བ༔ ཤར་ལྷོར་བླ་མེད་ཧེ་རུ་ཀ་ལ་མ་མོ་རྦོད་གཏོང་གི་ལྷ་ཚོགས་རྣམས་ཀྱིས་བསྐོར་བ༔ ལྷོ་ནུབ་ཏུ་བླ་མ་རྡོ་རྗེ་ཆོས་ལ་རིག་འཛིན་སློབ་དཔོན་གྱི་ལྷ་ཚོགས་རྣམས་ཀྱིས་བསྐོར་བ༔ ནུབ་བྱང་དུ་དྲེགས་པ་ཀུན་འདུལ་ལ་འཇིག་རྟེན་མཆོད་བསྟོད་ཀྱི་ལྷ་ཚོགས་རྣམས་ཀྱིས་བསྐོར་བ༔ བྱང་ཤར་དུ་སྟོབས་ལྡན་ནག་པོ་ལ་དམོད་པ་དྲག་སྔགས་ཀྱི་ལྷ་ཚོགས་རྣམས་ཀྱིས་བསྐོར་བ༔ ཕྱི་ཡི་འཁོར་ཡུག་ཏུ་དཔལ་གྱི་བཀའ་སྡོད་ཀྱི་ལྷ་ཚོགས་རྣམས་ཀྱིས་བསྐོར་བ༔ ལྷ་ཚོགས་དེ་དག་ཐམས་ཅད་ཀྱང་སྐུ་མདོག་དཀར་པོ་ཤེལ་ལྟར་དྭངས་པ༔ གཡས་ཐམས་ཅད་རང་རྟགས་ཀྱི་ཕྱག་མཚན༔ གཡོན་རྣམས་རིན་པོ་ཆེ་ཤེལ་གྱི་བུམ་པ་བདུད་རྩིས་བཀང་བ་བསྣམས་པ་ཤ་སྟག་ཏུ་གསལ་བར་གྱུར༔ གཙོ་འཁོར་ཐམས་ཅད་ཀྱི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཐུགས་ཀའི་ཧཱུྃ་ལས་འོད་ཟེར་འཕྲོས་པས་འོག་མིན་གྱི་གནས་ནས་འདིར་བྱོན་པར་བསམ་ལ། སྤྱན་འདྲེན་པ་ནི། ཧཱུྃ༔ འོག་མིན་ཆོས་དབྱིངས་རབ་འབྱམས་ཕོ་བྲང་ནས༔ བདེ་གཤེགས་ཞི་ཁྲོའི་ལྷ་ཚོགས་དབྱིངས་ནས་བཞེངས༔ ཆོས་ཉིད་ངང་ནས་འགྲོ་དོན་སྐུ་སྤྲུལ་པ༔ ཡབ་ཡུམ་འཁོར་བཅས་གནས་འདིར་གཤེགས་སུ་གསོལ༔ བཛྲ་ས་མཱ་ཛ༔ ཛཿཧཱུྃ་བཾ་ཧོ༔ བཞུགས་སུ་གསོལ་བ་ནི། ཧཱུྃ༔ ལིང་རྩེ་དགུ་ཡི་ཕོ་བྲང་ཆེན་པོ་འདིར༔ དུག་ལྔ་མེ་ལྟར་འབར་བའི་གཞལ་ཡས་སུ༔ བྱོལ་སོང་ཉི་ཟླ་པདྨའི་གདན་ཁྲི་ལ༔ བདེ་གཤེགས་ཞི་ཁྲོའི་ལྷ་ཚོགས་བཞུགས་སུ་གསོལ༔ ས་མ་ཡ་ཏིཥྛ་ལྷན༔ མཆོད་པ་འབུལ་བ་ནི། ཧཱུྃ༔ བདེ་གཤེགས་རྒྱལ་བ་འཁོར་དང་བཅས་པ་ལ༔ ཕྱི་ནང་གསང་མཆོད་སྨན་རཀ་གཏོར་མ་དང༔ སྦྱོར་སྒྲོལ་གླུ་དབྱངས་ཕྱག་རྒྱ་གར་གྱིས་མཆོད༔ འདོད་ཡོན་ལྔ་དང་བླ་མེད་ཚོགས་མཆོད་འབུལ༔ ཚེ་དབང་མཆོག་གི་དངོས་གྲུབ་བསྩལ་དུ་གསོལ༔ ས་མ་ཡ་ཨ་ལ་ལ་ཧོ༔ བསྟོད་པ་ནི། ཧཱུྃ༔ ཕོ་བྲང་དགུ་རྫོགས་དུར་ཁྲོད་གཞལ་ཡས་ཁང༔ དུས་གསུམ་རྒྱལ་བ་ཐམས་ཅད་འདུས་པའི་ལྷ༔ འགྲོ་བའི་དོན་དུ་མངོན་སུམ་སྐུ་སྤྲུལ་པ༔ ཆེ་མཆོག་ཡོན་ཏན་ཡང་དག་འདུས་པའི་རྩལ༔ འཇམ་དཔལ་སྐུ་གྱུར་པདྨ་དབང་ཆེན་གསུང༔ ཕྲིན་ལས་ཕུར་པ་མངོན་རྫོགས་མ་མོའི་སྐུ༔ རིག་འཛིན་སློབ་དཔོན་འཇིག་རྟེན་འདུས་པའི་གཙོ༔ དྲག་པོ་ཁྲོ་འདུས་དཀྱིལ་འཁོར་དགུ་ཡི་ལྷ༔ བཀའ་སྡོད་རབ་འཇིགས་ཕོ་ཉ་ལས་མཁན་བཅས༔ བཀའ་བརྒྱད་འདུས་པའི་ལྷ་ལ་ཕྱག་འཚལ་བསྟོད༔ སྒྲུབ་པ་བཀའ་བརྒྱད་བདུན་བརྒྱ་ཉེར་ལྔ་ལ༔ མཆོད་ཅིང་བསྟོད་དོ་དངོས་གྲུབ་རྣམ་གཉིས་སྩོལ༔ དེ་ལྟར་བསྒོམ་པའི་ལྷ་ལ་སེམས་བཟུང་། བྱང་ཆུབ་སེམས་དབབ་པའི་ཏིང་ངེ་འཛིན་ནི། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་ཐུགས་ཀྱི་ཡེ་ཤེས་བྱང་ཆུབ་སེམས་ཀྱི་བདུད་རྩིའི་རྒྱུན་བབས་པ་ཚེ་དཔག་མེད་ལ་ཐིམ། དེ་ལས་བདུད་རྩིའི་རྒྱུན་བབས་པ་ཕྱག་ཞེ་གཉིས་ཀྱི་ལྷ་ལ་ཐིམ། དེ་རྣམས་ཀྱི་སྐུ་ལས་བྱང་ཆུབ་སེམས་ཀྱི་བདུད་རྩི་བབས་བདག་གི་ལུས་ལ་ཐིམ་པས་ལུས་ཐམས་ཅད་གང་བར་གྱུར། རང་གི་ཐུགས་ཀར་ཙིཏྟ་རིན་པོ་ཆེ་དཀར་པོ་ཤེལ་དག་པ་འདྲ་བ་ཕྱི་ནང་མི་སྒྲིབ་པའི་ཙིཏྟ་སྒོ་སྲུང་རྟ་མགྲིན་ཡབ་ཡུམ་བཞུགས་པ། དེའི་དབུས་སུ་རྡོ་རྗེ་རྒྱ་གྲམ་གྱི་ལྟེ་བར་ཉི་མའི་དཀྱིལ་འཁོར་ལ་རིན་པོ་ཆེ་ཤེལ་གྱི་གྭའུ་ཁ་སྦྱོར་གྱི་དབུས་སུ་ཚེ་རྟེན་འོད་དཀར་པོའི་དཀྱིལ་དུ་ཨ་དཀར་པོ་ལ་སྔགས་ཕྲེང་གིས་བསྐོར་བ་ལས་འོད་ཟེར་བྱུང་། ལྗགས་ཀྱི་དབང་པོ་རྡོ་རྗེ་རྩེ་ལྔ་པ་བརྒྱུད། སྣ་གཡས་སུ་ཞུགས་ནས་ཀླད་པ་དུང་ཁང་དཀར་པོར་འཕྲོས། སླར་སྲོག་རྩ་རྒལ་ཚིགས་ཀྱི་རྟ་ལ་བརྒྱུད་ནས་སྣ་བུག་གཡོན་ནས་ཕྱུངས་ཏེ། སླར་ཐུགས་ཀར་ཐིམ་པར་གྱུར། ཅེས་ཕྲ་མོའི་ཏིང་ངེ་འཛིན་ཡུན་རིང་བསྒོམ། དེ་བརྟན་པ་དང་སྤྲོ་བསྡུ་ནི། སྔགས་ཀྱི་ཕྲེང་བ་ཕྱིར་འཕྲོས་པའི་འོད་ཟེར་དུས་གསུམ་གྱི་དེ་བཞིན་གཤེགས་པ་ཐམས་ཅད་ལ་ཕོག་པས་ཐུགས་དམ་གྱི་རྒྱུད་བསྐུལ། བཟླ་བྱའི་སྔགས་དེ་བདེ་བར་གཤེགས་པ་ཐམས་ཅད་ཀྱི་ཞལ་ནས་གསུངས་པའི་རྐྱེན་གྱིས་མེ་སྒྲ་ཆུ་སྒྲ་རླུང་སྒྲ་ཐམས་ཅད་སྔགས་ཀྱི་སྒྲར་གྱུར། སྔགས་འོད་ཟེར་དང་བཅས་པ་ཁམས་གསུམ་གྱི་སེམས་ཅན་ཐམས་ཅད་ལ་ཕོག་པས་བག་ཆགས་ཐུལ་གྱིས་བསྲེགས་ནས་འོད་དུ་ཞུ་སྟེ་དཀར་ཅི་ལི་ལི་འདུས་ཏེ་འོད་དཔག་མེད་ལ་ཐིམ། དེ་འོད་དུ་ཞུ་ནས་ཚེ་དཔག་མེད་ལ་ཐིམ། དེ་འོད་དུ་ཞུ་བ་ཆེ་མཆོག་ཧེ་རུ་ཀའི་སྤྱི་བོ་ནས་ཞུགས། ཙིཏྟ་རིན་པོ་ཆེའི་གཞལ་ཡས་ཁང་དུ་དཀར་ལྟེམ་ལྟེམ་འཁྱིལ། མདུན་གྱི་བུམ་པ་དང་ཡུམ་གནམ་ཞལ་མའི་མཁའ་ཀློང་དབྱེར་མེད་པ་ལ་སྙོམས་པར་ཞུགས་པས་བྱང་ཆུབ་སེམས་ཀྱི་བདུད་རྩི་རྡོ་རྗེའི་སྦུབས་ནས་བར་མ་ཆད་པ་བབས། བུམ་པ་ཡུམ་གྱི་རང་བཞིན་དཀར་ལྟེམ་གྱིས་གང་བར་གྱུར། ཅེས་དམིགས་ལ། དཔལ་དགུའི་སྙིང་པོ་རྣམས་དང་། ཞི་ཁྲོ་སྤྱི་བསྡུས། ཨོཾ་བྷོ་དྷི་ཙིཏྟ་མ་ཧཱ་སུ་ཁ་ཛྙཱ་ན་དྷཱ་ཏུ་ཨཱ༔ ཞེས་ཞི་བ་སྤྱི་དང་། ཨོཾ་བཛྲ་ཙཎྜ་སརྦ་དུཥྚཱན་ཏ་ཀ་ཧ་ན་ད་ཧ་པ་ཙ་ཧཱུྃ་ཕཊ༔ ཅེས་ཁྲོ་བསྡུས་རྣམས་ལ། ཨཱ་ཡུཿཕ་ལ་ཧཱུྃ་ཕཊ་ཨཱ༔ ཞེས་བཏགས་པ་ལ་བཟླས་པའི་དངོས་གཞི་བྱ། སྟོང་ཚིགས་སྤྱི་ལྟར་ཕུལ། འདིས་བདག་མདུན་བུམ་གསུམ་གྱི་ཏིང་ངེ་འཛིན་བཟླས་པ་བཅས་ཆབས་ཅིག་ཏུ་བསྒྲུབས་པ་ཡིན་ཀྱང་བུམ་སྒྲུབ་ཟུར་དུ་བྱེད་ན། སྟོང་པའི་ངང་ལས། ཨ་བྷྲཱུྃ་ཞེས་བརྗོད་པས་ཚེ་བུམ་རིན་པོ་ཆེའི་གཞལ་ཡས་ཁང་དུ་གསལ་བའི་ནང་དུ་མ་ལས་ཉི་མ་དང་ཨ་ལས་ཟླ་བའི་སྟེང་དུ་ཧཱུྃ་སྦྲེལ་མའི་བར་དུ་ནྲྀ་ལྗང་གུ་གསལ་བ་ཧཱུྃ་གི་འོད་ཀྱིས་ནྲྀའི་ལས་དང་ཉོན་མོངས་པའི་སྐྱོན་སྦྱངས་ནས་ནྲྀ་ལེ་བརྒན་དུ་གྱུར། དེ་ཧཱུྃ་ལ་ཐིམ། དེ་ལས་འོད་ཟེར་འཕྲོས་དོན་གཉིས་བྱས། འོད་ཟེར་སླར་འདུས་ཧཱུྃ་ལ་ཐིམ་ཏིཥྛ་བཛྲ། ཞེས་བརྗོད་པས་ཧཱུྃ་དེ་ཉིད་རྡོ་རྗེར་གྱུར། སླར་ཡང་དེ་ལས་འོད་ཟེར་འཕྲོས་པས་འཕགས་པ་མཆོད་སེམས་ཅན་གྱི་དོན་བྱས། ཚུར་འདུས་ཡོངས་སུ་གྱུར་པ་ལས། ཨཱཾཿཨ་རོ་ལིཀ྄ །པཱཾ་རཱ་ག་རཱ་ཏི། བཅོམ་ལྡན་འདས་མགོན་པོ་ཚེ་དང་ཡེ་ཤེས་དཔག་ཏུ་མེད་པ་སྐུ་མདོག་དམར་པོ་ཞལ་གཅིག་ཕྱག་གཉིས་པ། ཕྱག་ན་ཚེའི་བུམ་པ་འཛིན་པ། ཞབས་རྡོ་རྗེའི་སྐྱིལ་ཀྲུང་གིས་བཞུགས་པ། དེའི་པང་དུ་ཡུམ་གོས་དཀར་མོ་དམར་མོ་པདྨའི་ཕྲེང་བ་དང་ཚེ་བུམ་འཛིན་པ་དང་རོལ་པ། གཉིས་ཀའང་དར་དང་རིན་པོ་ཆེའི་རྒྱན་ཅན་མཚན་དཔེའི་གཟི་བྱིན་མཆོག་ཏུ་འབར་བའི་ཐུགས་དབུས་སུ་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་ལས་རྡོ་རྗེ་སེམས་དཔའ་དཀར་པོ་རྡོ་རྗེ་དང་དྲིལ་བུ་འཛིན་པ། དེའི་ཐུགས་ཀར་རྡོ་རྗེ་རྒྱ་གྲམ་གྱི་ལྟེ་བར་ཙིཏྟ་རིན་པོ་ཆེ་ཤེལ་གྱི་གཞལ་ཡས་ཁང་ཟླུམ་པོའི་དབུས་སུ་ཚེ་རྟེན་ཐིག་ལེ་དཀར་པོའི་དཀྱིལ་དུ་ནྲྀ་ལེ་བརྒན་གནས་པའི་ཙིཏྟའི་སྒོ་སྲུང་རྟ་མགྲིན་དམར་པོ་བཞུགས་པར་གྱུར། ཅེས་གསལ་བཏབ་པ་ཙམ་ལས་ཆོ་གའི་ཡན་ལག་གཞན་གཞུང་དུ་མ་གསུངས་པས་མི་དགོས་སོ། །རང་གི་ཐུགས་ཀ་ནས་འོད་ཟེར་འཕྲོས། བུམ་ལྷའི་ཐུགས་རྒྱུད་བསྐུལ། དེའི་ཐུགས་ཀ་ནས་འོད་ཟེར་འཕྲོས་པས་ཕྱི་ནང་སྣོད་བཅུད་འཁོར་འདས་ཀྱི་ཚེ་བཅུད་ཐམས་ཅད་འོད་ཟེར་དང་ཨ་ནྲྀ་ཧཱུྃ་གི་རྣམ་པར་བསྡུས་ཏེ་ཚེའི་རྟེན་དང་བུམ་ནང་དུ་ཐིམ་པར་གྱུར། ཅེས་དམིགས་ལ། ཨོཾ་བྷྲཱུྃ་ཨཱ་ཡུརྫྙཱ་ན་བྷིནྡུ་ཛ༔ ཞེས་བཟླ །ཚེ་འཕྲོག་པའི་སྙིང་པོ། ཧ་ཡ་གྷྲི་བ་ཀྲོ་ཏཱི་ཤྭ་རི་ས་མ་ཡ་དེ་བཱི་ཨཱ་ཡུ་ནྲྀ་ཛ༔ ཞེས་པའང་ཅི་འགྲུབ་བཟླས་ལ་བུམ་པའི་ཁ་རྡོ་རྗེ་རྒྱ་གྲམ་གྱི་སྟེང་དུ་རྟ་མགྲིན་གྱིས་སྲུང་བར་བསྒོམ། བཞི་པ་ཚེའི་ཕྲིན་ལས་ཀྱི་རིམ་པ་ལ་ཚེ་ལུང་བཅུ་གཉིས་ཡོད་པའི་དང་པོ་ཚེ་མཚམས་བཅད་པ་ནི། པདྨ་ཧེ་རུ་ཀའི་ང་རྒྱལ་དང་ལྡན་པས། ཧཱུྃ༔ སྐུ་གསུང་ཐུགས་ཀྱི་རང་བཞིན་དཔལ་གྱི་དཔལ༔ སྐུ་ལ་མངའ་མཛད་དབང་མཆོག་པདྨའི་སྤྱན༔ པདྨ་ཧེ་རུ་ཀ་ལ་ཕྱག་འཚལ་ལོ༔ ཆགས་པའི་བདག་ཉིད་རྡོ་རྗེ་ཆེ༔ པདྨ་རྒྱལ་པོ་ཀུཎྜ་ལཱི༔ སྤྲུལ་པའི་ཁྲོ་བཞི་མང་པོ་ཡིས༔ ཚེ་ལ་གནས་པའི་བགེགས་ཆེན་རྣམས༔ དེ་ཡི་དབུགས་ཆོམས་དོར་དྲིལ་ལ༔ གང་ཚེ་འདི་ཡིས་གནོད་པ་བགྱིས༔ དཀར་མོ་མགྱོགས་བྱེད་འོད་འཕྲོ་མ༔ རྡོ་རྗེ་ཚེ་མཆོག་ལས་མཛོད་ཅིག༔ ཨཱ་ཡུ་ཚེ་བྷྲཱུྃ་ཛྙཱ་ན་བིན་འདུ་ཨ་པ་ར་མི་ཏ་ཚེ་བྷྲཱུྃ༔ གཉིས་པ་ཚེ་ལྷ་བསྟོད་ཅིང་བསྒྲུབ་པ་ནི། ཧཱུྃ༔ བཅོམ་ལྡན་མགོན་པོ་ཚེ་དཔག་མེད༔ སྒྲིབ་པའི་དྲི་མ་རྣམ་དག་པ༔ མཁའ་དང་མཉམ་པའི་སྐུ་མངའ་བ༔ སྐུ་ཡི་རང་བཞིན་མཚན་དང་དཔེ་བྱད་ལྡན༔ གསུང་གི་རང་བཞིན་སྤྲོ་དང་ཡིག་འབྲུར་ལྡན༔ ཐུགས་ཀྱི་རང་བཞིན་སྐྱེ་མེད་དབྱིངས་སུ་འཁྱིལ༔ སྐུ་གསུང་ཐུགས་ཀྱི་བདག་ལ་ཕྱག་འཚལ་ལོ༔ བཅོམ་ལྡན་མགོན་པོ་ཡེ་ཤེས་ཚེ་དཔག་མེད༔ ཚེ་དཔག་མེད་ལ་ཕྱག་འཚལ་ལོ༔ མཁའ་དང་མཉམ་པའི་སྐུ་མངའ་བ༔ མཉམ་ཉིད་སྐུ་ལ་ཕྱག་འཚལ་ལོ༔ བཅོམ་ལྡན་མགོན་པོ་ཡེ་ཤེས་ཚེ་དཔག་མེད༔ གསུང་མཆོག་རྣམ་པར་དག་པའི་གསུང༔ སྤྲོས་བྲལ་ཆོས་ཀྱི་གསུང་མངའ་བ༔ མཉམ་ཉིད་གསུང་ལ་ཕྱག་འཚལ་ལོ༔ བཅོམ་ལྡན་མགོན་པོ་ཡེ་ཤེས་ཚེ་དཔག་མེད༔ ཐུགས་མཆོག་རྣམ་པར་དག་པའི་ཐུགས༔ མཁའ་དང་མཉམ་པའི་ཐུགས་མངའ་བ༔ མཉམ་ཉིད་ཐུགས་ལ་ཕྱག་འཚལ་ལོ༔ འགྲོ་བ་ཡོངས་ཀྱི་ཚེ་ལ་དབང་བསྒྱུར་བ༔ ཚེ་དང་གཟི་བརྗིད་འདྲེན་པའི་ལས་མཛོད་ཅིག༔ མི་སྒྲིབ་ཚེ་ཡི་དངོས་གྲུབ་བསྩལ་དུ་གསོལ༔ ཨཱ་ཡུཿཚེ་བྷྲཱུྃ་ཡུ་ཡུ༔ དེ་ནས་རིགས་ཀྱི་ཁྲོ་བོ་བསྐུལ་བ། ཧཱུྃ༔ བཅོམ་ལྡན་ཆེ་མཆོག་ཡབ་ཡུམ་ཚེ་དཔག་མེད༔ ཚེ་དཔག་མེད་ལ་ཕྱག་འཚལ་བསྟོད༔ ཕྱག་མཚན་གཡས་ཀྱི་འཁོར་ལོ་ཡིས༔ ཕྱོགས་བཅུའི་ཁམས་ཀྱི་བགེགས་བཅོམ་ནས༔ མི་ཡི་ཚེ་དང་ཕྱུགས་ཀྱི་གཡང༔ ཟས་ཀྱི་བཅུད་དང་ནོར་གྱི་དབྱིག༔ ཕྱོགས་མཚམས་ཀུན་ནས་སྡུས་སྡུས་ལ༔ གཡོན་ན་ཚེ་ཡི་བུམ་པའི་ནང་དུ་བསྩལ་དུ་གསོལ༔ ཡབ་ཡུམ་ཚེ་གསོལ་སྲུང་མ་མཛོད༔ ཨོཾ་བུདྡྷ་ཨ་བྷི་ཥིཉྩ་ཨོཾ༔ ཧཱུྃ༔ བཛྲ་ཧེ་རུ་ཡབ་ཡུམ་ཚེ་དཔག་མེད༔ ཚེ་དཔག་མེད་ལ་ཕྱག་འཚལ་བསྟོད༔ ཕྱག་མཚན་རྡོ་རྗེ་འབར་བ་ཡིས༔ ཤར་ཕྱོགས་ཁམས་ཀྱི་བགེགས་བཅོམ་ནས༔ མི་ཡི་ཚེ་དང་ཕྱུགས་ཀྱི་གཡང༔ ཟས་ཀྱི་བཅུད་དང་ནོར་གྱི་དབྱིག༔ ཤར་ཕྱོགས་ཀུན་ནས་སྡུས་སྡུས་ལ༔ གཡོན་གྱི་ཚེ་བུམ་ནང་དུ་སྩོལ༔ ཡབ་ཡུམ་ཚེ་གསོལ་སྲུང་མ་མཛོད༔ ཧཱུྃ༔ བཅོམ་ལྡན་འཇམ་དཔལ་གཤིན་རྗེ་དཔལ༔ ཚེ་དཔག་མེད་ལ་ཕྱག་འཚལ་བསྟོད༔ ཕྱག་མཚན་རིན་ཆེན་འབར་བ་ཡིས༔ ལྷོ་ཕྱོགས་ཁམས་ཀྱི་བགེགས་བཅོམ་ནས༔ མི་ཡི་ཚེ་དང་ཕྱུགས་ཀྱི་གཡང༔ ཟས་ཀྱི་བཅུད་དང་ནོར་གྱི་དབྱིག༔ ལྷོ་ཕྱོགས་ཀུན་ནས་སྡུས་སྡུས་ལ༔ གཡོན་གྱི་ཚེ་བུམ་ནང་དུ་སྩོལ༔ ཡབ་ཡུམ་ཚེ་གསོལ་སྲུང་མ་མཛོད༔ ཧཱུྃ༔ བཅོམ་ལྡན་རྟ་མགྲིན་ཡབ་ཡུམ་ཚེ་དཔག་མེད༔ ཚེ་དཔག་མེད་ལ་ཕྱག་འཚལ་བསྟོད༔ ཕྱག་གཡས་པདྨ་འབར་བ་ཡིས༔ ནུབ་ཕྱོགས་ཁམས་ཀྱི་བགེགས་བཅོམ་ནས༔ མི་ཡི་ཚེ་དང་ཕྱུགས་ཀྱི་གཡང༔ ཟས་ཀྱི་བཅུད་དང་ནོར་གྱི་དབྱིག༔ ནུབ་ཕྱོགས་ཀུན་ནས་སྡུས་སྡུས་ལ༔ གཡོན་གྱི་ཚེ་བུམ་ནང་དུ་སྩོལ༔ ཡབ་ཡུམ་ཚེ་གསོལ་སྲུང་མ་མཛོད༔ ཧཱུྃ༔ བཅོམ་ལྡན་རྡོ་རྗེ་གཞོན་ནུ་ཡབ་ཡུམ་ཚེ་དཔག་མེད༔ ཚེ་དཔག་མེད་ལ་ཕྱག་འཚལ་བསྟོད༔ ཕྱག་མཚན་རྒྱ་གྲམ་འབར་བ་ཡིས༔ བྱང་ཕྱོགས་ཁམས་ཀྱི་བགེགས་བཅོམ་ནས༔ མི་ཡི་ཚེ་དང་ཕྱུགས་ཀྱི་གཡང༔ ཟས་ཀྱི་བཅུད་དང་ནོར་གྱི་དབྱིག༔ བྱང་ཕྱོགས་ཀུན་ནས་སྡུས་སྡུས་ལ༔ གཡོན་གྱི་ཚེ་བུམ་ནང་དུ་སྩོལ༔ ཡབ་ཡུམ་ཚེ་གསོལ་སྲུང་མ་མཛོད༔ ཧཱུྃ༔ བཅོམ་ལྡན་བླ་མེད་ཧེ་རུ་ཡབ་ཡུམ་ཚེ་དཔག་མེད༔ ཚེ་དཔག་མེད་ལ་ཕྱག་འཚལ་བསྟོད༔ ཕྱག་མཚན་རྡོ་རྗེ་འབར་བ་ཡིས༔ ཤར་ལྷོ་ཁམས་ཀྱི་བགེགས་བཅོམ་ནས༔ མི་ཡི་ཚེ་དང་ཕྱུགས་ཀྱི་གཡང༔ ཟས་ཀྱི་བཅུད་དང་ནོར་གྱི་དབྱིག༔ ཤར་ལྷོ་ཀུན་ནས་སྡུས་སྡུས་ལ༔ གཡོན་གྱི་ཚེ་བུམ་ནང་དུ་སྩོལ༔ ཡབ་ཡུམ་ཚེ་གསོལ་སྲུང་མ་མཛོད༔ ཧཱུྃ༔ བཅོམ་ལྡན་རིག་འཛིན་རྡོ་རྗེ་ཚེ་དཔག་མེད༔ ཚེ་དཔག་མེད་ལ་ཕྱག་འཚལ་བསྟོད༔ ཕྱག་མཚན་རྡོ་རྗེ་འབར་བ་ཡིས༔ ལྷོ་ནུབ་ཁམས་ཀྱི་བགེགས་བཅོམ་ནས༔ མི་ཡི་ཚེ་དང་ཕྱུགས་ཀྱི་གཡང༔ ཟས་ཀྱི་བཅུད་དང་ནོར་གྱི་དབྱིག༔ ལྷོ་ནུབ་ཀུན་ནས་སྡུས་སྡུས་ལ༔ གཡོན་གྱི་ཚེ་བུམ་ནང་དུ་སྩོལ༔ ཡབ་ཡུམ་ཚེ་གསོལ་སྲུང་མ་མཛོད༔ ཧཱུྃ༔ བཅོམ་ལྡན་དྲེགས་པ་ཀུན་འདུལ་ཡབ་ཡུམ་ཚེ་དཔག་མེད༔ ཚེ་དཔག་མེད་ལ་ཕྱག་འཚལ་བསྟོད༔ ཕྱག་མཚན་རྡོ་རྗེ་འབར་བ་ཡིས༔ ནུབ་བྱང་ཁམས་ཀྱི་བགེགས་བཅོམ་ནས༔ མི་ཡི་ཚེ་དང་ཕྱུགས་ཀྱི་གཡང༔ ཟས་ཀྱི་བཅུད་དང་ནོར་གྱི་དབྱིག༔ ནུབ་བྱང་ཀུན་ནས་སྡུས་སྡུས་ལ༔ གཡོན་གྱི་ཚེ་བུམ་ནང་དུ་སྩོལ༔ ཡབ་ཡུམ་ཚེ་གསོལ་སྲུང་མ་མཛོད༔ ཧཱུྃ༔ བཅོམ་ལྡན་སྟོབས་ལྡན་ནག་པོ་ཡབ་ཡུམ་ཚེ་དཔག་མེད༔ ཚེ་དཔག་མེད་ལ་ཕྱག་འཚལ་བསྟོད༔ ཕྱག་མཚན་རྡོ་རྗེ་འབར་བ་ཡིས༔ བྱང་ཤར་ཁམས་ཀྱི་བགེགས་བཅོམ་ནས༔ མི་ཡི་ཚེ་དང་ཕྱུགས་ཀྱི་གཡང༔ ཟས་ཀྱི་བཅུད་དང་ནོར་གྱི་དབྱིག༔ བྱང་ཤར་ཁམས་ནས་སྡུས་སྡུས་ལ༔ གཡོན་གྱི་ཚེ་བུམ་ནང་དུ་སྩོལ༔ ཡབ་ཡུམ་ཚེ་གསོལ་སྲོག་སྐྱོབ་མཛོད༔ དེ་ནས་ཚེ་ཡི་ཕོ་ཉ་གཏང་བ། དཀར་མོ་མགྱོགས་བྱེད་འོད་འཕྲོའི་ཚོགས༔ རྡོ་རྗེ་ཚེ་མཆོག་འགུག་པའི་ལས་མཛོད་ཅིག༔ རྡོ་རྗེ་ལྷ་མོ་ལྕགས་ཀྱུ་མ༔ ཕྱག་ན་ཤེལ་གྱི་བུམ་པ་བསྣམས༔ འགྲོ་བ་ཡོངས་ཀྱི་ཚེ་ལ་དབང་སྒྱུར་མ༔ ཚེ་དང་གཟི་བརྗིད་འདྲེན་པའི་ལས་མཛོད་ཅིག༔ ནམ་མཁའི་ཁམས་ནས་ཚེ་དྲོངས་ཤིག༔ རྡོ་རྗེ་ལྷ་མོ་ཞགས་པ་མ༔ ཕྱག་མཚན་བཀྲ་ཤིས་བུམ་པ་བསྣམས༔ འགྲོ་བ་ཡོངས་ཀྱི་ཚེ་ལ་དབང་བསྒྱུར་མ༔ ཚེ་དང་གཟི་བརྗིད་འདྲེན་པའི་ལས་མཛོད་ཅིག༔ ས་ཡི་ཁམས་ནས་ཚེ་དྲོངས་ཤིག༔ རྡོ་རྗེ་ལྷ་མོ་ལྕགས་སྒྲོག་མ༔ ཕྱག་མཚན་བྱེ་རུའི་བུམ་པ་བསྣམས༔ འགྲོ་བ་ཡོངས་ཀྱི་ཚེ་ལ་དབང་བསྒྱུར་མ༔ ཚེ་དང་གཟི་བརྗིད་འདྲེན་པའི་ལས་མཛོད་ཅིག༔ ཆུ་ཡི་ཁམས་ནས་ཚེ་དྲོངས་ཤིག༔ རྡོ་རྗེ་ལྷ་མོ་དྲིལ་འཁྲོལ་མ༔ ཕྱག་མཚན་མཐིང་ཤུན་བུམ་པ་བསྣམས༔ འགྲོ་བ་ཡོངས་ཀྱི་ཚེ་ལ་དབང་བསྒྱུར་མ༔ ཚེ་དང་གཟི་བརྗིད་འདྲེན་པའི་ལས་མཛོད་ཅིག༔ རླུང་གི་ཁམས་ནས་ཚེ་དྲོངས་ཤིག༔ འབྱུང་བ་ཆེན་པོ་ཉོན་མོངས་མ༔ གནས་འདིར་ཚེ་གསོལ་སྲོག་སྐྱོབ་མཛོད༔ ཛཿཧཱུྃ་བཾ་ཧོ༔ ཨ་པ་ར་མི་ཏ་ཚེ་བྷྲཱུྃ༔ དེ་ནས་གསང་བའི་ཡུམ་བཞིའི་ཚེའི་ཕོ་ཉ་གཏང་བ་འདི་སྐད་དོ། །ཧཱུྃ༔ ཤར་གྱི་ཕྱོགས་ནས་ཚེ་འགུག་མ༔ དཀར་མོ་ཞི་བའི་ཐོད་ཕྲེང་ཅན༔ ཁམས་གསུམ་ཀུན་ནས་ཚེ་ཁུག་ཅིག༔ ལྷོ་ཡི་ཕྱོགས་ནས་ཚེ་འགུག་མ༔ སྔོན་མོ་གཡུ་ཡི་ལན་ཕྲན་ཅན༔ སྲིད་གསུམ་གནས་ནས་ཚེ་ཁུག་ཅིག༔ ནུབ་ཀྱི་ཕྱོགས་ནས་ཚེ་འགུག་མ༔ དམར་མོ་མཚལ་གྱི་ཐིག་ཕྲན་ཅན༔ རྒྱུད་དྲུག་གནས་ནས་ཚེ་ཁུག་ཅིག༔ བྱང་གི་ཕྱོགས་ནས་ཚེ་འགུག་མ༔ ལྗང་མོ་གཡུ་ཡི་རལ་པ་ཅན༔ སྙན་པའི་སྒྲ་སྐད་ཕྱོགས་བཅུར་སྒྲོག༔ མཆོད་སྟོབས་གནས་ནས་ཚེ་ཁུག་ཅིག༔ ཛཿཧཱུྃ་བཾ་ཧོ༔ ཨ་པ་ར་མི་ཏ་ཚེ་བྷྲཱུྃ༔ གསང་བའི་ཡུམ་བཞིའི་སྤྲུལ་པ་དང་འོད་ཟེར་ཚོགས་ཀྱིས་རྣལ་འབྱོར་པའི་ཚེ་བཅུད་དྭངས་མའི་དབྱིག་རྣམས་ཁམས་གསུམ་གནས་ནས་ལྕགས་ཀྱུས་དྲངས༔ སྲིད་གསུམ་གནས་ནས་ཞགས་པས་བཀུག༔ རྒྱུད་དྲུག་གནས་ནས་ལྕགས་སྒྲོག་གིས་བཅིངས༔ མཆོད་སྟོབས་གནས་ནས་དྲིལ་བུས་དགྱེས་པ་བསྐྱེད་ཅིང་ལྷ་ཚོགས་རྣམས་ཀྱི་ཕྱག་གི་བུམ་པར་བསྡུས་པས་ཚེ་བཅུད་ཀྱིས་གང་བར་མོས༔ གསུམ་པ་དངོས་གྲུབ་བླང་བ་ལ་གཉིས། དང་པོ་ལྷ་ཚོགས་བསྐུལ་བ་ནི། ཧཱུྃ༔ མཁའ་དབྱིངས་རྣམ་དག་ཡུལ་གྱི་གཞལ་ཡས་སུ༔ བཅོམ་ལྡན་མགོན་པོ་ཡེ་ཤེས་ཚེ་དཔག་མེད༔ སྐུ་མདོག་གངས་ལ་ཉི་མ་ཤར་བ་འདྲ༔ ཕྱག་ན་རིན་ཆེན་ཕྲེང་བ་ཟ་མ་ཏོག༔ བགྲང་ཕྲེང་དང་ནི་ནེའུ་ལེའི་རྐྱལ་པ་བསྣམས༔ གནས་པར་གྱུར་པའི་འགྲོ་དྲུག་ལ༔ ཚེ་སྲོག་བཞུགས་པའི་གནས་འདི་ལགས༔ གང་གི་ཚེ་ནི་གནང་བར་གྱིས༔ མི་བསྒྲིབ་ཚེ་ཡི་དངོས་གྲུབ་བསྩལ་དུ་གསོལ༔ ནུབ་ཕྱོགས་པདྨ་དབང་གི་ཞིང་ཁམས་ནས༔ བྱམས་ལྡན་མགོན་པོ་ཡེ་ཤེས་ཚེ་དཔག་མེད༔ ཐུགས་ཀར་དཔལ་གྱི་བེའུ་ཟུར་བརྒྱད་ལ༔ བྱམས་ལྡན་མགོན་པོ་ཡེ་ཤེས་ཚེ་དཔག་མེད༔ ཐུགས་མཆོག་བདག་གིས་བསྒྲུབ་པའི་ཚེ་ལགས་ཀྱིས༔ བྱིན་གྱིས་བརླབ་ཅིང་བདག་ལ་དངོས་གྲུབ་སྩོལ༔ ཨཱ་ཡུ་ཚེ་བྷྲཱུྃ༔ ཧཱུྃ༔ ཤར་ཕྱོགས་དཀར་མོ་ཤེལ་གྱི་ཞིང་ཁམས་ནས༔ རྡོ་རྗེ་རིགས་ཀྱི་ཁྲོ་བོ་ཁྲོ་མོའི་ཚོགས༔ དཀར་མོ་མགྱོགས་བྱེད་ཞི་བྱེད་འོད་འཕྲོའི་ཚོགས༔ ཚེ་དང་གཟི་བརྗིད་འདྲེན་པའི་ལས་མཛད་མ༔ རྡོ་རྗེ་ཚེ་མཆོག་དངོས་གྲུབ་བསྩལ་དུ་གསོལ༔ ལྷོ་ཕྱོགས་བཻཌཱུརྻའི་ཞིང་ཁམས་ནས༔ རིན་ཆེན་རིགས་ཀྱི་ཁྲོ་བོ་ཁྲོ་མོའི་ཚོགས༔ སྔོན་མོ་དྲག་ཤུལ་འོད་ཟེར་འཕྲོ་བའི་ཚོགས༔ ཚེ་དང་གཟི་བརྗིད་འདྲེན་པའི་ལས་མཛད་མ༔ རྡོ་རྗེ་ཚེ་མཆོག་དངོས་གྲུབ་བསྩལ་དུ་གསོལ༔ ནུབ་ཕྱོགས་པདྨ་རཱ་གའི་ཞིང་ཁམས་ནས༔ པདྨ་རིགས་ཀྱི་ཁྲོ་བོ་ཁྲོ་མོའི་ཚོགས༔ དམར་མོ་དབང་སྡུད་འོད་ཟེར་འཕྲོ་བའི་ཚོགས༔ ཚེ་དང་གཟི་བརྗིད་འདྲེན་པའི་ལས་མཛད་མ༔ རྡོ་རྗེ་ཚེ་མཆོག་དངོས་གྲུབ་བསྩལ་དུ་གསོལ༔ བྱང་ཕྱོགས་ཨིནྡྲ་ནཱི་ལའི་ཞིང་ཁམས་ནས༔ ལས་ཀྱི་རིགས་ཀྱི་ཁྲོ་བོ་ཁྲོ་མོའི་ཚོགས༔ དུས་གློག་ལྗང་གུ་འོད་ཟེར་འཕྲོ་བའི་ཚོགས༔ ཚེ་དང་གཟི་བརྗིད་འདྲེན་པའི་ལས་མཛད་མ༔ རྡོ་རྗེ་ཚེ་མཆོག་དངོས་གྲུབ་བསྩལ་དུ་གསོལ༔ ཨཱ་ཡུཿབཛྲ་ཛཿཧཱུྃ་བཾ་ཧོ༔ ཀུན་ཏུ་བཟང་པོ་ཡུམ་གྱི་ཐུགས་ཀ་ནས༔ སྣ་ཚོགས་ཅིར་ཡང་བསྒྱུར་བའི་ཡིག་འབྲུ་ཤར༔ སྐལ་ལྡན་ཚེ་ཡི་དངོས་གྲུབ་བདག་ལ་སྩོལ༔ སྤྱི་གཙུག་ཟླ་བའི་དཀྱིལ་འཁོར་ལ༔ བཅོམ་ལྡན་རྣམ་པར་སྣང་མཛད་བཞུགས༔ དེ་ཡི་མཐུ་དང་བྱིན་རླབས་ཀྱིས༔ བགེགས་དང་ལོག་འདྲེན་མི་གནས་འདིར༔ ཚེ་ཡི་དངོས་གྲུབ་བརྟན་པར་མཛོད༔ ལྕེ་སྟེང་པདྨ་འདབ་བརྒྱད་ལ༔ བཅོམ་ལྡན་སྣང་བ་མཐའ་ཡས་བཞུགས༔ དེ་ཡི་མཐུ་དང་བྱིན་རླབས་ཀྱིས༔ བགེགས་དང་ལོག་འདྲེན་མི་གནས་འདིར༔ ཚེ་ཡི་དངོས་གྲུབ་བརྟན་པར་མཛོད༔ ཐུགས་ཀ་ཉི་མའི་གདན་སྟེང་ལ༔ བཅོམ་ལྡན་རྡོ་རྗེ་སེམས་དཔའ་བཞུགས༔ དེ་ཡི་མཐུ་དང་བྱིན་རླབས་ཀྱིས༔ བགེགས་དང་ལོག་འདྲེན་མི་གནས་འདིར༔ ཚེ་ཡི་དངོས་གྲུབ་བརྟན་པར་མཛོད༔ ལྟེ་བ་རིན་ཆེན་ཟུར་བརྒྱད་ལ༔ བཅོམ་ལྡན་རིན་ཆེན་འབྱུང་ལྡན་བཞུགས༔ དེ་ཡི་མཐུ་དང་བྱིན་རླབས་ཀྱིས༔ བགེགས་དང་ལོག་འདྲེན་མི་གནས་འདིར༔ ཚེ་ཡི་དངོས་གྲུབ་བརྟན་པར་མཛོད༔ ཐིག་ལེ་ལས་ཀྱི་རྒྱ་གྲམ་ལ༔ བཅོམ་ལྡན་དོན་ཡོད་གྲུབ་པ་བཞུགས༔ དེ་ཡི་མཐུ་དང་བྱིན་རླབས་ཀྱིས༔ བགེགས་དང་ལོག་འདྲེན་མི་གནས་འདིར༔ ཚེ་ཡི་དངོས་གྲུབ་བརྟན་པར་མཛོད༔ ཀུན་ཏུ་བཟང་མོ་ཡུམ་གྱི་བྷ་ག་ལ༔ རཀྟ་ཟླ་གམ་འོད་ཀྱི་ཟེར་འཕྲོ་བ༔ བྱང་ཆུབ་སེམས་ནི་འོད་དུ་འཁྱིལ༔ འཁྱིལ་ཅིང་རྒྱན་ཡང་འཁྱིལ་བ་སྟེ༔ བྱང་ཆུབ་སེམས་ལ་སྐུ་མི་མངའ༔ སྐུ་མཆོག་དམ་པ་ཉིད་ཀྱི་སྐུ༔ སྟོང་ཉིད་སྐུ་ལ་ཕྱག་འཚལ་ལོ༔ བྱང་ཆུབ་སེམས་ལ་གསུང་མི་མངའ༔ གསུང་མཆོག་དམ་པ་ཉིད་ཀྱི་གསུང༔ སྟོང་ཉིད་གསུང་ལ་ཕྱག་འཚལ་ལོ༔ བྱང་ཆུབ་སེམས་ལ་ཐུགས་མི་མངའ༔ ཐུགས་མཆོག་དམ་པ་ཉིད་ཀྱི་ཐུགས༔ སྟོང་ཉིད་ཐུགས་ལ་ཕྱག་འཚལ་ལོ༔ གནས་འདིར་དངོས་གྲུབ་བསྩལ་དུ་གསོལ༔ བསྐལ་པ་མཐའ་ཡས་མང་པོར་ཚོགས་བསགས་ནས༔ བསྐལ་པར་རྙེད་དཀའ་དེ་ཉིད་ཐུགས་སུ་ཆུད༔ བཅོམ་ལྡན་མགོན་པོ་ཡེ་ཤེས་ཚེ་དཔག་མེད༔ སྐལ་ལྡན་ཚེ་ཡི་དངོས་གྲུབ་བདག་ལ་སྩོལ༔ ཤར་ཕྱོགས་ལྷ་མོ་ཚེ་འཛིན་མ༔ དཀར་མོ་ཤེལ་མདོག་སྤྱན་འཕྲ་མ༔ རྡོ་རྗེ་སེམས་དཔས་བྱིན་བརླབས་ཏེ༔ ཕྱག་ན་ཚེ་ཡི་གཡུང་དྲུང་བསྣམས༔ ཡང་སྤྲུལ་ཕྲ་མོ་གྲངས་མེད་ཀྱིས༔ དྲི་ཟའི་ལག་ནས་ཚེ་དྲོངས་ལ༔ ཚེ་ཡི་དངོས་གྲུབ་བསྩལ་དུ་གསོལ༔ ལྷོ་ཡི་ལྷ་མོ་ཚེ་འཛིན་མ༔ སྔོན་མོ་གཡུ་མདོག་སྤྱན་འཕྲ་མ༔ རིན་ཆེན་སེམས་དཔས་བྱིན་བརླབས་ཏེ༔ ཕྱག་ན་ཚེ་ཡི་གཡུང་དྲུང་བསྣམས༔ ཡང་སྤྲུལ་ཕྲ་མོ་གྲངས་མེད་ཀྱིས༔ གཤིན་རྗེའི་ལག་ནས་ཚེ་དྲོངས་ལ༔ ཚེ་ཡི་དངོས་གྲུབ་བསྩལ་དུ་གསོལ༔ ནུབ་ཀྱི་ལྷ་མོ་ཚེ་འཛིན་མ༔ དམར་མོ་མཚལ་མདོག་སྤྱན་འཕྲ་མ༔ ཆོས་ཀྱི་སེམས་དཔས་བྱིན་བརླབས་ཏེ༔ ཕྱག་ན་ཚེ་ཡི་གཡུང་དྲུང་བསྣམས༔ ཡང་སྤྲུལ་ཕྲ་མོ་གྲངས་མེད་ཀྱིས༔ ཀླུ་ཡི་ལག་ནས་ཚེ་དྲོངས་ལ༔ ཚེ་ཡི་དངོས་གྲུབ་བསྩལ་དུ་གསོལ༔ བྱང་ཕྱོགས་ལྷ་མོ་ཚེ་འཛིན་མ༔ སེར་མོ་གསེར་མདོག་སྤྱན་འཕྲ་མ༔ ལས་ཀྱི་སེམས་དཔས་བྱིན་བརླབས་ཏེ༔ ཕྱག་ན་ཚེ་ཡི་གཡུང་དྲུང་བསྣམས༔ ཡང་སྤྲུལ་ཕྲ་མོ་གྲངས་མེད་ཀྱིས༔ གནོད་སྦྱིན་ལག་ནས་ཚེ་དྲོངས་ལ༔ ཚེ་ཡི་དངོས་གྲུབ་བསྩལ་དུ་གསོལ༔ ཚུར་བྱོན་ཕྱོགས་བཅུའི་རྒྱལ་བའི་སྲས༔ དད་པ་མཐུན་པའི་དམ་ཚིག་གིས༔ གནས་འདིར་ཚེ་གསོལ་སྲོག་སྐྱོབས་ཤིག༔ པྲ་མོ་མཁས་པའི་པྲ་མོ་ཧ༔ པྲ་མོ་ཧ་ཡིས་པྲ་ཕོབ་ཅིག༔ ཚེ་ལ་དབང་བའི་དཔལ་འབར་མ༔ དཔལ་འབར་མས་ནི་ཚེ་ཁུག་ཅིག༔ ཚེ་བདག་ཆེན་མོས་ཚེ་ཁུག་ཅིག༔ བྱིན་བདག་ཆེན་མོས་བྱིན་ཕོབ་ཅིག༔ ཨོཾ་བྷྲཱུྃ་ནྲྀ་ཡུ་བཛྲ་ཨཱ་ཡུ་ཤེ་ཧཱུྃ་ཛ༔ གཉིས་པ་བསྙེན་པ་འབུལ་བ་ནི། གོང་དུ་སྨོས་པའི་སྤྲོ་བསྡུའི་ཏིང་ངེ་འཛིན་གསལ་བཏབ་ལ། ཨོཾ་བྷྲཱུྃ་བཛྲ་ཨཱ་ཡུ་ཤེ་ཨཱ༔ ཞེས་ཅི་འགྲུབ་བཟླ། ཚེ་འགུགས་པ་ནི། ཨོཾ་བྷྲཱུྃ་ནྲྀ་ཡུ་བཛྲ་ཨཱ་ཡུ་ཤེ་སྭཱ་ཧཱ༔ ཚེ་གསོ་བ་ནི། ཨོཾ་བྷྲཱུྃ་ནྲྀ་ཡུ་བཛྲ་ཛྙཱ་ན་ཨཱ་ཡུ་ཤེ་སྭཱ་ཧཱ༔ ཚེ་བསྟིམ་པ་ནི། ཨོཾ་བྷྲཱུྃ་ནྲྀ་ཡུ་བཛྲ་ཨཱ་ཡུ་ཤེ་ཧཱུྃ་ཨཱ་བེ་ཤཱ་ཡ་ཧཱུྃ༔ ཚེ་བསྲིང་བ་ནི། ཨོཾ་པུཎྱེ་པུཎྱེ་མ་ཧཱ་པུཎྱེ་ཨཱ་ཡུཿཔུཎྱེ་ཛྙཱ་ན་སམ་བྷཱ་རོ་པ་ཙི་ཏེ་སྭཱ་ཧཱ༔ མཐར་བྱིན་བརྟན་ཅིང་དབང་ཐང་ཆུས་སྲིད་བསྐྱེད་པ་ནི། ཨོཾ་རུ་རུ་སྥུ་རུ་ཛྭ་ལ་ཏིཥྛ་སིདྡྷི་ལོ་ཙ་ནི་སརྦ་ཨརྠ་སཱ་དྷ་ནི་སྭཱ་ཧཱ༔ ཞེས་པ་རྣམས་ཀྱང་བཟླའོ། །བཞི་པ་ཚེ་བགེགས་ཀྱིས་བརྐུས་པ་འཕྲོག་པ་ནི། ཐུགས་ཀའི་པདྨ་ཧེ་རུ་ཀ་ལས་སྤྲུལ་པའི་ཁྲོ་བོ་པདྨ་ཀུཎྜ་ལཱི་གཏུམ་ཞིང་འཇིགས་པའི་གཟུགས་ཅན། རྡོ་རྗེ་གསལ་ཤིང་ཐོགས་པ་སྤྲོས་ཏེ་རི་རབ་ཐལ་བར་བཤིགས། རྒྱ་མཚོའི་གཏིང་ནས་དཀྲུགས། གསེར་གྱི་ས་གཞིའི་སྟེང་ན་འཆི་བདག་གཤིན་རྗེའི་སྐྲ་ནས་བཟུང་། ལུས་ཕྱེད་ཚལ་དུ་བཀས། ཀླད་པ་དང་སྙིང་གི་དཀྱིལ་ནས་བསྲུང་བྱའི་བླ་ཚེ་བཀུག་པར་བསམ་ལ། ཧཱུྃ༔ སྔགས་འཆང་རྒྱལ་པོ་གང་ན་གནས་པ་ན༔ ཕྱག་རྒྱའི་དཀྱིལ་འཁོར་ཚོགས་ཀྱང་དེ་ན་གསལ༔ ཕྱག་རྒྱ་ཆེན་པོའི་དཀྱིལ་འཁོར་ནས༔ སྨེ་ཤ་ནག་མོ་བྱིས་སྙིང་ཟ༔ དེ་ཡི་ཡང་གསང་ཐུགས་ཀྱི་དཀྱིལ་འཁོར་ནས༔ ཧ་ཡ་གྲཱི་བ་རྟ་མཆོག་དཔལ༔ ཕྱག་མཚན་ཕྱག་ན་འབྲུག་གྲུས་བསྣམས༔ འབྲུག་དཀར་འབྲུག་ལྗང་འབྲུག་སྔོན་འབྲུག་ནག་རྣམས༔ འབྲུག་གི་ཁ་ནས་གློག་གི་ལྕེ་འབྱིན་ཅིང༔ འབྲུག་གི་ཁ་ནས་གནམ་ལྕགས་ཐོག་ཀྱང་འབེབས༔ གནོད་སྦྱིན་དམར་པོ་རྣམས་ཀྱི་ཀླད་པ་འགེམས༔ དེ་ཡི་སེམས་ཀྱི་དཀྱིལ་ནས་ཚེ་དྲོངས་ཤིག༔ རྡོ་རྗེ་ཚེ་ཡི་དངོས་གྲུབ་བསྩལ་དུ་གསོལ༔ ཆགས་པའི་བདག་ཉིད་རྡོ་རྗེ་ཆེ༔ པདྨ་རྒྱལ་པོ་ཀུཎྜ་ལཱི༔ སྤྲུལ་པ་འཕྲོ་ཞིང་མང་པོ་འཚོགས༔ ཚེ་ལ་གནས་པའི་བགེགས་ཆེན་རྣམས༔ དེ་ཡི་གཟུགས་མཆོག་གཏིང་ཁྲོལ་ལ༔ གང་གི་ཚེ་དེ་སྣང་བར་གྱིས༔ བྷནྡ་ཏྲཊ྄་ཕཊ྄༔ ཚེ་ལ་གནོད་པའི་བགེགས་ཆེན་པོ༔ གཤིན་རྗེ་དམར་པོའི་ཀླད་པ་འགེམས༔ དེ་ཡི་སེམས་ཀྱི་དཀྱིལ་ནས་ཚེ་དྲོངས་ལ༔ མཁའ་དབྱིངས་རྣམ་དག་ཡུམ་གྱི་གཞལ་ཡས་ནས༔ བཅོམ་ལྡན་མགོན་པོ་ཡེ་ཤེས་ཚེ་དཔག་མེད༔ སྐུ་མདོག་གངས་རི་རྩེ་ལ་ཉི་ཤར་འདྲ༔ ཕྱག་ན་རིན་ཆེན་ཕྲེང་བ་ཟ་མ་ཏོག༔ བགྲང་ཕྲེང་དང་ནི་ནེའུ་ལེ་བསྣམས༔ གནས་པར་གྱུར་པའི་འགྲོ་དྲུག་ལ༔ ཚེ་བཞག་གནས་ནི་འདི་ལགས་ན༔ གང་གི་ཚེ་དེ་སྣང་བར་གྱིས༔ ཆགས་པའི་བདག་ཉིད་རྡོ་རྗེ་ཆེ༔ པདྨའི་རྒྱལ་པོ་ཧེ་རུ་ཀ༔ སྤྲུལ་པའི་ཁྲོ་བོ་མང་པོ་ཡིས༔ ཚེ་ལ་གནོད་པའི་བགེགས་རྣམས་ཀུན༔ དེ་ཡི་གཟུགས་ཀྱི་གཏིང་བཅོམ་ནས༔ གང་གི་ཚེ་དེ་སྣང་བར་མཛོད༔ ལག་པའི་སོར་མོ་རྒྱབ་ཏུ་བསྣོལ་ལ་དྲག་ཏུ་དྲལ་ལོ། །བྷནྡྷ་སརྦ་ཏྲཊ་ཕཊ༔ ལྔ་པ་ཚེ་བླང་ཞིང་བླ་འགུགས་ནི། ཁྲོ་བོའི་སྤྲུལ་པས་བགེགས་ཀྱི་གཏིང་དྲལ་ཏེ་བརྐུས་པའི་བླ་ཚེ་སྐར་ཆེན་ལྟར་གནས་པ་ལ༔ པདྨ་ཧེ་རུ་ཀའི་ཐུགས་ཀ་དང༔ བ་སྤུའི་བུ་ག་ནས་གསང་བའི་ཡུམ་སྐུ་མདོག་དཀར་མོ་ལྕགས་ཀྱུ་ཐོགས་པ་མང་པོ་བྱུང་སྟེ༔ ཟླ་བའི་དཀྱིལ་འཁོར་རིན་པོ་ཆེའི་གྭའུ་འདྲ་བའི་ནང་དུ་ཚེ་བཀུག་པར་གྱུར༔ ལྕགས་ཀྱུའི་ཕྱག་རྒྱ་བྱས་ལ། ཨཱ་ཡུརྫྙཱ་ན་བྷྲཱུྃ་ཛ༔ བགེགས་ཀྱིས་བར་དུ་གཅོད་ཅིང་རློམས་མི་ནུས་པར་ཁྲོ་བོ་མང་པོས་བསྲུང་མཚམས་བཅད་པར་གྱུར། ཨོཾ་སུ་ར་བཛྲ་རཀྵ་ཡཀྵ་བཛྲ་ཀ་པ་ཙ་ཧཱུྃ་ཕཊ༔ སྐུལ་ཚིག་ཀྱང་། ཧཱུྃ༔ ཚེ་དང་བླ་གཡུ་འགུགས་པའི་ལས་མཛད་མ༔ རྡོ་རྗེ་ལྷ་མོ་ལྕགས་ཀྱུ་འཛིན༔ ནམ་མཁའི་ཁམས་ལ་དབང་སྒྱུར་མ༔ ཁམས་གསུམ་གནས་ནས་ཚེ་དྲོངས་ཤིག༔ རིན་ཆེན་ལྷ་མོ་ཞགས་པ་མ༔ འབྱུང་བ་མེ་ལ་དབང་སྒྱུར་མ༔ སྲིད་གསུམ་གནས་ནས་ཚེ་ཁུག་ཅིག༔ པདྨ་ལྷ་མོ་ལྕགས་སྒྲོག་མ༔ འབྱུང་བ་ཆུ་ལ་དབང་སྒྱུར་མ༔ རྒྱུད་དྲུག་གནས་ནས་ཚེ་ཁུག་ཅིག༔ ལས་ཀྱི་ལྷ་མོ་དྲིལ་བུ་མ༔ སྙན་པའི་སྒྲ་སྐད་ཕྱོགས་བཅུར་སྒྲོག༔ སྣང་མཛད་རླུང་ལ་དབང་སྒྱུར་མ༔ མཆོག་གསུམ་གནས་ནས་ཚེ་དྲོངས་ཤིག༔ དྲུག་པ་ཚེ་དབབ་ཅིང་བསྟིམ་པ་ནི། ལག་གཉིས་དབབ་པའི་ཕྱག་རྒྱ་བྱས་ལ། ལྷ་མོ་རྣམས་ཀྱིས་བཀུག་པའི་ཚེ་དེ་ཉིད་བསྲུང་བྱའི་ལུས་ཀུན་ལ་ཁྱབ་པར་བསྟིམས་ཤིང་ཁྱད་པར་སྙིང་གི་དབུས་ཀྱི་ཚེ་རྟེན་ལ་ཐིམ་པས་བཀྲག་དང་གཟི་མདངས་ལྷམ་མེར་འབར་བར་གྱུར། ཨོཾ་བཛྲ་ཨཱ་ཡུ་ཤེ་ཧཱུྃ་ཨཱ་བེ་ཤ་ཡ་ཨཱ༔ གཤིན་རྗེ་དམར་པོ་ལ་སོགས་པའི༔ ཐུགས་ཀའི་གནས་ནས་ཚེ་འཕྲོག་པའི༔ དབབ་པའི་ཆོ་ག་བྱས་པ་ཡིས༔ ཚེ་དང་བཀྲག་དང་གཟི་མདངས་ཀུན༔ ཐིམ་ནས་ལྷམ་མེར་འབར་བར་གྱུར༔ བཅིང་ཞིང་བཟུང་བ་ནི། སྙིང་གའི་གྭའུ་ཁ་བསྒྲིགས། རྡོ་རྗེ་རྒྱ་གྲམ་གྱི་རྭ་བཞིས་བསྣོལ་མར་བསྡོམས་རྩེར་བཾ་དམར་པོ་གསལ། བཛྲ་བཾ༔ བཾ་ལས་རྡོ་རྗེ་ལུ་གུ་རྒྱུད་དམར་པོ་བྱུང་སྟེ་རྒྱ་གྲམ་གྱི་རྩེ་མོ་དམ་དུ་བཅིངས་པར་གྱུར། རྒྱལ་བ་རྡོ་རྗེ་འཆང་ཆེན་གྱིས༔ སྤྱན་སྔར་ཁས་བླངས་དམ་བཅས་པའི༔ རིག་འཛིན་ལ་སོགས་ཕོ་ཉ་རྣམས༔ མ་གཡེལ་བདེན་པའི་དམ་ཚིག་གིས༔ གནས་འདིར་ལས་མཛོད་ཚེ་ཁུག་ཅིག༔ དད་པས་མཐུན་པའི་དམ་ཚིག་གིས༔ ཚུར་བྱོན་ཕྱོགས་བཅུའི་རྒྱལ་བ་རྣམས༔ འགྲོ་ལ་ཕན་པའི་ཐུགས་རྗེ་ཡིས༔ གནས་འདིར་ཚེ་སྤེལ་སྲོག་སྐྱོབས་ཤིག༔ བདུན་པ་གཡེང་བ་སྡུད་པ་ནི། དར་གྱི་གཡབ་མོ་ལྕགས་ཀྱུའི་ཕྱག་རྒྱས་དྲངས་ཏེ། ཨཱ་ཡུརྫྙཱ་ན་བྷྲཱུྃ་ནྲྀ་ཛ༔ ཞེས་པ་དང་། ཚེ་དང་བཀྲག་ཐམས་ཅད་འུབ་ཀྱིས་བསྡུས་ཏེ༔ གང་ལ་བྱ་བའི་ལུས་ངག་ཡིད་གསུམ་ལ་ཐིམ་པར་གྱུར༔ ཧཱུྃ༔ ཤར་གྱི་ཕྱོགས་ནས་ཚེ་འཛིན་མ༔ རྡོ་རྗེ་ཡུམ་སྟེ་སངས་རྒྱས་སྤྱན༔ རིན་ཆེན་ཤེལ་གྱི་བུམ་པ་ལ༔ ཚེ་དང་བདུད་རྩིས་བཀང་ནས་སུ༔ རྡོ་རྗེ་འབར་བས་རྒྱས་བཏབ་སྟེ༔ སྤྱི་བོའི་གཙུག་ནས་དབང་བསྐུར་བས༔ ཚེ་དབང་ཐམས་ཅད་བརྟན་པར་མཛོད༔ ཨོཾ་རུ་རུ་སྥུ་རུ་ཛྭ་ལ་ཏིཥྛ་སིདྡྷི་ལོ་ཙ་ནི་སརྦ་ཨརྠ་ས་དྷ་ནི་སྭཱ་ཧཱ༔ ལྷོ་ཡི་ཕྱོགས་ནས་ཚེ་འཛིན་མ༔ རིན་ཆེན་ཡུམ་སྟེ་གོས་དཀར་མོ༔ བཻ་ཌཱུརྻ་ཡི་བུམ་པ་ལ༔ ཚེ་དང་བདུད་རྩིས་བཀང་ནས་སུ༔ རིན་ཆེན་འབར་བས་རྒྱས་བཏབ་སྟེ༔ སྤྱི་བོའི་གཙུག་ནས་དབང་བསྐུར་བས༔ ཚེ་དབང་ཐམས་ཅད་བརྟན་པར་མཛོད༔ ཨོཾ་ཤང་ཀ་རེ་ཤཱིནྟཾ་ཀ་རེ་ན་གྷ་ཊ་ཡ་གྷ་ཊ་ཡ་གུ་ཊི་ནི་སྭཱ་ཧཱ༔ ནུབ་ཀྱི་ཕྱོགས་ནས་ཚེ་འཛིན་མ༔ པདྨ་ཡུམ་སྟེ་མཱ་མ་ཀཱི༔ བྱེ་རུ་དམར་པོའི་བུམ་པ་ལ༔ ཚེ་དང་བདུད་རྩིས་བཀང་ནས་སུ༔ པདྨ་འབར་བས་རྒྱས་གདབ་སྟེ༔ སྤྱི་བོའི་གཙུག་ནས་དབང་བསྐུར་བས༔ ཚེ་དབང་ཐམས་ཅད་བརྟན་པར་མཛོད༔ ཨོཾ་ཀ་ཊེ་བི་ཀ་ཊེ་ནི་ཀ་ཊེ་ཀ་ཊཾ་ཀ་ཊ་སྭཱ་ཧཱ༔ བྱང་གི་ཕྱོགས་ནས་ཚེ་འཛིན་མ༔ ལས་ཀྱི་ཡུམ་སྟེ་དམ་ཚིག་སྒྲོལ༔ ཨིནྡྲ་ནཱི་ལའི་བུམ་པ་ལ༔ ཚེ་དང་བདུད་རྩིའི་བཀང་ནས་སུ༔ རལ་གྲི་འབར་བས་རྒྱས་གདབ་སྟེ༔ སྤྱི་བོའི་གཙུག་ནས་དབང་བསྐུར་ནས༔ ཚེ་དབང་ཐམས་ཅད་བརྟན་པར་མཛོད༔ ཨོཾ་ཏཱ་རེ་ཏུཏྟཱ་རེ་སྭཱ་ཧཱ༔ དབུས་ཀྱི་ཕྱོགས་ནས་ཚེ་འཛིན་མ༔ བདེ་གཤེགས་ཡུམ་སྟེ་དབྱིངས་ཕྱུག་མ༔ རིན་ཆེན་མཆོང་གི་བུམ་པ་ལ༔ ཚེ་དང་བདུད་རྩིས་བཀང་ནས་སུ༔ འཁོར་ལོ་འབར་བས་རྒྱས་བཏབ་ནས༔ སྤྱི་བོའི་གཙུག་ནས་དབང་བསྐུར་བས༔ ཚེ་དབང་ཐམས་ཅད་བརྟན་པར་མཛོད༔ ཨོཾ་སརྦ་ཏ་ཐཱ་ག་ཏ་མ་ཧཱ་དེ་བཱི་ཤྲཱི་ཡེ་སྭཱ་ཧཱ༔ བརྒྱད་པ་ཚེ་ཟད་པ་གསོ་བ་ནི། སྒྲུབ་པ་པོ་ཚེ་དཔག་མེད་ཡབ་ཡུམ་གྱི་ང་རྒྱལ་དུ་ཞུགས་ལ། ཧཱུྃ༔ བཅོམ་ལྡན་མགོན་པོ་ཚེ་དཔག་མེད༔ སྐུ་མདོག་གངས་རི་འཚེར་བ་ལ༔ རིན་ཆེན་ཕྲེང་བའི་རྒྱན་གྱིས་སྤྲས༔ ཡིད་བཞིན་རིན་ཆེན་ཕྲེང་བ་དང༔ ཡིད་བཞིན་རིན་ཆེན་ཟ་མ་ཏོག༔ རིན་ཆེན་རྒྱན་དང་བུམ་པ་བཟང༔ ཚེ་ཡི་གནས་ནི་འདི་ལགས་སོ༔ ཚེ་ཡི་དབང་པོ་སྒྱུ་འཕྲུལ་ཅན༔ དཀར་མོའི་མདོག་ལ་འོད་འཕྲོ་མ༔ ཕྱག་ན་རིན་ཆེན་གང་བ་ཡི༔ ཕྱག་མཚན་སྣ་ཚོགས་ཅིར་ཡང་བསྒྱུར༔ འཇིག་རྟེན་དྲུག་གི་ཕྱོགས་བཅུ་ནས༔ གནས་པར་གྱུར་པའི་འགྲོ་དྲུག་ལ༔ ཕན་པའི་ཚེ་དབང་སྦྱིན་མཛད་མ༔ ཚེ་དཔག་མེད་པ་ཡབ་ཡུམ་གྱིས༔ དེ་རིང་ཚེ་འདི་བརྟན་པར་མཛོད༔ ན་མོ་བྷ་ག་ཝ་ཏེ་ཨ་པ་རི་མི་ཏ་ཨ་ཡུརྫྙཱ་ན་སུམྦ་ནི་ཙིཏྟ་ཏེ་ཛོ་རཱ་ཛཱ་ཡ༔ ཏ་ཐཱ་ག་ཏཱ་ཡ༔ ཨརྷ་ཏེ༔ སམྱཀྶཾ་བུདྡྷཱ་ཡ༔ ཏད་ཡ་ཐཱ་ཨོཾ་སརྦ་སམ་སྐཱ་ར་པ་རི་ཤུདྡྷེ་དྷརྨ་ཏེ་ག་ག་ན་ས་མུད་ག་ཏེ༔ སྭཱ་བྷཱ་ཝ་བི་ཤུདྡྷེ་མ་ཧཱ་ནཱ་ཡ་པ་རི་ཝཱ་རེ་སྭཱ་ཧཱ༔ ཞེས་བཟླས་པས། ཚེ་དཔག་ཏུ་མེད་པ་ཡབ་ཡུམ་ཐབས་ཤེས་གཉིས་སུ་མེད་པའི་བྱང་ཆུབ་ཀྱི་སེམས་ཆར་གྱི་རྒྱུན་བཞིན་བབས༔ བསྲུང་བྱའི་ལུས་ཐམས་ཅད་ལ་ཁྱབ་ཅིང་བསྣན་ཏེ་བསྡམས་པས་ཚེ་དང་གཟི་བརྗིད་འཕེལ་ཞིང་རྒྱས་པར་གྱུར༔ དགུ་པ་ཚེ་ལྡེག་པ་བརྟན་པར་བྱེད་པའི་སྐུལ་ནི། བསྐལ་པ་གྲངས་མེད་མང་པོར་ཚོགས་བསགས་པའི༔ སྐྱེ་ཤི་ལས་འདས་རྣལ་འབྱོར་ཆེན་པོ་ཡི༔ རྒྱལ་བས་རྟོགས་དཀའ་དེ་ཉིད་ཐུགས་སུ་ཆུད༔ བཅོམ་ལྡན་ཚེ་ཡི་དངོས་གྲུབ་བསྩལ་དུ་གསོལ༔ ཀུན་ཏུ་བཟང་མོ་ཡུམ་གྱི་བྷ་ག་ལས༔ ལྷ་ཚོགས་ཅིར་ཡང་འགྱུར་བའི་ཆོ་འཕྲུལ་གྱིས༔ བཅོམ་ལྡན་ཚེ་ཡི་དངོས་གྲུབ་བསྩལ་དུ་གསོལ༔ ཁྲོ་བོ་ཁྲོ་མོའི་ཐུགས་ཀ་ནས༔ ལྕགས་ཀྱུ་དཀར་དང་དམར་གྱི་ཞགས་ཀྱིས་བཅིངས༔ དེ་བཞིན་གཤེགས་པའི་ཐུགས་ཀ་མན་ཆད་ནས༔ མཐུ་ཆེན་འབྱུང་པོ་ལྷ་ཀླུ་བགེགས་ལ་སོགས༔ དེ་ཡི་སྙིང་གི་དཀྱིལ་ནས་ཚེ་དྲོངས་ལ༔ བཅོམ་ལྡན་ཚེ་ཡི་དངོས་གྲུབ་བསྩལ་དུ་གསོལ༔ ལྕགས་ཀྱུས་ཚེ་བཟུང་བའི་ཕྱག་རྒྱ་བཅིངས་ལ། ཨཱ་ཡུརྫྙཱ་ན་བྷྲཱུྃ་ནྲྀ་ཛ༔ ཞེས་པས། དེ་བཞིན་གཤེགས་པའི་ཐུགས་ཀ་ནས་ཐུགས་རྗེ་བྱང་ཆུབ་སེམས་ཀྱི་ཆར་བབས་པས༔ འདོད་ཁམས་དང་གཟུགས་ཁམས་ཀྱི་ལྷ་བསོད་ནམས་ཆེ་ཞིང༔ གཟི་བརྗིད་ལྡན་པ་མ་བདུད་སྲིན་པོ་ལ་སོགས་པའི་ཚེ་དང་བསོད་ནམས་འཕྲོག་ནས་སྤྱན་མ་ལ་སོགས་པས་དབང་བསྐུར་ཅིང་བྱིན་གྱིས་བརླབས༔ ཚེ་བཅུད་སྒོ་གསུམ་ལ་ཕབ་ཅིང་རྒྱས་པར་བྱས་ཏེ་ཟླ་བ་རྒྱས་པ་ལྟར་གསལ་བར་གྱུར༔ བཛྲ་རཀྵ་ཧཾ༔ སརྦ་ཏ་ཐཱ་ག་ཏ་ཧྲྀ་ད་ཡ་བཛྲ་ཨ་དྷིཥྛི་ཏེ་སྭཱ་ཧཱ༔ བཅུ་པ་ཚེ་ལ་བགེགས་ཀྱིས་འཚེ་བ་བསྐྲད་པ་ནི། རང་གི་སོར་མོ་གཡོན་པ་ལྔ་སྤྱན་མ་སོགས་ཡུམ་ལྔར་གསལ་བའི་ཕྱག་མཚན་ལྕགས་ཀྱུས་ནད་དང་བགེགས་ཀྱི་སྦྱོར་བ་ངན་པ་ཕྱུང་སྟེ་བྱབ་ཅིང་མཚམས་བཅད༔ གཡས་པ་ལྔ་ལ་ཁྲོ་བོ་ལྔར་གྱུར་ཏེ༔ ཚེ་ལ་གནོད་པའི་བགེགས་ཚར་གཅོད་པར་གྱུར༔ ཧཱུྃ༔ དཀར་མོ་རྒྱས་འདེབས་ཞི་བྱེད་མགྱོགས་མའི་ཚོགས༔ འགྲོ་བ་རྣམས་ཀྱི་ཚེ་ལ་དབང་བསྒྱུར་ཅིང༔ ཚེ་དང་གཟི་བརྗིད་འདྲེན་པའི་ལས་མཛད་མ༔ རྡོ་རྗེ་ཚེ་མཆོག་འགུགས་པའི་ལས་མཛོད་ཅིག༔ ཐུགས་རྗེ་རྒྱ་མཚོ་རྦ་ཀློང་འཁྱིལ་བ་ནི༔ རྨོངས་བྱེད་དམར་མོ་དབང་སྡུད་ཆགས་པའི་སྐུ༔ སྣང་སྲིད་མགྱོགས་མའི་ཚོགས་ལ་དབང་བསྒྱུར་མ༔ རྡོ་རྗེ་ཚེ་མཆོག་འགུགས་པའི་ལས་མཛོད་ཅིག༔ རྒྱས་བྱེད་སེར་མོ་ཚེ་འཕེལ་རྒྱས་འདེབས་མ༔ ཐུགས་རྗེའི་ཤུགས་ཀྱིས་འདྲེན་པའི་གཙོ་མོ་སྟེ༔ ཚེ་དང་གཟི་བརྗིད་འདྲེན་པའི་ལས་མཛད་མ༔ རྡོ་རྗེ་ཚེ་མཆོག་འགུགས་པའི་ལས་མཛོད་ཅིག༔ སྔོན་མོ་བརླག་བྱེད་དྲག་པོའི་ཤུགས་འབར་མ༔ རྨོངས་ཤིང་འདྲེན་པས་དྲག་པོའི་ལས་མཛད་མ༔ ལོག་འདྲེན་བགེགས་ཀྱི་ཚོགས་རྣམས་གཞོམ་པའི་ཕྱིར༔ ཚེ་ལ་གནོད་པའི་བགེགས་རྣམས་རྡུལ་དུ་རློག༔ རྡོ་རྗེ་ཚེ་མཆོག་འགུགས་པའི་ལས་མཛོད་ཅིག༔ ཤར་གྱི་ཕྱོགས་ནས་ཚེ་འགུག་པ༔ ཚེ་ཡི་བདག་པོའི་མཚན་ནི་མི་འཁྲུགས་པ༔ ཚེ་ཡི་ཡུམ་གྱི་མཚན་ནི་སངས་རྒྱས་སྤྱན༔ ཚེ་ཡི་མགོན་པོའི་མཚན་ནི་ཡུལ་འཁོར་སྲུང༔ ཚེ་ཡི་ཁྲོ་བོའི་མཚན་ནི་སྟོབས་པོ་ཆེ༔ མགྱོགས་བྱེད་ཕོ་ཉའི་མཚན་ནི་རྡོ་རྗེ་ལྕགས་ཀྱུ་སྟེ༔ རྡོ་རྗེ་ལྕགས་ཀྱུས་ནམ་མཁའི་ཁམས་ཁོངས་ལ༔ ཤར་ཕྱོགས་དྲི་ཟའི་ལག་ནས་ཚེ་དྲོངས་ཤིག༔ བཛྲ་ཨཱ་ཡུརྫྙཱ་ན་ཧཱུྃ་བྷྲཱུྃ༔ ལྷོ་ཡི་ཕྱོགས་ནས་ཚེ་འགུག་པ༔ ཚེ་ཡི་བདག་པོའི་མཚན་ནི་རིན་ཆེན་འབྱུང༔ ཚེ་ཡི་ཡུམ་ཆེན་མཚན་ནི་གོས་དཀར་མོ༔ ཚེ་ཡི་མགོན་པོའི་མཚན་ནི་འཕགས་སྐྱེས་པོ༔ ཚེ་ཡི་ཁྲོ་བོའི་མཚན་ནི་གཤིན་རྗེ་གཤེད༔ ཚེ་ཡི་ཕོ་ཉའི་མཚན་ནི་རྡོ་རྗེ་ཞགས་པ་སྟེ༔ རྡོ་རྗེ་ཞགས་པས་ནམ་མཁའི་ཁམས་ཁོངས་ལ༔ ལྷོ་ཕྱོགས་གཤིན་རྗེའི་ལག་ནས་ཚེ་དྲོངས་ཤིག༔ རཏྣ་ཨཱ་ཡུ་ཛྙཱ་ན་ཏྲཱཾ་བྷྲཱུྃ༔ ནུབ་ཀྱི་ཕྱོགས་ནས་ཚེ་འགུག་པ༔ ཚེ་ཡི་བདག་པོའི་མཚན་ནི་འོད་དཔག་མེད༔ ཚེ་ཡི་ཡུམ་གྱི་མཚན་ནི་མཱ་མ་ཀི༔ ཚེ་ཡི་མགོན་པོའི་མཚན་ནི་སྤྱན་མི་བཟང༔ ཚེ་ཡི་ཁྲོ་བོའི་མཚན་ནི་རྟ་མཆོག་དཔལ༔ ཚེ་ཡི་ཕོ་ཉའི་མཚན་ནི་ལྕགས་སྒྲོག་མ༔ རྡོ་རྗེ་ལྕགས་སྒྲོག་ནམ་མཁའི་ཁམས་ཁོངས་ལ༔ ནུབ་ཕྱོགས་ཀླུ་ཡི་ལག་ནས་ཚེ་དྲོངས་ཤིག༔ པདྨ་ཛྙཱ་ན་ཨཱ་ཡུཿཧྲཱིཿབྷྲཱུྃ༔ བྱང་གི་ཕྱོགས་ནས་ཚེ་འགུགས་པ༔ ཚེ་ཡི་བདག་པོའི་མཚན་ནི་དོན་ཡོད་གྲུབ༔ ཚེ་ཡི་ཡུམ་གྱི་མཚན་ནི་དམ་ཚིག་སྒྲོལ༔ ཚེ་ཡི་མགོན་པོའི་མཚན་ནི་རྣམ་ཐོས་སྲས༔ ཚེ་ཡི་ཁྲོ་བོའི་མཚན་ནི་བདུད་རྩི་འཁྱིལ༔ ཚེ་ཡི་ཕོ་ཉའི་མཚན་ནི་དྲིལ་བུ་མ༔ རྡོ་རྗེ་དྲིལ་བུས་ནམ་མཁའི་ཁམས་ཁོངས་ལ༔ བྱང་ཕྱོགས་གནོད་སྦྱིན་ལག་ནས་ཚེ་དྲོངས་ཤིག༔ ཀརྨ་ཨཱ་ཡུཿཛྙཱ་ན་ཧ་བྷྲཱུྃ༔ ཤར་ཕྱོགས་རྡོ་རྗེ་འབར་བའི་དཀྱིལ་འཁོར་ནས༔ རྡོ་རྗེ་ཕྲ་མེན་མེ་ཡི་རལ་པ་ཅན༔ སྤྱན་མིག་དྲི་མེད་ཆུ་ཟླ་འབུམ་གྱིས་གཟིགས༔ ཕྱག་ཆ་རྡོ་རྗེ་མང་པོ་སྐར་ལྟར་འཁྲུགས༔ འདུལ་བྱེད་ཞབས་ཀྱི་འོད་ཟེར་འཕྲོ་བ་ཡིས༔ ཤར་ཕྱོགས་དྲི་ཟའི་ལག་ནས་ཚེ་ཁུག་ཅིག༔ ལྷོ་ཕྱོགས་མེ་རི་དམར་པོའི་གཞལ་ཡས་ནས༔ རྡོ་རྗེ་སྒྲོན་མེ་མེ་ཡི་རལ་པ་ཅན༔ མེ་ཡི་ཚྭ་ཚྭ་མང་པོ་སྐར་ལྟར་འཁྲུགས༔ རལ་པ་མེ་སྟག་མང་པོས་སྟོང་ཁམས་གཏིབས༔ ལྷོ་ཕྱོགས་གཤིན་རྗེའི་ལག་ནས་ཚེ་ཁུག་ཅིག༔ ནུབ་ཕྱོགས་ཟངས་མ་དམར་པོའི་ཟངས་ཀྱི་གཞལ་ཡས་སུ༔ རྡོ་རྗེ་ཁྲག་འཐུང་ཁྲག་གི་རལ་པ་ཅན༔ ཁྲག་དང་ཞག་གི་ཐིག་ལེས་རྒྱན་དུ་བྱས༔ ལག་པ་ཁྲག་སྡེར་དམར་པོ་གཏམས་པ་ཡིས༔ ནུབ་ཕྱོགས་ཀླུ་ཡི་ལག་ནས་ཚེ་ཁུག་ཅིག༔ བྱང་ཕྱོགས་ལྕགས་རི་སྔོན་པོ་ལྕགས་ཀྱི་གཞལ་ཡས་སུ༔ ལྕགས་མདོག་སྔོན་མོ་ལྕགས་ཀྱི་མཆེ་གཤོག་ཅན༔ ལག་པ་ལྕགས་སྡེར་སྔོན་པོ་ལྕགས་ཀྱི་ཁ་བལྟམས་པས༔ བྱང་ཕྱོགས་གནོད་སྦྱིན་ལག་ནས་ཚེ་ཁུག་ཅིག༔ བཅུ་གཅིག་པ་སྦེད་ཅིང་བརྟན་པར་བྱ་བ་ལ་གཉིས་ལས། དང་པོ་ཁ་བཅིངས་ནས་སྦེད་པ་ནི། རྒྱས་འདེབས་མ་ཡིས་རྒྱས་ཐོབ་ཅིག༔ ཅི་ལྟར་རྒྱལ་པོས་རྒྱས་བཏབ་ནས༔ བྲན་རྣམས་འགལ་བར་མེ་བྱེད་བཞིན༔ བདག་ཉིད་ཆེན་པོས་རྒྱས་བཏབ་བོ༔ སུ་ཡང་འགལ་བར་མི་བྱ་འོ༔ ཚེ་འཛིན་མས་ནི་ཚེ་ཟུངས་ཤིག༔ བདུད་དང་མུ་སྟེགས་གང་ལ་ཡང༔ མ་ཤོར་བར་ནི་དམ་དུ་བཟུང༔ སྦེད་བྱེད་རྣམས་ནི་ཚེ་སྦོས་ཤིག༔ སྦེད་བྱེད་ཁྱེད་ཀྱིས་ཚེ་སྦས་ན༔ མཐུ་ཆེན་ལྷ་སྲིན་གང་གིས་ཀྱང༔ དེ་ལ་མཐོང་བར་ནུས་པ་མིན༔ སྤེལ་བྱེད་མས་ནི་ཚེ་སྤེལ་ཅིག༔ སྤེལ་བྱེད་ཁྱེད་ཀྱིས་ཚེ་སྤེལ་ན༔ ནམ་ཡང་ཟད་པར་འགྱུར་བ་མིན༔ ཞེས་དང་། མ་ལྟར་བྱམས་ཤིང་སྲིང་ལྟར་གདུང༔ ཚེ་འཛིན་མ་ཡིས་ཚེ་ཟུངས་ཤིག༔ སྐྲོད་བྱེད་མ་ཡིས་བགེགས་སྐྲོད་ཅིག༔ སྤེལ་བྱེད་མ་ཡིས་ཚེ་སྤེལ་ཅིག༔ རྟོགས་བྱེད་མ་ཡིས་ཚེ་རྟོགས་ཤིག༔ མཐུ་ཆེན་རྣམས་ཀྱིས་མཐུ་སྩོལ་ཅིག༔ དབང་ཆེན་རྣམས་ཀྱིས་དབང་སྐུར་ཅིག༔ བྱིན་ཆེན་རྣམས་ཀྱིས་བྱིན་ཕོབ་ཅིག༔ ཅེས་བསྐུལ་ལོ། །གཉིས་པ་ཚེ་བརྟན་པར་བྱ་བ་ནི། ཅིས་ཀྱང་མི་ཤིགས་མི་ཚུགས་པའི༔ འཁོར་ལོའི་གོ་ཆ་བླ་ན་མེད༔ དམ་པ་ཉིད་དུ་མཛད་དུ་གསོལ༔ ཅིས་ཀྱང་མི་ཤིགས་མི་ཚུགས་པ༔ རྡོ་རྗེའི་གོ་ཆ་བླ་ན་མེད༔ སྲ་ཞིང་མཁྲེགས་པར་མཛད་དུ་གསོལ༔ ཅིས་ཀྱང་མི་ཤིགས་མི་ཚུགས་པ༔ རིན་ཆེན་གོ་ཆ་བླ་ན་མེད༔ ཡོན་ཏན་ཕུན་སུམ་ཚོགས་པར་ཤོག༔ ཅིས་ཀྱང་མི་ཤིགས་མི་ཚུགས་པ༔ པདྨའི་གོ་ཆ་བླ་ན་མེད༔ གསུང་མཆོག་དངོས་གྲུབ་བསྩལ་དུ་གསོལ༔ ཅིས་ཀྱང་མི་ཤིགས་མི་ཚུགས་པ༔ རྒྱ་གྲམ་གོ་ཆ་བླ་ན་མེད༔ ཕྲིན་ལས་ཕུན་སུམ་ཚོགས་པར་མཛོད༔ ཚེ་འདི་རི་རབ་རྩེ་ན་གནས་ཀྱང་རུང༔ རྒྱ་མཚོའི་གཏིང་ན་གནས་ཀྱང་རུང༔ བདུད་དང་སྲིན་པོའི་ལག་ན་གནས་ཀྱང་རུང༔ རྒྱལ་པོ་བརྒྱ་བྱིན་ལག་ན་གནས་ཀྱང་རུང༔ ས་བདག་ས་སྲིན་ལག་ན་གནས་ཀྱང་རུང༔ ཚེ་འདི་ཡོ་བ་བདོག་ན་བསྲང་དུ་གསོལ༔ ཉམས་པ་འདུག་ན་བསབ་ཏུ་གསོལ༔ ཡར་བ་བདོག་ན་དགུག་ཏུ་གསོལ༔ ཨོཾ་བྷྲཱུྃ་ཧཱུྃ་བྷྲཱུྃ་ཏྲཱཾ་བྷྲཱུྃ་ཧྲཱིཿབྷྲཱུྃ་ཧཱ་བྷྲཱུྃ༔ ཞེས་པས། ཚེ་སྲོག་རྡོ་རྗེའི་བྲག་ལྟར་སྲ་ཞིང་ལྷུན་པོ་ལྟར་འགྱུར་མེད་དུ་བརྟན་པར་བསམ། བཅུ་གཉིས་པ་ཚེའི་དབང་བླང་ཞིང་སྨོན་ལམ་གདབ་པ་ནི་གཤམ་དུ་འབྱུང་བ་ལྟར་ལ། དབང་བླང་བ་ནི་བསྙེན་སྒྲུབ་གྲུབ་པའི་རྗེས་སོགས་ལས་རྒྱུན་དུ་སྦྱོར་མི་དགོས། སྲུང་མའི་གཏོར་ཆོག་འགྲུབ་ན་འདིར་སྦྱར། དེ་ནས་ཕྲིན་ལས་རྗེས་ཀྱི་བྱ་བ་ཚོགས་མཆོད་མདོར་བསྡུས་བྱེད་པར་སྤྲོ་ན། ཚོགས་རྫས་ཀྱི་དངོས་པོ་ཅི་འབྱོར་བ་བཤམས་ཤིང་བྱིན་གྱིས་བརླབ་པ་ནི། ཧཱུྃ། རཾ་ཡཾ་ཁཾ་ལས་མེ་རླུང་ཆུས། །ཚོགས་ཀྱི་དངོས་པོ་བསྲེགས་གཏོར་བཀྲུས། །སླར་ཡང་བྷྲཱུྃ་ཨོཾ་ཨཱཿཧཱུྃ་ཧྲཱིཿས། །ངོ་མཚར་མཆོད་སྤྲིན་ཆེན་པོར་གྱུར། །རཾ་ཡཾ་ཁཾ་ཨོཾ་ཨཱཿཧཱུྃ་ཧ་ཧོ་ཧྲཱིཿ ལན་གསུམ། ཚོགས་རྟེན་སྤྱན་འདྲེན་པ་ནི། ཧཱུྃ། ཆོས་དབྱིངས་འགྱུར་མེད་འོག་མིན་ཞིང་ཁམས་ནས། །བདེ་གཤེགས་ཞི་ཁྲོ་བཀའ་བརྒྱད་ལྷ་ཚོགས་རྣམས། །ཡེ་ཤེས་ཚོགས་ལ་སྤྱན་འདྲེན་གཤེགས་སུ་གསོལ། །འདོད་ཡོན་མཆོད་བཞེས་ཚེ་དབང་དངོས་གྲུབ་སྩོལ། །བཛྲ་ས་མཱ་ཛཿ ཛཿཧཱུྃ་བཾ་ཧོཿ དེ་ནས་ཚོགས་ཕུད་ཆ་གསུམ་དུ་སྤྲོས་ལ། དང་པོ་མཆོད་པ་ནི། བླ་མེད་མཆོག་གི་མཆོད་པ་དམ་པ་འདི། །ཡེ་ཤེས་ལྔ་ཡི་འོད་ཟེར་རྣམ་པར་འཕྲོ། །འདོད་པའི་ཡོན་ཏན་ལྔ་ཡིས་རབ་བརྒྱན་ཏེ། །ཐུགས་དམ་བཞིན་ལས་ཅི་བདེར་བཞེས་སུ་གསོལ། །ཨོཾ་ག་ཎ་ཙཀྲ་པཉྩ་ཀཱ་མ་གུ་ཎ་པྲ་ཏཱིཙྪ་སྭཱ་ཧཱ། ཞེས་འབུལ། བར་པ་བཤགས་པ་ནི། བདག་ཅག་མ་རིག་ལུས་དང་ངག་སེམས་ཀྱིས། །བག་མེད་སྤྱོད་པས་དམ་ལས་འགལ་གྱུར་ཏེ། །དཀྱིལ་འཁོར་ལྷ་ཚོགས་ཐུགས་དང་ཅི་འགལ་བ། །འདོད་ཡོན་ཚོགས་ཀྱི་མཆོད་པས་བསྐང་ཞིང་བཤགས། །ཡིག་བརྒྱ་བཟླ། ཚོགས་ཐ་མ་ནི། ཨེ་ནྲྀ་ཏྲི་ཞེས་དམིགས་བྱ་རྟེན་དང་བཅས་པ་བསྐྱེད། ཛཿཧཱུྃ་བཾ་ཧོཿས་དགུག་གཞུག་བྱ། ཨོཾ་བཛྲ་མ་ཧཱ་ཀྲོ་དྷ་པདྨ་ཀྲོ་དྷཱི་ཤྭ་རཱི་བཛྲ་ཀཱི་ལི་ཀཱི་ལ་ཡ་མ་ཧཱ་ཡཀྵ་ཀཱ་ལ་རཱུ་པ་ཀརྨ་རཾ་རཾ་ཛྭ་ལ་རཾ་ཧཱུྃ་ཕཊཿ སརྦ་ནྲྀ་ཏྲི་ཤ་ཏྲཱུམ་མཱ་ར་ཡ་རྦད། ཅེས་བསྒྲལ་ལ། དགྲ་བགེགས་གདུག་པ་བསྒྲལ་པའི་ཤ་ཁྲག་རུས། །དུག་གསུམ་དབྱིངས་སུ་སྦྱངས་པ་མཆོད་པའི་སྤྲིན། །ཟག་མེད་བདུད་རྩིར་སྦར་ནས་འབུལ་ལགས་ན། །རྔམས་པའི་སྟབས་ཀྱིས་དགྱེས་པར་བཞེས་སུ་གསོལ། །མཱཾ་ས་རཀྟ་ཀེང་ནི་རི་ཏི་ཨ་མྲྀཏ་པཱུ་ཛ་ཁཱ་ཧི། ཞེས་སྟོབ། དེ་ནས་ཚོགས་ལ་རོལ། ལྷག་མ། ཨོཾ་ཨཱཿཧཱུྃ་པཉྩ་ཨ་མྲྀཏ་ཧཱུྃ་ཧ་ཧོ་ཧྲཱིཿས་བརླབས། ཨོཾ་ཨཱ་རལླི་ཧྲཱིཾ་ཧྲཱིཾ་ཛཿས་སྤྱན་དྲངས། ཧཱུྃ། མཁའ་འགྲོ་གིང་ལང་དབང་ཕྱུག་མ། །མ་བདུན་སྲིང་བཞི་འབར་མ་བརྒྱད། །ཕོ་ཉ་ལ་སོགས་ལྷག་སྡུད་ཚོགས། །དཔལ་གྱི་ཕམ་ཕབ་འདི་གསོལ་ལ། །སྔོན་ཚེ་དཔལ་གྱི་བཀའ་ལུང་བཞིན། །བཅོལ་པའི་ཕྲིན་ལས་འགྲུབ་པར་མཛོད། །ཨོཾ་ཨུཙྪིཥྚ་བ་ལིང་ཏ་བྷཀྵ་སཱི་སྭཱ་ཧཱ། ཞེས་འབུལ། ཧེ་རུ་ཀ་དཔལ་གྲོང་ཁྱེར་དུ། །ཚོགས་ཀྱི་འཁོར་ལོས་མཆོད་པ་ཡིས། །བདག་གཞན་འགྲོ་བ་མ་ལུས་པ། །དཀྱིལ་འཁོར་གཅིག་ཏུ་འགྲུབ་པར་ཤོག །ཅེས་སྨོན་ལམ་གདབ་བོ། །མཐར་གཏང་རག་གི་དོན་དུ། ཨོཾ་ཤྲཱི་བཛྲ་ཧེ་རུ་ཀ་ས་པ་རི་ཝཱ་ར་མ་ཧཱ་ཤྨ་ཤ་ན་པུཥྤཾ་དྷཱུ་པཾ་གནྡྷཾ་ནཻ་ཝིདྱཾ་ཤབྡཾ་པཱུ་ཛ་ཧོཿ མ་ཧཱ་པཉྩ་ཨ་མྲྀཏ་ཁཱ་ཧི། མ་ཧཱ་རཀྟ་ཁཱ་ཧི། མ་ཧཱ་བ་ལིཾ་ཏ་ཁཱ་ཧི། ཞེས་དང་། ཡང་དག་འཇམ་དཔལ་གཤིན་རྗེ་པདྨ་དབང་། །རྡོ་རྗེ་གཞོན་ནུ་བླ་མེད་ཧེ་རུ་ཀ །ཆེ་མཆོག་རིག་འཛིན་དྲེགས་འདུལ་དྲག་སྔགས་སོགས། །བཀའ་བརྒྱད་ལྷ་ཚོགས་རྣམས་ལ་ཕྱག་འཚལ་བསྟོད། །ཅེས་བསྟོད། ཡི་གེ་བརྒྱ་པས་ནོངས་པ་བཤགས། ཚོགས་མགྲོན་སོགས་རྟེན་ཡོད་ན་བརྟན་བཞུགས་དང་། མེད་ན་བཛྲ་མུཿས། ཡེ་ཤེས་ཀྱི་འཁོར་ལོ་དབྱིངས་སུ་གཤེགས། བདག་ཉིད་དམ་ཡེ་དབྱེར་མེད་པའི་དཀྱིལ་འཁོར་གསལ་བར་བལྟས་ལ། ཧཱུྃ༔ ཆོས་ཉིད་སྐྱེ་བ་མེད་པ་ལས༔ འགག་མེད་དཀྱིལ་འཁོར་འཁོར་ལོར་ཤར༔ འགག་པ་ཉིད་ན་འགག་མེད་པ༔ སྤྲོས་བྲལ་ཀ་དག་ཀློང་དུ་ཐིམ༔ ཧཱུྃ་ཧཱུྃ་ཧཱུྃ༔ ཞེས་འོད་གསལ་གྱི་དབྱིངས་སུ་བསྡུ། ཕཊ་ཕཊ་ཕཊ། སླར་ཡང་བདག་ཉིད་ཧེ་རུ་ཀའི་སྐུར་གྱུར་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ་གིས་མཚན་པར་གྱུར། ཨོཾ་བཛྲ་ཀཱ་ཝཱ་ཙི་རཀྵ་རཀྵ་ཧཱུྃ། ཞེས་ཐུན་མཚམས་ཀྱི་ལྷར་ལྡང་ཞིང་གནས་གསུམ་བསྲུང་། གཤམ་ནས་འབྱུང་བ་ལྟར་ཚེའི་སྨོན་ལམ་གདབ། མི་གནས་ཡེ་ཤེས་ཐུགས་ཀྱི་དཀྱིལ་འཁོར་དུ། །འགྱུར་བ་མེད་པ་ལྷུན་གྱིས་གྲུབ་པ་དང་། །རབ་འབྱམས་རྒྱལ་བ་རྣམས་ཀྱི་གནས་ཐོབ་ནས། །འགྲོ་བ་ཡོངས་ཀྱི་དཔལ་དུ་འགྱུར་བར་ཤོག །ཅེས་དགེ་བ་བསྔོ། བྱིན་རླབས་མཆོག་སྩོལ་རྩ་བརྒྱུད་བླ་མ་དང་། །དངོས་གྲུབ་ཆར་འབེབ་ཞི་ཁྲོ་བཀའ་བརྒྱད་ལྷ། །དྲེགས་པའི་སྡེ་དཔོན་དམ་ཅན་གཏེར་སྲུང་སོགས། །རབ་འབྱམས་དཀྱིལ་འཁོར་འཁོར་ལོའི་བཀྲ་ཤིས་ཤོག །ཅེས་སོགས་ཤིས་པ་བརྗོད་པས་མཐའ་བརྒྱན་པར་བྱའོ། ༈ །འདིའི་སྒོ་ནས་ཚེའི་དབང་བསྐུར་བ་ནི། བཅའ་གཞི་དང་འདོན་སྒྲུབ་བཤད་མ་ཐག་པ་ལྟར་ཚོགས་གསག་ནས་བཟུང་། བཅུ་པ་བགེགས་ཀྱི་འཚེ་བ་བསྐྲད་པའི་བར་དུ་གཏང་། ལས་བུམ་དུ་བདུད་རྩི་འཁྱིལ་བ་བསྐྱེད་བཟླས་བྱ། སློབ་མ་རྣམས་ཁྲུས་བྱ། བགེགས་གཏོར་བཏང་ལ་བསྐྲད། ལས་བྱང་ལྟར་མཚམས་བཅད། མཎྜལ་བཀྱེ་བསྡུ་དང་སེམས་བསྐྱེད་གསལ་གདབ། དེ་ལ་འདིར་རབ་འབྱམས་དཀྱིལ་འཁོར་རྒྱ་མཚོའི་ཁྱབ་བདག་སློབ་དཔོན་ཆེན་པོ་པདྨ་ཐོད་ཕྲེང་རྩལ་ལ་བཀའ་བབས་ཤིང་ཐུགས་དམ་གྱི་ལྷ་མཆོག་རྩོད་མེད་དུ་གྲགས་པ་བཀའ་བརྒྱད་ཀྱི་དཀྱིལ་འཁོར་དུ་སྒྲུབ་པའི་བཀའ་སྲོལ་སྔ་ཕྱི་དུ་མར་བྱོན་པ་རྣམས་ཀྱི་ནང་ནས་རྩ་བར་གྱུར་པ། ཆོས་རྒྱལ་ཚངས་པ་ལྷའི་མེ་ཏོག་གི་སྐུའི་རྣམ་འཕྲུལ། གཏེར་སྟོན་གྲུབ་ཐོབ་ཐམས་ཅད་ཀྱི་རྒྱལ་པོ། མངའ་བདག་ཉང་རལ་ཉི་མ་འོད་ཟེར་གྱིས་ལྷོ་བྲག་མཁོ་མཐིང་ལྷ་ཁང་གི་རྣམ་སྣང་སྐུ་རྒྱབ་ནས་ཆོས་རྒྱལ་ཆེན་པོའི་བླ་དཔེ་སྤྱན་དྲངས་པར་མཛད་པའི་བཀའ་བརྒྱད་བདེ་གཤེགས་འདུས་པའི་ཆོས་སྐོར་ལས། ཐུགས་རྗེ་དང་བཀའ་དྲིན་ཚད་མ་མཆིས་པའི་བདག་ཉིད་གུ་རུ་རིན་པོ་ཆེ་པདྨཱ་ཀ་རས་ཕྱི་རབས་ཀྱི་འགྲོ་བ་ཚེ་ཐུང་ཞིང་ཚེ་ལ་བར་དུ་གཅོད་པ་མང་པོ་དང་ལྡན་པ་ལ་ཕན་གདགས་པའི་སླད་དུ་རྒྱུད་ལས་ཟབ་མོའི་ཉིང་ཁུ་ཕྱུངས་པར་མཛད་པ། བསྐྱེད་རྫོགས་ཆེན་པོའི་ལས་གཞུང་དང་འབྲེལ་བའི་མན་ངག་ཁྱད་པར་དུ་འཕགས་པ་ཚེ་ལུང་རྣམ་པ་བཅུ་གཉིས་དང་ལྡན་པ་བཀྲ་ཤིས་ཚེའི་སྒྲུབ་པའི་དབང་བསྐུར་བགྱི་བ་ལ་སོགས་ཀྱིས་མཚམས་སྦྱར་ལ་མཎྜལ་འབུལ་དུ་གཞུག །ཐལ་མོ་མེ་ཏོག་དང་བཅས་པས་གསོལ་བ་འདེབས་པ་འདིའི་རྗེས་ཟློས་མཛོད། འཆི་མེད་གཙོ་བོ་ཁྱོད་ལ་འདུད། །ཐར་ལམ་ཆེན་པོ་བདག་འདོད་དེ། །དེ་ཉིད་དབང་དང་དམ་ཚིག་དང་། །མགོན་པོ་དཔའ་བོར་སྐྱབས་གསོལ་ནས། །ཐེག་ཆེན་ཁང་པར་གཞུག་པ་དང་། །མཁྱེན་རབ་ཡེ་ཤེས་བདག་ལ་སྩོལ། །ལན་གསུམ། སློབ་དཔོན་དང་མདུན་བསྐྱེད་དབྱེར་མེད་པ་བདེ་གཤེགས་སྒྲུབ་པ་བཀའ་བརྒྱད་འཆི་མེད་ཚེའི་དཀྱིལ་འཁོར་གྱི་ལྷར་གསལ་བའི་སྟེང་གི་ཆ་ལ་བརྒྱུད་པའི་བླ་མ། མཐའ་སྐོར་དུ་ཡི་དམ་ལྷ་ཚོགས་སངས་རྒྱས་བྱང་སེམས་དཔའ་བོ་རྣལ་འབྱོར་མའི་ཚོགས་ཐམས་ཅད་སྤྲིན་ཕུང་གཏིབས་པ་བཞིན་བཞུགས་པའི་སྤྱན་སྔར་རྒྱུན་བཤགས་ཡན་ལག་བརྒྱད་པ་ཚུལ་བཞིན་བྱ་བའི་ཡིད་ཀྱིས་འདིའི་རྗེས་ཟློས། རྡོ་རྗེ་སློབ་དཔོན་སངས་རྒྱས་དཔལ། །དུས་གསུམ་བཞུགས་ལ་ཕྱག་འཚལ་ལོ། །མཆོག་གསུམ་བསྟེན་པའི་ཞིང་གྱུར་ལ། །གཉིས་མེད་ཡིད་ཀྱིས་སྐྱབས་སུ་མཆི། །དངོས་འབྱོར་ཡིད་ཀྱིས་རྣམ་སྤྲུལ་པའི། །དག་པའི་མཆོད་པ་བཞེས་སུ་གསོལ། །དངོས་གྲུབ་ཆུ་བོ་གཅོད་པའི་བགེགས། །ཉེས་བྱས་མ་ལུས་བཤགས་པར་བགྱི། །ཕྱོགས་བཅུ་འཁོར་གསུམ་དག་པའི་ཆོས། །མ་ཆགས་སྤྱོད་ལ་རྗེས་ཡི་རང། །དག་པའི་མཐའ་བཞི་དྲི་མ་མེད། །རྫོགས་པའི་བྱང་ཆུབ་སེམས་བསྐྱེད་དོ། །བདེ་གཤེགས་བྱང་ཆུབ་སེམས་དཔའ་ལ། །དག་པ་གསུམ་གྱི་ལུས་འབུལ་ལོ། །ཚེ་རབས་བགྲངས་པའི་ལས་རྣམས་ཀུན། །བསྡུས་ཏེ་བྱང་ཆུབ་ཆེན་པོར་བསྔོ། །ཞེས་ལན་གསུམ། དབང་དོན་རྒྱུད་ལ་བརྟན་པ་ནི་དམ་ཚིག་དང་སྡོམ་པ་ལ་རག་ལས་པ་ཡིན་པས་དམ་བཅའ་རྣམ་པ་གསུམ་བརྟན་པོར་བཟུང་བའི་བློས་འདིའི་རྗེས་ཟློས། བདེ་བར་གཤེགས་པ་ཁྱེད་ཅི་འདྲ། །དེ་འདྲ་ཁོ་ནར་བདག་གྱུར་ཅིག །སྤྱོད་པ་རྨད་བྱུང་བསམ་ཡས་པ། །འགྲོ་ལ་ཕན་ཕྱིར་བདག་གིས་སྤྱད། །བྱང་ཆུབ་སེམས་མཆོག་དམ་པ་དང་། །སྐུ་གསུང་ཐུགས་ཀྱི་ཕྱག་རྒྱ་ནི། །སྲོག་གི་ཕྱིར་ཡང་མི་གཏོང་ན། །རྡོ་རྗེ་རྒྱལ་པོས་བྱིན་རློབ་མཛོད། །དུས་ངན་ཐ་མའི་འཇིག་རྟེན་འདིར། །སངས་རྒྱས་མཛད་དཀའ་བདག་གིས་སྒྲུབ། །བྱང་ཆུབ་སྤྱོད་དཀའ་བདག་གིས་སྤྱད། །རྡོ་རྗེ་རྣལ་འབྱོར་དཀྱིལ་འཁོར་འདིར། །བདག་ཅག་བསམ་པ་འགྲུབ་གྱུར་ཅིག །གསུམ། དེ་ནས་དབང་གི་གཞི་འགོད་ཅིང་ཡེ་ཤེས་པ་དབབ་པའི་སླད་དུ་ཁྱེད་རང་རྣམས་སྒོ་གསུམ་གྱི་གནད་ལེགས་པར་གཅུན་ལ་དམིགས་པ་འདི་རྩེ་གཅིག་ཏུ་སྒོམས་ཤིག །ཨོཾ་བཛྲ་ཨ་མྲྀཏ་སོགས་ཀྱིས་བསང་། སྭཱ་བྷཱ་ཝས་སྦྱངས། གཟུང་འཛིན་གྱིས་བསྡུས་པའི་ཆོས་ཐམས་ཅད་མི་དམིགས་ཏེ་སྟོང་པའི་ངང་ལས། ཁྱེད་རང་རྣམས་གང་དུ་གནས་པའི་གོ་སར་པདྨ་དཀར་པོ་གེ་སར་བཅས་པ་དང་ཉི་ཟླའི་གདན་གྱི་སྟེང་དུ་ཁྱེད་རང་རྣམས་སྐད་ཅིག་གིས་བཅོམ་ལྡན་འདས་དཔལ་ཀུན་ཏུ་བཟང་པོ་ཆེ་མཆོག་ཧེ་རུ་ཀ་སོགས་ལས་བྱང་གི་མངོན་རྟོགས་ལྟར་བརྗོད། མཉམ་གཞག་གི་ཕྱག་རྒྱ་མཛད་པ་གསལ་ཐོབ། དེ་ལྟར་གསལ་བའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ་རྣམས་ཀྱིས་མཚན་པ་དང་། སློབ་དཔོན་དང་མདུན་བསྐྱེད་ཀྱི་ཐུགས་ཀ་ནས་ཀྱང་འོད་ཟེར་གྱི་སྣང་བ་ནམ་མཁའི་དབྱིངས་གང་བ་འཕྲོས། ཆོས་ཀྱི་དབྱིངས་རབ་འབྱམས་ན་བཞུགས་པའི་རྒྱལ་བ་ཞི་ཁྲོའི་དཀྱིལ་འཁོར་གྱི་ལྷ་ཚོགས་ཐམས་ཅད་སྒྲུབ་ཆེན་བཀའ་བརྒྱད་འཆི་མེད་ཚེའི་ལྷ་ཚོགས་ཀྱི་རྣམ་པར་བཞེངས་ནས། ཆར་བབས་པ་ལྟར་བྱོན་ཏེ་ཁྱེད་རང་རྣམས་ཀྱི་སྒོ་གསུམ་ལ་ཐིམ་པས་རྒྱུད་བྱིན་གྱིས་བརླབས་པར་མོས་ཤིག །སྤོས་རོལ་དབྱངས་དང་བཅས་སྤྱན་འདྲེན་ཤློ་ཀ་གཅིག་དང་། ཞི་ཁྲོ་སྤྱི་བསྡུས་སྔགས་ཤམ་བུ་ཅན་གྱི་མཐར། བཛྲ་ཨཱ་བེ་ཤ་ཡ་ཨ་ཨཱ༔ ཞེས་བཏགས་པ་བརྗོད་ལ་དབབ། ཡེ་ཤེས་པའི་བྱིན་གྱི་བརླབ་ཀྱི་རྒྱུན་སྒོ་གསུམ་ལ་བརྟན་པར་བྱས་པར་མོས་ཤིག །ཏིཥྛ་བཛྲ་ཞེས་རྡོ་རྗེ་མགོར་བཞག་ལ་བརྟན་པར་བྱ། དེ་དག་གིས་སྔོན་འགྲོའི་རིམ་པ་གྲུབ། དངོས་གཞིའི་ཚེ་དབང་བསྐུར་བ་ལ་རྩ་བའི་གཞུང་ལས། ཚེ་མཚམས་བཅད་ཅིང་ཚེ་ཡི་ལྷ་ཚོགས་བསྒྲུབ། ཚེ་ལ་དངོས་གྲུབ་བླང་ཞིང་ལྷ་ཚོགས་བསྐུལ༔ བགེགས་ཀྱིས་བརྐུས་པ་འཕྲོག་ལ་ཚེ་བླང་བླ་འགུག་བྱ༔ ཚེ་དབབ་བསྟིམ་ཞིང་ཚེ་ནི་བཅིང་བར་བྱ༔ ཚེ་འཕྱན་གཡེང་བ་སྡུད་ཅིང་ཚེ་ནི་ཟད་པ་གསོ༔ ཚེ་ནི་ལྡེག་པ་བརྟན་ཅིང་བགེགས་ཀྱིས་འཚེ་བ་བསྐྲད༔ ཚེ་ནི་ཁ་བཅིང་ཚེ་ནི་བརྟན་པར་བྱ༔ ཞེས་གསུངས་པའི་ཚེ་ལུང་བཅུ་གཉིས་ཀྱི་ཕྲིན་ལས་རིམ་པ་བཞིན་བསྒྲུབ་པ་ལ། ཐོག་མར་ཚེ་རྟེན་གསལ་གདབ་པའི་སླད་དུ་དམིགས་པ་འདི་ལྟར་མཛོད། ཁྱེད་རང་རྣམས་ལྷར་གསལ་བའི་སྙིང་ཁར་ཙིཏྟ་རིན་པོ་ཆེ་དཀར་པོ་ཤེལ་དག་པ་འདྲ་བ་ཕྱི་ནང་མི་སྒྲིབ་པའི་ཙིཏྟའི་སྒོ་སྲུང་དཔལ་རྟ་མགྲིན་ཡབ་ཡུམ་བཞུགས་པ། དེའི་དབུས་སུ་རྡོ་རྗེ་རྒྱ་གྲམ་གྱི་ལྟེ་བར་ཉི་མའི་དཀྱིལ་འཁོར་ལ་རིན་པོ་ཆེ་ཤེལ་གྱི་གྭའུ་ཁ་སྦྱོར་གྱི་དབུས་སུ་ཚེ་རྟེན་འོད་དཀར་པོའི་ཐིག་ལེ་ཨ་ཡིག་དཀར་པོས་མཚན་པར་སྒོམས་ཤིག །ཧཱུྃ༔ སྐུ་གསུང་ཐུགས་ཀྱི་རང་བཞིན་དཔལ་གྱི་དཔལ༔ སོགས་མཚམས་བཅད་པ་ནས་བཟུང་། བཅུ་པ་བགེགས་ཀྱིས་འཚེ་བ་བསྐྲད་པའི་མཇུག །བྱང་ཕྱོགས་གནོད་སྦྱིན་ལག་ནས་ཚེ་ཁུག་ཅིག༔ བར་དུ་གཏང་། བསྙེན་བཟླས་རྣམས་ཉེར་གཅིག་ནས་བདུན་རེའི་བར་བྱ། ཐུགས་ཀ་ནས་འཕྲོས་པའི་འོད་ཟེར་གྱིས་དབང་གི་ལྷ་ནམ་མཁའ་གང་བར་སྤྱན་དྲངས། རྒྱལ་བ་རིགས་ལྔས་དགོངས་པ་མཛད། ཡུམ་ལྔས་བུམ་པའི་བདུད་རྩིས་དབང་བསྐུར། འཁོར་རྣམས་ཀྱིས་བཀྲ་ཤིས་པའི་རྣམ་པ་དུ་མ་དང་ལྡན་པས་དབང་གི་ཕྲིན་ལས་མཛད་པར་གྱུར། རྣམ་བུམ་གྱི་མགོ་བོའི་གནས་ལྔར་རིམ་བཞིན་དབང་བསྐུར་ལ། ཧཱུྃ༔ ཇི་སྙེད་སངས་རྒྱས་ཐམས་ཅད་ཀྱི༔ བདེ་གཤེགས་གསང་བ་གསུམ་ལས་བྱུང༔ ཁམས་གསུམ་ཀུན་གྱིས་ཕྱག་བྱས་པ༔ བདེ་གཤེགས་དབང་བསྐུར་ཆེན་པོ་སྦྱིན༔ ཨོཾ་བུདྡྷ་ཀ་ལ་ཤ་ཨ་བྷི་ཥིཉྩ་ཨོཾ༔ ཧཱུྃ༔ ཇི་སྙེད་སངས་རྒྱས་ཐམས་ཅད་ཀྱི༔ རྡོ་རྗེ་གསང་བ་གསུམ་ལས་བྱུང༔ ཁམས་གསུམ་ཀུན་གྱིས་ཕྱག་བྱས་པ༔ རྡོ་རྗེ་དབང་བསྐུར་ཆེན་པོ་སྦྱིན༔ ཨོཾ་བཛྲ་ཀ་ལ་ཤ་ཨ་བྷི་ཥིཉྩ་ཧཱུྃ༔ ཧཱུྃ༔ ཇི་སྙེད་སངས་རྒྱས་ཐམས་ཅད་ཀྱི༔ རིན་ཆེན་གསང་བ་གསུམ་ལས་བྱུང༔ ཁམས་གསུམ་ཀུན་གྱིས་ཕྱག་བྱས་པ༔ རིན་ཆེན་དབང་བསྐུར་ཆེན་པོ་སྦྱིན༔ ཨོཾ་རཏྣ་ཀ་ལ་ཤ་ཨ་བྷི་ཥིཉྩ་ཏྲཱཾ༔ ཧཱུྃ༔ ཇི་སྙེད་སངས་རྒྱས་ཐམས་ཅད་ཀྱི༔ པདྨ་གསང་བ་གསུམ་ལས་བྱུང༔ ཁམས་གསུམ་ཀུན་གྱིས་ཕྱག་བྱས་པ༔ པདྨའི་དབང་བསྐུར་ཆེན་པོ་སྦྱིན༔ ཨོཾ་པདྨ་ཀ་ལ་ཤ་ཨ་བྷི་ཥིཉྩ་ཧྲཱི༔ ཧཱུྃ༔ ཇི་སྙེད་སངས་རྒྱས་ཐམས་ཅད་ཀྱི༔ རྡོ་རྗེ་གསང་བ་གསུམ་ལས་བྱུང༔ ཁམས་གསུམ་ཀུན་གྱིས་ཕྱག་བྱས་པ༔ ལས་ཀྱི་དབང་བསྐུར་ཆེན་པོ་སྦྱིན༔ ཨོཾ་ཀརྨ་ཀ་ལ་ཤ་ཨ་བྷི་ཥིཉྩ་ཧཱ༔ ཞེས་བསྐུར་ལ་བུམ་ཆུ་སྦྱིན། ཚེའི་བུམ་དབང་བསྐུར་པས་རྒྱལ་པོ་ཡབ་ཡུམ་བཅུའི་སྐུའི་ཚེ་དང་ལོངས་སྤྱོད་དང་ལྡན་ཏེ༔ སྐྱེ་ཤི་མེད་པའི་དངོས་གྲུབ་ཐོབ་པར་གྱུར་ཅིག༔ ཚེ་སྲ་ཞིང་མཁྲེགས་པར་གྱུར་ཅིག༔ ཅིས་ཀྱང་མི་ཤིགས་མི་ཚུགས་པར་གྱུར་ཅིག༔ ཚེ་འབྲང་རིལ་བུ་ལག་གཡས་སུ་གཏད་ལ། ཟླ་གམ་རྡོ་རྗེ་དབང་གི་ལུང༔ བདུད་རྩི་གསང་བ་ཚེ་ཡི་ལུང༔ པྲ་མ་སི་ཏིས་དབང་བསྐུར་བས༔ གཏེར་ཆེན་བརྒྱད་ཀྱི་དབང་ཐོབ་ཤོག༔ གོང་གསལ་ཚེ་གཟུངས་བཟླ། ཚེ་ཆང་སྦྱིན་ཅིང་སྨོན་ལམ་གདབ་པ། བཅོམ་ལྡན་མགོན་པོ་ཡེ་ཤེས་ཚེ་དཔག་མེད༔ རྣམ་པར་དག་པ་ཡུམ་གྱི་མཁའ་དབྱིངས་ནས༔ རྡོ་རྗེ་གཡུང་དྲུང་མི་ཤིགས་དཔལ་གྱི་སྐུ༔ བྱང་ཆུབ་སེམས་མཆོག་རོལ་པའི་ཐབས་ཀྱིས་བཅོས། གཉིས་མེད་བྱང་ཆུབ་སེམས་ཀྱི་དཀྱིལ་འཁོར་ནས༔ བྱང་ཆུབ་སེམས་ཀྱི་བདུད་རྩིའི་ཆུ་རྒྱུན་གྱིས༔ སྐལ་ལྡན་རྣམས་ལ་ཚེ་ཡི་དངོས་གྲུབ་ཐོབ་གྱུར་ཅིག༔ ཅེས་བརྗོད། དེ་ནས་གོང་གསལ་བཅུ་གཅིག་པ་སྦེད་ཅིང་བརྟན་པར་བྱ་བ། རྒྱས་འདེབས་མ་ཡིས་རྒྱས་ཐོབ་ཅིག༔ ཅེས་པ་ནས། ཧྲཱིཿབྷྲཱུྃ་ཧཱ་བྷྲཱུྃ༔ བར་བརྗོད། དེ་ནས་སྨོན་ལམ་གདབ་པ། བག་ཆགས་སྡིག་པ་ཐམས་ཅད་བྱང་གྱུར་ཅིག༔ ཚེ་ཡི་གཟི་བརྗིད་ཐམས་ཅད་མེ་ལྟར་འབར་གྱུར་ཅིག༔ དེང་འདིར་ཚེ་ཡི་དངོས་གྲུབ་བསྩལ་ནས་ཀྱང༔ བསྐྱེད་པས་མི་ནུབ་ཚེ་ཡི་དངོས་གྲུབ་ལེགས༔ བསྡུས་པས་སྲིད་པ་གསུམ་གྱི་གཟི་མདངས་ལྡན༔ འཕྲོས་པས་ཁམས་གསུམ་ཀུན་གྱི་བཀྲག་དང་ལྡན༔ བཅིངས་པས་འབྲལ་མེད་རྡོ་རྗེ་ལུ་གུ་རྒྱུད༔ བརྟན་པས་མི་འགྱུར་རྡོ་རྗེ་ལྷུན་པོ་འདྲ༔ བདག་ནི་སྐལ་ལྡན་རྡོ་རྗེ་དམ་ཚིག་སྟེ༔ སྐུ་གསུང་ཐུགས་མཆོག་ཚེ་ཡི་དངོས་གྲུབ་ཐོབ་གྱུར་ཅིག༔ ཚེ་དབང་བསྐུར་ཅིང་བསྒྲུབས་པས་དཔལ་རྡོ་རྗེ་སེམས་དཔའི་སྐུ་ཚེ་དང་ལོངས་སྤྱོད་ལ་མངའ་བརྙེས་ནས་སྐྱེ་ཤི་མེད་པ་ཚེ་ཡི་དངོས་གྲུབ་ཐོབ་པར་གྱུར་ཅིག༔ ཚེ་མི་འགྱུར་བའི་དབང་ཐོབ་པར་གྱུར་ཅིག༔ ཚེ་བརྟན་པའི་དབང་ཐོབ་པར་གྱུར་ཅིག༔ སྐྱེ་ཤི་མེད་པ་ཚེ་ཡི་དངོས་གྲུབ་ཐོབ་པར་གྱུར་ཅིག༔ ཅེས་བརྗོད། དེ་ནས་བཀྲ་ཤིས་ཀྱི་ཚིགས་བཅད་རྒྱས་པར་སྤེལ་ཞིང་མེ་ཏོག་གི་ཆར་དང་རོལ་མོའི་སྒྲ་བསྒྲག །དབང་གི་རྗེས་དམ་ཚིག་བཟུང་བ། གཏང་རག་མཎྜལ་སོགས་སྤྱི་ལྟར་བྱ། ཆོས་གཏེར་སྲུང་མའི་གཏོར་འབུལ་གང་འགྲུབ་དང་། ཕྲིན་ལས་རྗེས་ཀྱི་རིམ་པ་ཚོགས་མཆོད་ནས་ཤིས་བརྗོད་བར་གོང་དུ་སྨོས་པ་ལྟར་བྱའོ། ཁྱད་ཆོས་དུ་མས་རབ་ཟབ་ལུང་བཅུ་གཉིས། །གཞུང་བཞིན་བསྒྲུབ་པའི་ལག་ལེན་གསལ་བྱས་དགེས། །འབྲེལ་བཅས་འཆི་མེད་རྡོ་རྗེའི་སྐུ་མཆོག་བརྙེས། །ཀློང་དགུའི་ཡེ་ཤེས་འགྱུར་མེད་སྲོག་འགྲུབ་ཤོག །ཅེས་པ་འདི་ཉིད་ཀུན་གཟིགས་རྡོ་རྗེ་འཆང་༧འཇམ་དབྱངས་མཁྱེན་བརྩེའི་དབང་པོ་དང་། ཛ་ཀ་དང་དགེ་མང་མཆོག་སྤྲུལ་བཅས་རྣམ་པ་གསུམ་གྱིས་གསུང་བསྐུལ་གནང་བ་ལྟར། རྗེ་བླ་མ་ཉིད་ཀྱི་དགོངས་དོན་དང་ཕྱག་བཞེས་ཀྱི་རྗེས་སུ་འབྲང་། གཞུང་རྩ་འགྲེལ་གྱི་དགོངས་པ་སོར་བཞག་ཏུ་པདྨ་གར་གྱི་དབང་ཕྱུག་ཕྲིན་ལས་འགྲོ་འདུལ་རྩལ་གྱིས་རྫོང་གསར་བཀྲ་ཤིས་ལྷ་རྩེའི་ཆོས་གྲྭར་བཀོད་པ་དགེ་ལེགས་འཕེལ།། །།\nRetrieved from "https://rtz.tsadra.org/index.php?title=Terdzo-PHA-034&oldid=114904"


ཚངས་དབྱངས་དྲ་ཚིགས - རྩོམ་ཡིག་ལྟེ་གནས - 《ཚངས་དབྱངས་རྒྱ་མཚོའི་མགུར་གླུ》ལ་དཔྱད་པ།\nཁྱེད་ཀྱི་གནས་ཡུལ： ཚངས་དབྱངས་དྲ་ཚིགས >> རྩོམ་ཡིག་ལྟེ་གནས། >> ཚངས་དབྱངས་འདུ་ར། >> ཚངས་དབྱངས་ཞིབ་འཇུག\nརྩོམ་པ་པོ：རིན་ཆེན་བསམ་གྲུབ། ཡོང་ཁུངས：ངེད་དྲ་བ། གཟིགས་གྲངས：2487 ཡིག་གཟུགས：\nཀློག་དབང་།：འགྲུལ་པའི་ཐོབ་ཐང་། ཚོགས་མའི་གྲོན་དངུལ：0 ཞུགས་དུས：2010/1/17 23:56:27 ཚོགས་ཡར་སྤྲོད：ལྡོང་།\n【ནང་དོན་གནད་བསྡུས】དེ་ཡང་རྒྱལ་དབང་དྲུག་པ་ཚངས་དབྱངས་རྒྱ་མཚོ་ནི་ཪྙོག་འཛིང་ཆེ་བའི་ལོ་རྒྱུས་ཀྱི་རྒྱབ་ལྗོངས་སྟུག་པོའི་ཁྲོད་ཉེས་མེད་ཉེས་འགེལ་གྱི་གནས་སུ་ལྷུང་བའི་ལོ་རྒྱུས་ཀྱི་མི་སྣ་ཁྱད་འཕགས་དང་་དམིགས་བསལ་ཅན་ཞིག་ཡིན་ཞིང་། རྒྱ་ཆེའི་བོད་རིགས་མང་ཚོགས་ཀྱིས་ཀྱང་ལོ་རྒྱུས་ཀྱི་དོན་དངོས་ལ་རྒྱུས་ལོན་ཅི་ཡང་མེད་པར་《ཚངས་དབྱངས་རྒྱ་མཚོའི་མགུར་གླུ》རྟགས་སུ་བཟུང་ནས། ཁོང་ནི་ནང་ཆོས་ལ་རྒྱབ་འགལ་བྱེད་ཕོད་པ་དང་། འཇིག་རྟེན་དང་བརྩེ་དུང་ལ་བསྟོད་གླུ་ལེན་ཕོད་པའི་མི་རིགས་ཀྱི་"དཔའ་བོ"ཞིག་རེད་ཅེས་པ་དང་། ཡང་ལ་ལས་ཆང་དང་བུད་མེད་ལ་ཆགས་པའི་འཆལ་པོ་དང་སྡོམ་ཤོར་ལ་སོགས་པའི་སྐྱེས་བུ་ཐ་མལ་བ་ཞིག་གི་གཟུགས་སུ་བཀོད་པ་མ་ཟད། དཔེ་དེབ་ཁ་ཤས་ཀྱི་མདུན་ངོས་སུ་སྐུ་ཉིད་རབ་བྱུང་གི་ན་བཟའ་བཞེས་ཤིང་འདོད་ལྡན་གྱི་བུད་མེད་ཞིག་དང་ལག་འཇུ་བྱས་པ་སོགས་བྲིས་ཡོད་པ་དེ་དག་ནི་དོན་དངོས་དང་རྒྱབ་འགལ་དུ་གྱུར་པ་ཡིན་ཞིང་། མཐོན་པོའི་ཁྲི་ལ་འདུག་པའི་སྐྱབས་མགོན་ཆེན་པོ་དེ་དམའ་མོའི་གྲོང་དུ་འཁྱམས་པའི་འཆལ་པོ་ཞིག་གི་གཟུགས་སུ་བཀོད་པ་དེར་ང་ཚོས་ཅིས་ཀྱང་བསམ་གཞིགས་བྱ་དགོས་ངེས་ཡིན་ལ། 《ཚངས་དབྱངས་རྒྱ་མཚོའི་མགུར་གླུ》ནི་དོན་དངོས་ཐོག་བོད་ཀྱི་ཆོས་སྲིད་ཀྱི་གསེར་ཁྲིར་འགྲམ་ཆུ་ལྡང་བའི་ལྷ་བཟང་ཧན་གྱིས་རྒྱལ་དབང་ཁྲི་ལས་ཕབ་པའི་"ལག་ཆ་ནག་པོ"ཞིག་ཡིན་པ་ཡང་ཤེས་དགོས་པ་དེ་ཡིན།\n༅༅།། ༀ་བདེ་ལེགས་སུ་གྱུར་ཅིག དེ་ཡང་《 ཚངས་དབྱངས་རྒྱ་མཚོའི་མགུར་གླུ》ཞེས་འཛམ་གླིང་གི་ཡུལ་གྲུ་མང་པོར་འབྲུག་ལྟར་གྲགས་པའི་རྐྱེན་གྱིས། འདིའི་ཐད་ལ་དཔྱད་པ་གཏོང་མཁན་མང་ཞིང་། འགྲིག་མིན་མི་ཤེས་པའི་ལྟ་བ་ཡང་མང་པོ་ཞིག་མཆིས་ཡོད་པ་ལས། གཙོ་བོ་ཞིག་ནི་《 ཚངས་མགུར》རྒྱལ་དབང་ཁོང་རང་ཉིད་ཀྱིས་བརྩམས་མིན་སྐོར་དེ་ཡིན་པས། ངས་ཀྱང་འདིར་མཁས་དབང་དམ་པའི་ཕྱག་བྲིས་དང་རང་ཉིད་ཀྱི་ལྟ་་ཚུལ་ཟུང་དུ་འབྲེལ་ནས་སྤྲོ་བར་འདོད་དོ། །\nདེ་ཡང་གངས་ཅན་བོད་ཀྱི་མི་ཕུལ། ཆོས་སྲིད་གང་གི་ཐད་ལ་ཡང་མཛད་འཕྲིན་བརྗོད་དུ་མི་དཔོག་པའི་སྐྱབས་མགོན་ཆེན་མོ་གོང་ས་ལྔ་པ་རིན་པོ་ཆེ་སྐུ་མྱ་ངན་ལས་འདས་རྗེས་སྲིད་སྐྱོང་དྲིན་ཅན་སྡེ་སྲིད་སངས་རྒྱས་རྒྱ་མཚོས་བླ་མའི་བསླབ་སྟོན་དང་ཞལ་ཆེམས་བཞིན་ལོ་དུ་མ་ཞིག་གསང་རྒྱ་གནང་དགོས་བྱུང་བ་རེད། དགོས་པ་གང་ཞིག་གི་ཆེད་དུ་ཞེ་ན། "དེའི་རྒྱུ་མཚན་ནི་གཙོ་ཆེ་བ་རྒྱལ་དབང་མཆོག་སྐུ་གཤེགས་ཁའི་ཞལ་ཆེམས་དང་། ཡང་སྒོས་སོག་པོའི་རྒྱལ་རིགས་རྣམས་ནང་མ་མཐུན་པ་བྱུང་སྐབས། རྒྱལ་དབང་རིན་པོ་ཆེས་བཀའ་སློབ་རེ་གནང་ན་ཚང་མས་བརྩི་བཀུར་བྱས་ཏེ་ཐམས་ཅད་འགྲིག་མཐུན་ཡོང་བ་དང་། བོད་ཀྱི་ནང་བསྟན་ལའང་ཕན་པ་ཤིན་ཏུ་ཆེ་བ་ཡོང་གི་ཡོད། གལ་སྲིད་རྒྱལ་དབང་རིན་པོ་ཆེ་སྐུ་གྲོངས་པ་ཤེས་ན། སོག་པོའི་ཚོ་ཁག་སོ་སོའི་ནང་དང་བོད་ཀྱི་ས་གནས་སོ་སོར་ནང་མི་མཐུན་པ་ཡོང་རྒྱུའི་ཉེན་ཁ་ཆེ་བ་དང་། རྩེ་ཕོ་བྲང་ཆེན་པོ་ཡང་ཡོངས་སུ་མ་གྲུབ་པ་ལ་སོགས་དགོས་པ་དུ་མའི་སླད་གསང་རྒྱ་གནང་དགོས་བྱུང་བ་རེད། "（1）ཅེས་གསུངས་པ་ལྟར་རོ། ། སྡེ་སྲིད་སངས་རྒྱས་རྒྱ་མཚོས་གསང་རྒྱའི་རིང་ཡང་རྒྱལ་དབང་ལྔ་བ་བཞུགས་ཡོད་ཁུལ་གྱིས་གསོལ་ཆས་གཟིམ་ཆུང་དུ་སྔར་བཞིན་འབུལ་བ་དང་སྡེ་སྲིད་ཀྱིས་གཙོས་བླ་སྤྲུལ་དང་ཞབས་འབྲིང་རྣམས་ཀྱང་སྔར་རྒྱུན་བཞིན་བཅར་ཐོན་བྱེད་ཁུལ་དང་། སྐབས་ལ་ལར་གཟིམ་ཤག་ནང་དུ་ཌཱ་མ་རུ་དང་དྲིལ་བུ་དཀྲོལ་ཞིང་། ཡང་སོག་པོའི་སྦྱིན་བདག་གལ་ཆེ་འགར་དམིགས་བསལ་གྱི་མཇལ་ཁ་དགོས་སྐབས་རྣམ་རྒྱལ་གྲྭ་ཚང་ན་སྡེ་པ་བཀྲས་རབ་ཟེར་བ་ཞལ་ཁྱིམ་འདྲ་ལ་ན་ཚོད་ཀྱང་ཁོང་དང་མཉམ་པ་ཞིག་ཡོད་པ་དེ་སྐུ་རྫུས་བྱས་ཏེ་མཇལ་ཁ་གནང་གི་ཡོད། དེ་དང་དུས་མཚུངས་སུ་སྡེ་སྲིད་ཀྱིས་རང་གི་ཐུགས་བློས་འཁེལ་བའི་མི་སྣ་ཆོས་རྗེ་ཟིལ་གནོན་རྡོ་རྗེ་དང་རྡོ་བ་བསོད་ནམས་རྒྱལ་མཚན་ལགས་གཉིས་ཕྱི་རྒྱལ་གྱི་གནས་ཆེན་ཁག་ལ་བོད་ཁམས་བདེ་ཕྱིར་ཞབས་རིམ་སྒྲུབ་པ་དང་ཤར་ཁང་ནོ་མིན་ཧན་གྱི་སྐུ་སྐྱེ་རྩད་གཅོད་བྱེད་མི་ཡིན་ཁུལ་གྱིས་རྒྱལ་དབང་ལྔ་པའི་ཡང་སྲིད་རྩད་གཅོད་བྱེད་པར་མངགས་པ་དང་རྗེས་སུ་རྟ་དབང་བླ་མ་དང་ཨ་ཡས་གདོང་པའི་བླ་མ་སངས་རྒྱས། མཚོ་སྣ་རྫོང་སྡོད་རྒྱ་ཡག་པ་དང་སྤོ་ཤོད་པ་གཉིས་བཅས་ནས། མོན་ལ་འོག་ཡུལ་གསུམ་དུ་ཡབ་བཀྲ་ཤིས་བསྟན་འཛིན་དང་ཡུམ་ཚེ་དབང་ལྷ་མོ་གཉིས་ལ་སྤྲུལ་སྐུ་གཞན་དང་མི་མཚུངས་པའི་ངོ་མཚར་ཅན་ཞིག་འཁྲུངས་ཡོད་ཚུལ་སྔ་རྗེས་སྙན་ཞུ་ཕུལ་འབྱོར་བྱུང་ཡང་ཆོས་རྗེ་ཟིལ་གནོན་ནས་མངོན་ཆུང་བརྟག་དཔྱད་ངོས་འཛིན་ཞུས་པར་ཡིད་ཆེས་གསལ་པོ་ཪྙེད་པ་དང་སྡེ་སྲིད་རང་ངོས་ནས་ཀྱང་བླ་ལྷར་གསང་ལུང་ཕུལ་བ་དང་ཟན་བརྟག་པ་བཅས་ལ་རྩེ་མཐུན་བཟང་ཕེབས་བྱུང་བར་འཁྲུངས་ཡུལ་ལྷོ་འབྲུག་དང་ཐག་ཉེ་བས་འགལ་རྐྱེན་འབྱུང་དོགས་དང་གསང་སྒོ་དམ་པས། ཛཱངས་པོ་ཆེའི་སྤྲུལ་སྐུར་ཐུགས་དོགས་ཡོད་ཚུལ་དང་སྒྲ་སྦིར་གང་ཆུང་ཐོག་ནས་མྱུར་ཏུ་མཚོ་སྣར་གདན་ཞུས་ཀྱིས་སྤྱང་གྲུང་སྦི་གསང་གང་ཆེ་དགོས་ཚུལ་བཀའ་རྒྱ་དང་བྱིན་རྟེན་སོགས་གནང་བར་མཚོ་སྣ་རྫོང་སྡོད་གཉིས་ནས་བཀའ་རྒྱར་གོ་བ་ལོག་བསྒྲུབ་བྱས་ཏེ་ཡབ་ཡུམ་སྲས་བཅས་དོ་དམ་གང་ཆེས་བཟང་བཙོན་ལྟ་བུར་རྒྱུན་རིང་བཞག་པས་སྐུ་མཉེལ་འོ་ཐང་ཆད་པ་བྱུང་ཡང་རྗེས་སུ་ཛཱངས་ཆེ་རྒྱལ་དབང་མཆོག་གི་དབུ་བླར་བརྟེན། དེར་ངོས་འཛིན་གནང་སྟེ་ཡབ་ཡུམ་བཅས་སྐུ་སུན་མི་འབྱུང་བའི་ཞབས་འདེགས་ཞུ་དགོས་ཚུལ་མཚོ་སྣ་རྫོང་སྡོད་གཉིས་ལ་བཀོད་རྒྱ་དང་། དེ་ནས་རིམ་བཞིན་ཞབས་འབྲིང་ཆེད་འཛུགས་དང་ཀ་ཁ་ནས་ཞལ་འདོན། ཆོས་སྤྱོད་སོགས་སྒྲོན་པར་ནམ་མཁའ་ཆོས་ལྡན་ཞེས་པ་ཆེད་དུ་མངགས་གཏོང་གནང་མཛད་པ་རེད།\nརྒྱལ་དབང་རིན་པོ་ཆེ་དགུང་ལོ་བཅུ་གསུམ་ཙམ་ལ་ཕེབས་པ་དང་གསང་བ་བརྟོལ་བའི་དུས་ལ་བབས་པའི་ལུང་བརྟག་ཐོན་གཤིས། བོད་མེ་བྱི་༡༦༩༦ལོའི་ཟླ་༥ཚེས་༡༠ཉིན་ཡབ་ཡུམ་གཉིས་ལ་དེ་ལྟར་གསང་རྒྱ་གནང་དགོས་པའི་རྒྱུ་རྐྱེན་དང་རྒྱལ་དབང་རིན་པོ་ཆེའི་ཡང་སྲིད་གཏན་འཁེལ་ཡིན་ཚུལ་བརྗོད་པ་མ་ཟད། ལོ་དེར་ཞབས་དྲུང་ངག་དབང་གཞོན་ནུ་ཞེས་པ་རྒྱ་ནག་ཏུ་ཆེད་གཏོང་གིས་གཞུང་ཐོག་ནས་གསང་རྒྱ་གསལ་བསྒྲགས་དང་ཡང་སྲིད་སྐུ་ན་ཕེབས་ཚུལ། མི་འགྱངས་པར་གདན་སར་བཀོད་རྒྱུ་སོགས་ཞུས་པར་མན་ཇུ་གོང་མ་ཁང་ཤི་ཡིས་ཀྱང་མཐུན་ལམ་གང་ཡག་ཅིག་བྱུང་བ་བཅས། ལོ་དེའི་ཟླ་བ་༨པའི་ཚེས་༢༩ཉིན་རྩེའི་ཚོམས་ཆེན་ཪྙིང་པར་སྲིད་སྐྱོང་གི་དྲུང་ཡིག་བསྟན་འཛིན་དབང་པོ་དང་། དཀོན་མཆོག་རབ་བརྟན་ནས་སེ་འབྲས་ཀྱི་སློབ་དཔོན་ཁྲི་གདན་ཟུར། ཆ་དཀར་བ་པདྨ་བསོད་ནམས་ནས་གཞུང་ཞབས་སེར་སྐྱ། སེ་རར་ལྷ་ཁང་པ་རྡོ་རྗེ་ནོར་བུ། དགའ་ལྡན་དུ་ཆུ་ཤུར་དབུ་ཞི་བ། མེ་ཏོག་ལྡུམ་རའི་ཐང་དུ་ལྷ་ས་བ་ཚང་མ་འཛོམས་སར་མི་དཔོན་ཞང་གྲོང་པ་རྡོ་རྗེ་དང་ཤར་བཀྲ་ཤིས་བཅས་ནས་ལྔ་བ་ཆེན་མོ་སྐུ་གཤེགས་པ་དང་ཡང་སྤྲུལ་ཚངས་དབྱངས་རྒྱ་མཚོ་ངོས་འཛིན་བྱུང་བའི་གཏམ་རྣ་བའི་བཅུད་ལེན་རྒྱས་བསྡུས་ཐོག་ནས་གསང་དཀྲོལ་ལེགས་པར་མཛད་པ་སྟེ། སྐྱིད་སྡུག་མཉམ་མཐོང་གི་ཉི་མ་ཞེས་པ་དེ་དུས་བྱུང་ལ། ལྷ་སའི་རྒན་པོ་ཁག་གཅིག་གིས་གསུངས་པ་ལ། ལོ་དེ་ཙམ་བར་རྒྱལ་དབང་ལྔ་བ་ཆེན་པོ་མ་བཞུགས་པས་སྐྱ་སེར་གྱི་སྡུག་བསྔལ་དང་ཐུགས་འཁུར་ཚང་མ་སྡེ་སྲིད་གཅིག་པུས་བཞེས་པ་སྐུ་དྲིན་ཤིན་ཏུ་ཆེ། ངེད་ཚོས་ས་རུབ་པ་མ་ཤེས་པར་ཉི་མ་ཤར་བ་མཐོང་བྱུང་ཞེས་སྡེ་སྲིད་ལ་དཔེ་མི་སྲིད་པའི་དད་པ་དང་བསྟོད་བསྔགས་བྱས་པའི་ལོ་རྒྱུས་འདུག བོད་མེ་གླང་སྟེ་སྤྱི་ལོ་༡༦༩༧ལོའི་ཟླ་༡༠་པའི་ཚེས་༢༥ཉིན་རྒྱ་བོད་ཧོར་གསུམ་གྱི་མི་སྣ་དང་གཞུང་ཞབས་སྐྱ་སེར། བྲོ་གཞས་སོགས་ཀྱིས་མདུན་བདར་ཏེ་གྲུ་འཛིན་གཉིས་པའི་ཕོ་བྲང་ཆེན་པོའི་གསེར་གྱི་ཁྲི་ལ་ཞབས་སོར་འཁོད། ལོ་དེར་སོག་པོའི་རྒྱལ་པོ་གུ་ཤྲི་ཧན་གྱི་བུ་རྒྱུད་སྟེ། དཀོན་མཆོག་དཱ་ལའི་ཧན་ཚེ་ཡི་འཕེན་པ་རྫོགས་ཏེ་ཁོའི་བུ་ལྷ་བཟང་ཧན་རྒྱལ་ཁྲིར་བསྐོས། རྒྱལ་བུ་དེ་ཕ་མེས་ཀུན་དང་མི་མཚུངས་པར་བོད་ཀྱི་སྲིད་དབང་ཡོངས་སུ་འཕྲོག་རྒྱུར་སྐོམ་པ་ཆུ་འདོད་ལྟར་ཡོད་མོད། འོན་ཀྱང་སྡེ་སྲིད་མཆོག་ནི་རིག་གནས་ཀུན་ལ་མཁས་ཤིང་སྤྱང་གྲུང་ཁྲ་དང་འདྲ་བ་ཞིག་ཡིན་སྟབས་ལྷ་བཟང་ཧན་གྱི་རེ་བ་འགྲུབ་པར་བཀག་རྒྱ་ཆེན་པོ་ཞིག་བཟོས་ཡོད། ཡང་སྐབས་དེར་སོག་པོ་ནང་ཁུལ་མ་འཆམ་པས། ད་ལའི་དའི་ཆིང་ནས་ད་ཡན་ཧོང་ཐའི་ཇི་བསླུ་ཐབས་ཀྱིས་བསད་པ་སོགས་སྟོང་འཁོར་ཚོགས་འདུར་ལེགས་ལམ་མ་བྱུང་ལ། ཨོ་རོད་ནས་ཚེ་དབང་རབ་བརྟན་གྱིས་སྡེ་སྲིད་ཀྱི་མཛད་པ་ཅི་མཛད་སྐྱོན་དུ་མཐོང་བའི་གླེང་གཞི་མང་ཁར་རྒྱལ་དབང་ཕྱོགས་ལ་ལོག་མཐོང་དང་། རྒྱ་ནག་ལས་ལྕང་སྐྱ་སྐུ་སྐྱེར་དགོངས་ཕོག་སོགས་ཕྱི་ནང་བྱ་སྤྱོད་གང་ཅིར་གོང་ས་མཆོག་ཐུགས་འཚིག་པ་ལྟ་བུས། ད་ནི་སློབ་གཉེར་བྱས་ཞན་འདྲ་གསུངས་ཏེ་སྒྱིད་ལུག་མཛད་པར་སྡེ་སྲིད་དང་སྐུ་མདུན་པ་སོགས་ཀྱིས་སྙན་བསྐུལ་ཇི་ཞུས་ལ་གསན་དགོངས་མེད་པ་དང། ཉིན་གཅིག་པཎ་ཆེན་རིན་པོ་ཆེའི་གཟིམ་ཆུང་གི་མདོ་ནས་སྐུ་ཕྱག་གསུམ་འཚལ་ཏེ་ངའི་དགེ་ཚུལ་གྱི་བསླབ་པ་ཕུལ་ཡོད་དོ་ཞེས་གསུང་ཤུགས་ཆེན་པོས་ཞུས་ལ་དེ་ནས་བཟུང་ན་བཟའ་ཡང་སྐྱ་ཆས་བཞེས་པ་དེས་གདུག་རྩུབ་ཅན་གྱི་སྤྱང་་རྒན་དེར་སྐྱོན་འཛུགས་ཀྱི་གོ་སྐབས་ཤིག་ཪྙེད་ནས་སྡེ་སྲིད་སངས་རྒྱས་རྒྱ་མཚོས་གཉོར་སྐྱོང་མཛད་དེ་གསེར་ཁྲིར་བཀོད་པའི་ཚངས་དབྱངས་རྒྱ་མཚོ་ཏཱ་ལའི་རྫུན་མ་ཡིན་ཚུལ་དང་སྤྱོད་པ་ངན་ཞིང་ཆོས་ལ་མི་སྤྱོད་པ། འཁྲིག་སྦྱོར་ཁོ་ནའི་དབང་དུ་གྱུར་བའི་འཁྱམ་པོ་ཆང་རག་ལ་དགའ་བ་ཞིག་ཡིན་ཚུལ། 《 ཚངས་མགུར》ལག་ཆར་བརྟེན་པར་མ་ཟད་ཆོས་ལུགས་གྲུབ་མཐར་ཁ་གཡར་ནས་སྡེ་སྲིད་ལ་སྐྱོན་འཛུགས་སོགས་མདུང་རྩེ་ཁ་སྤྲོད་ཀྱིས་སྡེ་སྲིད་བཀྲོངས་པ་དང་རྒྱལ་དབང་ཚངས་དབྱངས་རྒྱ་མཚོ་ཡང་མ་ཉེས་ཁ་གཡོགས་ཀྱི་བདུད་ཞགས་སྐེ་ལ་བསྐོན་ནས་རྒྱལ་བའི་ཁྲི་ལས་ཕབ་པའི་གནས་ཚུལ་དེ་བྱུང་བ་རེད། གཞན་ཡང་རྒྱལ་དབང་དྲུག་པའི་འཁྲུངས་ཡུལ་དང་ཡང་སྲིད་ངོས་འཛིན་སྐོར་ལ་བཞེད་པ་གོང་དང་མི་མཐུན་པ་འགའ་ཞིག་ཡོད་པ་ཡང། "སྡེ་སྲིད་སངས་རྒྱས་རྒྱ་མཚོས་བོད་ཀྱི་སྲིད་དབང་བདག་འཕྲོག་ཕྱིར་ལྔ་བའི་ཡང་སྲིད་ཀྱང་རྩད་གཅོད་མི་བྱེད་པ་དང་། ཕྱིས་སུ་གོང་མས་བཀའ་ཕེབས་སྐབས་གཞི་ནས་བྲེལ་འཚབ་ངང་མོན་ཡུལ་ནས་ངལ་རྩོལ་བྱེད་བཞིན་པའི་བྱིས་པ་ལོ་བཅོ་ལྔ་ཙམ་ཞིག་གློ་བུར་དུ་ཁྲིད་དེ་པཎ་ཆེན་སྐུ་ཕྲེང་ལྔ་པའི་མདུན་ནས་རབ་བྱུང་སྒྲུབ་རྗེས་པོ་ཏ་ལའི་རྒྱལ་བའི་གསེར་ཁྲིར་བཀོད་པ་ཡིན་ཚུལ་དང་། གལ་སྲིད་གོང་མས་མ་ཤེས་ན་སྡེ་སྲིད་ཀྱིས་ད་དུང་ཡང་སྲིད་རྩད་གཅོད་མི་བྱེད་པ་ལྟ་བུ་སོགས་འུད་སྒྲོག་བྱེད་མུར། དེའི་སྟབས་ཀྱིས་ཚངས་དབྱངས་རྒྱ་མཚོས་མི་དམངས་ཀྱི་སྡུག་བསྔལ་དང་འཚོ་བ་ཤེས་པའི་ཕྱིར་《 ཚངས་དབྱངས་རྒྱ་མཚོའི་མགུར་གླུ》བྱ་བ་དེ་དག་ཀྱང་བརྩམས་པ་ཡིན་ནོ། "（2）ཞེས་གསུངས་ཡོད་པ་དང་ཡང་རྗེ་འདི་འཁྲུངས་ཡུལ་མོན་པ་ཡིན་པའི་ཆ་ནས་ཚངས་དབྱངས་རྒྱ་མཚོ་ནི་མོན་པའི་རིགས་སོ་ཞེས་འུད་སྒྲོག་བྱེད་བཞིན་འདུག་མོད། འོན་ཀྱང་བོད་ཞི་བའི་བཅིངས་འགྲོལ་མ་བཏང་གོང་ལྷོ་པ་དང་མོན་པ། ཁམས་པ། བྱང་པ། གཙང་པ་སོགས་མིང་མི་འདྲ་བའི་ཡུལ་མང་དག་ཅིག་ཡོད་པ་ནི་འཚོ་གནས་དང་ཡུལ་སྲོལ་གོམས་འགྲོས་ལ་སོགས་པ་ཁྱད་གཞི་ཁྱད་ཆོས་ཀྱི་སྒོ་ནས་བཏགས་པ་ཡིན་པ་ལས་མི་རིགས་གཞན་པ་ཞིག་གཏན་ནས་མིན། འོན་ཀྱང་བོད་ཞི་བའི་བཅིངས་འགྲོལ་ཐུབ་པ་དང་མི་རིགས་སྲིད་ཇུས་ལག་བསྟར་བྱས་རྗེས་མོན་པ་འདི་བོད་རིགས་ལས་ཐ་དད་པའི་མི་རིགས་གཞན་ཞིག་ཏུ་བཀར་བ་ལགས།\nསྐུ་ཉིད་ཀྱི་དགོངས་པ་དག་ཞིང་དུ་ཕེབས་པའི་སྐོར་ལ་ཡང་ཤོད་ཚུལ་མི་འདྲ་བ་ཧ་ཅང་མང་པོ་ཡོད་རུང་མདོར་བསྡུས་ན་ཁག་གསུམ་ཙམ་དུ་ཡོད་པ་ནི། མཚོ་སྔོན་ཀུན་དགའ་ནོར་དུ་དགོངས་པ་རྫོགས་པ་དང་《 ཚངས་དབྱངས་རྒྱ་མཚོའི་གསང་རྣམ》དུ་ཨ་ལ་ཤར་དགོངས་པ་རྫོགས་པ། རྒྱ་ནག་རི་བོའི་རྩེ་ལྔར་དགོངས་པ་རྫོགས་པ་བཅས་ཡིན་ཞིང་། དེར་ངེད་ཅག་གིས་བློ་གཟུ་བོར་གནས་པའི་སྒོ་ནས་དཔྱད་པ་ཞིག་བྱས་ན། བཤད་ཚུལ་དང་པོ་དེ་བདེན་ལུགས་ཆེ་ལ། རྒྱུ་མཚན་ཡང་། གཅིག་ན་དེ་ནི་རྒྱལ་དབང་དྲུག་པ་དང་མི་ཐོག་གཅིག་པའི་ཚད་ལྡན་མཁས་དབང་དག་གི་གསུང་རྩོམ་ནང་མངོན་པས་འཁྲུལ་བར་མི་སྲིད་ལ་ཡིད་ཆེས་ཀྱང་བྱེད་འོས་པ་ཞིག་ཡིན།\nགཉིས་ན་ལོ་རྒྱུས་ཀྱི་ཡིག་ཆ་མང་ཆེ་བར་"རྒྱལ་དབང་ཚངས་དབྱངས་རྒྱ་མཚོ་གོང་མའི་བཀའ་བཞིན་རྒྱ་ལ་གདན་དྲངས་"ཞེས་ཚིག་སྦྱོར་སྙན་པོས་བརྒྱན་པས། རྒྱལ་དབང་རྒྱ་ཡུལ་ལ་ཕེབས་དོན་ལེགས་པར་སྣང་ཡང་དོན་ངོ་མར་ལྷ་བཟང་ཧན་གྱིས་བོད་ཀྱི་ཆབ་སྲིད་ཡོངས་སུ་མངའ་འོག་ཏུ་བསྡུ་ཕྱིར་རྒྱ་ནག་གོང་མར་རྫུན་གཏམ་སྒྲོན་ནས་ཚངས་དབྱངས་རྒྱ་མཚོ་རྒྱལ་བའི་ཁྲི་ལས་ཕབ་རྒྱུ་ནི་ཁོང་གི་དམིགས་ཡུལ་ཉག་གཅིག་དེ་ཡིན་ལ། དམིགས་ཡུལ་དེའི་ཕྱིར་སོག་པོའི་དམག་དཔུང་གིས་མི་ལུས་ཀྱང་རང་དབང་མེད་པར་བཙན་ཐབས་ཀྱིས་ཁྲིད་སོང་བ་"དེ་ནས་སོག་པོའི་དམག་དཔུང་དང་བཅས་ལྷ་ཀླུ་དགའ་ཚལ་ནས་གདན་འདྲེན་ཞུས་པས། དན་འབག་གླིང་གར་ཐབ་སྐྱེལ་གྱི་སར་འབྲས་སྤུངས་ཀྱི་དགེ་འདུན་རྣམས་ནས་ལུས་སྲོག་ལ་མ་བལྟས་པར་སོག་པོའི་དཔུང་ལས་འཕྲོག་སྟེ་དགའ་ལྡན་ཕོ་བྲང་དུ་གདན་ཞུ་ཞུས་ཤིང་། དེར་བསྟན་སྲུང་རྡོ་རྗེ་གྲགས་ལྡན་ཁོག་ཏུ་བརླམས་ཏེ་འདུས་ཚོགས་རྒྱ་མཚོའི་དབུས་སུ་ཕེབས་ཏེ། སློབ་དཔོན་འདི་ཉིད་ཀུན་མཁྱེན་ལྔ་བའི་ཡང་སྲིད་མིན་ན་གཟུགས་མེད་འདྲེ་ངའི་མགོ་བོ་ཁོས་ཞེས་རྡོ་རྗེའི་བྲོ་བོར་བར་མཛད་པ་དང་། དེའི་སྐབས་ལྷ་བཟང་ཧན་གྱི་སོག་དམག་ཁག་གཅིག་ཧར་་གདོང་ངོས་ནས་ཚུར་བརྒྱུད། ཚོགས་ཆེན་རྡོ་གཅལ་ཟུར་གོ་བོ་སྤྱི་ཁང་ནང་ཞུགས་ཏེ་ཕོ་བྲང་རྒྱབ་ཏུ་མེ་འདའ་འཕངས་པ་དང་། ཁག་གཅིག་ཤར་ཆུ་སྦུག་བརྒྱུད་དགོན་པའི་ལྟག་རྒྱབ་རྒྱལ་རོང་སྤྱི་ཁང་དུ་འཛུལ་ཞིང་། ལྷ་བཟང་ཧན་རང་ཉིད་དམག་དཔུང་དང་བཅས་ལྕང་སྲུང་སྒང་དུ་སྒར་ཕབ་ཡོད་པར། དཀའ་བཅུ་ངག་དབང་དཔལ་་མགོན་དང་། རྭ་སྒྲེང་ཞབས་དྲུང་སོགས་ནས་འཐབ་འཛིང་བྱེད་པར་བརྩམས་པ་ན། དགོན་པ་དང་དགེ་འདུན་མང་པོའི་སྐུ་སྲོག་ལ་སྐྱོན་ཡོང་བ་ཐུགས་ཀྱིས་མ་བཟོད་པར། ད་ལམ་ང་ཁོ་ཚོའི་འདོད་པ་ལྟར་འགྲོ། རང་རེ་བླ་གྲྭ་རྣམས་འགྱངས་མེད་འཕྲད་ཡོང་ཞེས་ཐུགས་སྨོན་དང་བཀའ་སློབ་གནང་སྟེ། རྒྱལ་དབང་ཚངས་དབྱངས་རྒྱ་མཚོ་རང་ཉིད་གཅིག་པུ་ཇི་མི་སྙམ་པར་སོག་དམག་གི་ཁྲོད་དུ་ཕེབས། "（3）ཞེས་པ་སོགས་ལས་ཀྱང་རྟོགས་ཐུབ། དེ་ལྟར་ན་སྐུ་འདས་ཚུལ་ཡང་ནད་ཀྱིས་གྲོངས་པ་དང་བུད་མེད་ཅིག་དང་མཉམ་དུ་སྟོང་རུ་མཚོ་ནག་ཏུ་མཆོངས་པ་ལ་སོགས་པའི་དཀྲོག་གཏམ་རྣ་བར་གཟན་ཞིང་། དོན་ངོ་མར་གཟི་བརྗིད་ཉི་ཟླ་ལ་འགྲན་པར་ནུས་པའི་བླ་མ་རིན་པོ་ཆེ་དེ་གཡོ་ཅན་ཝ་མོ་ལས་ཀྱང་རྔ་མ་རིང་པའི་ལྷ་བཟང་ཧན་གྱིས་བཀྲོངས་པ་ནི་དུད་འགྲོ་གླང་ཕྲུག་མ་གཏོགས་པ་སུས་ཀྱང་ཤེས་ཐུབ། ཡང་ལ་ལས་《 ཚངས་དབྱངས་རྒྱ་མཚོའི་གསང་རྣམ》ཞེས་པ་ནི་ཁོང་གི་བུ་སློབ་ཏུ་གྱུར་བའི་ངག་དབང་དར་རྒྱས་ཀྱིས་བརྩམས་པ་ཡིན་པས་དེར་རྒྱུས་མངའ་ཆེ་ལ་ན་ཚོད་ཕྲ་བའི་དུས་སུ་རྒྱལ་དབང་དང་འགྲོགས་འདྲིས་ཀྱང་ཆེ་བས་དེས་བྲིས་པའི་ཡིག་ཆ་ཁུངས་བཙན་ཞིང་ཡིད་ཆེས་ཆོག་ཆོག་ཡིན་ཞེས་རྒྱལ་དབང་ལ་སྐུ་ཚེ་སྨད་ཀྱི་མཛད་པ་ཡོད་པ་ངོས་འཛིན་གཏན་པོ་བྱེད་པ་མ་ཟད། ཀན་སུའུ་དང་དཔའ་རིས་ཕྱོགས་སུ་ཤུལ་བཞག་དངོས་རྫས་འགའ་ཡང་ཡོད་ཚུལ་དང་རྒྱལ་དབང་སྐུ་ཕྲེང་བཅུ་གསུམ་པའི་རྣམ་ཐར་དུ་"རྒྱལ་དབང་སྐུ་ཕྲེང་བཅུ་གསུམ་པ་རྒྱ་ནག་རི་བོ་རྩེ་ལྔ་ལ་མཇལ་སྐོར་དུ་ཕེབས་ཚེ་སྐུ་དངོས་ཀྱིས་རྒྱལ་དབང་ཚངས་དབྱངས་རྒྱ་མཚོའི་སྒོམ་རྒྱག་བྱེད་སའི་ལྷ་ཁང་མཐོང་"(4)ཞེས་པར་རི་བོང་ཅལ་འདྲོགས་དང་གཞན་གྱི་ཟེར་སྒྲོས་ཁོ་ནར་བརྟེན་པའི་རི་འགོའི་དར་ལྕོག་རླུང་གིས་གཡུགས་པ་བཞིན་བདེན་འཚོལ་གྱི་སྙིང་སྟོབས་དང་བྲལ་ཞིང་། ཐམས་ཅད་དཔེ་ཚོགས་ལ་ཡིད་ཆེས་པའི་སྐྱེས་བུ་དེ་དག་གིས་བདེན་པའི་གཏམ་དུ་མཐོང་སྲིད་ཀྱང་། གོང་དུ་བརྗོད་པ་བཞིན་་སོག་པོའི་དམག་དཔུང་གི་ལག་ནས་བྲོས་བྱོལ་འགྲོ་རྒྱུ་ཕར་ཞོག་འགྲོ་འདུག་གཏམ་གསུམ་ལའང་རང་དབང་མེད་པར་བཙན་གྱིས་ཁྲིད་པའི་གནས་ཚུལ་བཀོད་འདུག་པ་དེའི་ཐོག་ནས་ཀྱང་སྐུ་ཚེ་སྨད་ཀྱི་འགྲོ་དོན་བསྐྱངས་ཚུལ་ནི་དོན་དངོས་དང་མཐུན་ཐབས་མེད་པའི་རྫུན་གཏམ་ཞིག་རེད་ལ། རྒྱུ་མཚན་དེ་ལས་ཀྱང་ཁ་གསལ་བ་ཞིག་ཡོད་པ་ནི་"རྩོམ་པ་པོ་ངག་དབང་དར་རྒྱས་ཁོང་ཉིད་ཀྱིས་ལྷ་ས་ནས་ཆོས་ལ་གསན་སྦྱང་གནང་རྗེས་ཕྱིར་ཨ་ལག་ཤ་རུ་ལོག་ཅིང་། ཡུལ་དེར་དགོན་ཆེན་བརྒྱད་མཆིས་པ་ལས་ཆེས་ཆེ་བ་ཐོས་བསམ་དར་རྒྱས་གླིང་བཏབ་པ་དང་། ཚངས་དབྱངས་རྒྱ་མཚོ་དགོན་པ་འདིའི་ཐུབ་བསྟན་དགེ་བསྐོས་དང་། ངག་དབང་དར་རྒྱས་རང་ཉིད་ཀྱང་དགོན་འདིའི་བླ་མ་ཨང་དང་པོ་ཡིན། ངག་དབང་དར་རྒྱས་ལ་ཨ་ལ་ཤ་རུ་མཚན་སྙན་གྲགས་མི་དམན་པ་ཞིག་ཐོབ་པ་གཞིར་བྱས་ཏེ། ཁོང་གི་བསམ་པར་བོད་ལྗོངས་ཀྱི་ཆོས་སྲིད་ཟུང་འབྲེལ་གྱི་ལམ་ལུགས་རྣམ་པ་དེ་ཨ་ལ་ཤ་རུ་བཟོ་འདོད་པར་ཡུལ་དེའི་纅ང་ཡེ་ཚོས་ཁས་ལེན་མ་བྱས་པས་ཕན་ཚུན་སྟོབས་ཤུགས་འགྲན་རེས་བྱས་མཐར། ངག་དབང་དར་རྒྱས་ཀྱི་མགོ་བོ་ཐང་ལ་ལྷུང་བས་མཇུག་སྒྲིལ་བར་བྱས"（5）ཞེས་པ་ལས་ང་ཚོས་ངག་དབང་ལྷུན་གྲུབ་དར་རྒྱས་ནི་ཆབ་སྲིད་ལ་ཧམ་སེམས་ཆེ་ཞིང་རང་ཉིད་ཀྱང་རྒྱལ་དབང་དྲུག་པ་ལྟར་མཚན་སྙན་གྲགས་མཐོན་པོ་ཞིག་ཐོབ་ཕྱིར་ཚངས་དབྱངས་རྒྱ་མཚོའི་ལོ་རྒྱུས་རྫུན་མ་ཞིག་འབྲི་སྲིད་དེ། ཁོང་གིས་ཚངས་དབྱངས་རྒྱ་མཚོ་རྫུན་མ་ཞིག་བཙལ་ནས་དུས་ཡུན་རིང་པོར་ཁོའི་དགོན་པར་བཞུགས་པ་དང་དེར་བཀུར་བསྟི་ཚད་མེད་བྱས་ན་ཆོས་དད་མང་ཚོགས་ཚང་མ་རྒྱལ་དབང་གི་སྲས་ཀྱི་ཐུ་བོར་གྱུར་བའི་རྩོམ་པ་པོ་ལའང་གུས་བཀུར་དང་རྒྱབ་བརྟེན་བྱེད་ངེས་པས་དགོས་པ་འདི་དག་ལ་དམིགས་ནས་ཁོས་ཚངས་དབྱངས་རྒྱ་མཚོའི་སྐུ་འདས་ཚུལ་ལ་གསལ་ཆ་ཡོད་པ་ལྟར་གྱི་《 གསང་རྣམ》རྫུན་མ་ཞིག་མཛད་པ་མ་ཟད་རྒྱལ་དབང་དྲུག་པའི་མཛད་རྣམ་བྲིས་པའི་བར་དུ་ཁོ་རང་ཡང་བུད་པ་རེད།\nདེ་ལྟར་མིན་ན་རྒྱལ་དབང་ལྟར་ངན་ངོན་གྱི་བསོད་སྙོམས་ལ་བརྟེན་ནས་རྒྱལ་ཁམས་མཉམ་དུ་བསྐོར་ན་རྒྱལ་དབང་དང་མི་མཚུངས་པར་ཁོའི་མགོ་བོ་ཐང་དུ་ལྷུང་བའི་རྒྱུ་མཚན་ཡང་ཡོད་མི་སྲིད་པས། རྣམ་སྲས་ཀྱི་བཤད་ཚུལ་འདི་ནི་ཁོ་བོའི་བློ་ལ་འབབ་པའི་གཏམ་ཞིག་ཏུ་མངོན། གཞན་ཡང་ཁོང་གི་སྤྱི་ལོ་༡༧༥༧ལ་བྲིས་པར་གྲགས་པའི་《 ཐམས་ཅད་མཁྱེན་པ་ངག་དབང་ཆོས་གྲགས་རྒྱ་མཚོ་དཔལ་བཟང་པོའི་རྟོགས་པ་བརྗོད་པ་ལྷའི་ཏམ་བུ་རའི་རྒྱུད་ཀྱི་སྒྲ་དབྱངས》ཞེས་པ་དེ་རང་རེའི་དཔྱོད་ལྡན་པ་འགའ་རེས་རྒྱལ་དབང་དྲུག་པའི་རྣམ་ཐར་དུ་མི་འདོད་དེ་ཐོག་མར་བསྟན་བཅོས་ཀྱི་མཚན་བྱང་ལ་ཡང་ཆོས་གྲགས་རྒྱ་མཚོ་ཞེས་བཀོད་པ་ལས་ཚངས་དབྱངས་རྒྱ་མཚོའི་མཚན་བཀོད་མེད་པ་མ་ཟད་ནང་དོན་ལའང་འགལ་བ་མང་དུ་མཆིས་པས། དེ་ནི་དྭགས་པོ་སྤྲུལ་སྐུ་གོང་མ་ཆོས་གྲགས་རྒྱ་མཚོ་ཟེར་བའི་བྱུང་རབས་ཡིན་པར་བཤད་ཡོད་པ་དེ་ཡང་བདེན་པར་རློམ་ཞིང་། 《 གསང་བའི་རྣམ་ཐར》ཞེས་རྒྱལ་དབང་དྲུག་པར་སྐུ་ཚེ་སྨད་ཀྱི་བཤད་རྒྱུན་མི་འདྲ་བ་མང་པོ་འབྱུང་བའི་རྒྱུ་རྐྱེན་ཡང་རྒྱལ་དབང་ལ་དད་པ་ཆེ་ཞིང་ཆོས་ལ་དགའ་བའི་བོད་སེར་སྐྱ་མང་ཚོགས་ཀྱིས་རྒྱལ་དབང་གཞོན་དུས་ནས་དགོངས་པ་ཆོས་དབྱིངས་སུ་ཐིམས་པར་ཡིད་ཕམ་པའི་དབུགས་འབྱུང་ཕྱིར་དང་། རྩོམ་པ་པོ་རང་ཉིད་ཀྱི་དགོས་མཁོའི་དབང་གིས་ཡིན་པ་ནི་གོང་དུ་བཤད་ཟིན་པ་ལྟར་རོ། །\nགཉིས་པ། 《 ཚངས་དབྱངས་རྒྱ་མཚོའི་མགུར་གླུ》ཁོང་གི་བརྩམས་ཆོས་མ་ཡིན་པའི་རྒྱུ་རྐྱེན་སྐོར།\nངེད་ཅག་གངས་ཅན་བོད་པ་ནི་གླུ་གར་གྱི་རྒྱ་མཚོ་ཞེས་དོན་ལ་གནས་པ་ལྟར་བོད་ཀྱི་དམངས་གཞས་ནི་ལོ་རྒྱུས་ཧ་ཅང་རིང་ལ་ནང་དོན་ཕུན་སུམ་ཚོགས་པ། སྒྱུ་རྩལ་གྱི་ཆུ་ཚད་མཐོན་པོར་སླེབས་ཡོད་པ་མ་ཟད། ལྷག་པར་ཏུ་ཚེག་བར་དྲུག་ཅན་གྱི་ལུས་སུ་གྲུབ་པའི་《 ཚངས་དབྱངས་རྒྱ་མཚོའི་མགུར་གླུ》ཞེས་མིང་འདོགས་བྱེད་པའི་དམངས་གཞས་ཚན་པ་འདི་དག་ནི་"སྒོ་ངའི་ནང་གི་སེར་རིལ་"ལྟར་ཧ་ཅང་སྙན་འཇེབས་དོད་ལ་སྐབས་དེའི་ཕོ་མོ་ཕན་ཚུན་དབར་གྱི་བརྩེ་དུང་ལ་རང་དབང་མེད་པའི་སེམས་ཁམས་མངོན་ལྐོག་གཉིས་ནས་མཚོན་པར་བྱས་ཡོད་ལ། དེ་ལས་བོད་ཀྱི་དམངས་གཞས་སྤྱི་ལ་ཡང་ཚད་མཐོའི་གདེངས་འཇོག་ཐོབ་ཡོད། འོན་ཀྱང་། གནའ་བོའི་ལོ་རྒྱུས་ལ་བྱང་ཆ་ལྡན་པའི་སྐྱེས་བུ་ཞིག་ཡིན་ན། དམངས་གཞས་ཚན་པ་དེ་དག་ནི་དུས་རབས་བཅོ་བརྒྱད་པའི་དུས་འགོར་བོད་ལྗོངས་ཀྱི་ཆབ་སྲིད་གར་སྟེགས་སུ་མ་ཉེས་ཁ་གཡོགས་ཀྱིས་བདུད་ཞགས་སྐེ་ལ་བསྐོན་པའི་རྒྱལ་དབང་ཚངས་དབྱངས་རྒྱ་མཚོར་དམའ་འབེབས་དང་འཕྱ་དམོད་བྱེད་པའི་"ལག་ཆ་ནག་པོ"ཞིག་ཡིན་ལ། ང་ཚོས་ད་རུང་ལག་ཆ་དེར་"མགུར་གླུ"ཞེས་སྣང་བ་སྐྱིད་པོས་གྱེར་འདོན་བྱེད་པ་ནི་ཡ་ང་ཞིང་དགོད་བྲོ་བ་ཞིག་མ་རེད་དམ། འོ་ན། ངས་དེ་ལྟར་ཁ་ཚོན་ཆོད་པའི་སྒོ་ནས་"ལག་ཆ་ནག་པོ"ཞིག་རེད་ཟེར་དོན་ཡང་། གཤམ་གསལ་གནད་དོན་གསུམ་ལས་ཤེས་ཐུབ་སྟེ།\nདེ་ཡང་《 ཚངས་དབྱངས་རྒྱ་མཚོའི་མགུར་གླུ》དམངས་ཁྲོད་རྩོམ་རིག་གི་རྩོམ་རྩལ་ཁྱད་ཆོས་དང་ཡོངས་སུ་མཐུན་ཞིང་དེ་དང་འདྲ་བའི་དམངས་རྩོམ་ཡང་མང་པོ་ཞིག་ཡོད་པ་ནི། དཔེར་ན། 《 ཚངས་དབྱངས་རྒྱ་མཚོའི་མགུར་གླུ》ལས།\n༡.ཤར་ཕྱོགས་རི་བོའི་རྩེ་ནས། །དཀར་གསལ་ཟླ་བ་ཤར་བྱུང་། །\nམ་སྐྱེས་ཨ་མའི་ཞལ་རས། །ཡིད་ལ་འཁོར་འཁོར་བྱས་བྱུང་། །\n༢.ངང་པ་འདམ་ལ་ཆགས་ནས། །རེ་ཞིག་སྡོད་དགོས་བསམས་ཀྱང་། །\nམཚོ་མོ་དར་ཁ་འགྲིགས་ནས། །རང་སེམས་ཁོ་ཐག་ཆོད་སོང་། །\nབྱེའུ་འཇོལ་མོ་མ་གཏོགས། །སུ་དང་གང་གིས་མི་ཤེས། །\n༤.ཁུ་བྱུག་མོན་ནས་ཡོང་བའི། །ནམ་དུས་ས་བཅུད་ཕེབས་སོང་། །\nང་དང་བྱམས་པ་ཕྲད་ནས། །ལུས་སེམས་ལྷོད་པོར་ལངས་སོང་། །\n༥.ནོར་བུ་རང་ལ་ཡོད་དུས། །ནོར་བུའི་ནོར་ཉམས་མ་ཆོད། །\nནོར་བུ་མི་ལ་ཤོར་དུས། །སྙིང་རླུང་སྟོད་ལ་འཚང་བྱུང་། ། （6）ཞེས་དང།\n༡.ཤར་ཕྱོགས་རི་བོའི་རྩེ་ལ། །དཀར་གསལ་ཟླ་བ་ཤར་བྱུང་། །\nམཚོ་མོ་དར་ཁ་འགྲིག་ནས། །རང་སེམས་ཁོ་ཐག་ཆོད་སོང་། །\n༣.ཆུང་འདྲིས་ང་གཉིས་ཐུག་ས། །ཨོ་རོག་རྫོང་གི་ཡར་ནང་། །\nབྱིའུ་ཆུང་འཇོལ་མོ་མ་གཏོགས། །སུ་ཅིག་གང་གིས་མི་ཤེས། །\n༤.ཁུ་བྱུག་མོན་ནས་ཡོང་བའི། །ནམ་ཟླའི་ས་བཅུད་འཕེལ་སོང་། །\nང་དང་བྱམས་པ་འཕྲད་ནས། །ལུས་སེམས་ལྷོད་པོ་བྱུང་སོང་། །\n༥.ནོར་བུ་རང་ལག་ཡོད་དུས། །ནོར་བུའི་ནོར་ཉམས་མ་ཆོད། །\nནོར་བུ་མི་ལ་ཤོར་དུས། །ནོར་བུའི་ཡོན་ཏན་མཐོང་བྱུང་། ། （7）ལྟ་བུ།\nདེ་དག་ནི་ཕྱོགས་གང་ནས་བསྡུར་ཀྱང་ཁྱད་པར་གང་ཡང་མེད་ལ། ལ་ལ་ནི་དོན་གཅིག་མིང་གི་རྣམ་གྲངས་མི་འདྲ་བ་ཙམ་བཀོལ་སྤྱོད་བྱས་པ་ལས་སྤྱི་ཁོག་གི་ཆ་ནས་ཁྱད་པར་མེད་པས་དེ་ཚངས་དབྱངས་རྒྱ་མཚོ་སྐུ་དངོས་ཀྱིས་མཛད་པ་མིན་པ་མིག་མཐོང་ལག་ཟིན་གྱིས་ར་སྤྲོད་ཐུབ་ཅིང་། དེ་ནི་དབུས་གཙང་དང་ལྷག་པར་དུ་ལྷོ་ཁའི་བོད་རིགས་མི་དམངས་ཀྱི་གཞོན་ནུ་ཕན་ཚུན་དབར་གྱི་བརྩེ་དུང་མཚོན་པའི་གླུ་ཚིག་ཡིན་པ་སྨོས་མེད་ལགས་ཏེ། 《 ཚངས་དབྱངས་རྒྱ་མཚོའི་མགུར་གླུ》ལས། "བསམ་ཡས་བྱ་ཕོ་དཀར་པོ། །བྱ་སྐད་སྔ་པོ་མ་རྒྱབ། །ང་དང་ཆུང་འདྲིས་བྱམས་པ། །སྙིང་གཏམ་ཤོད་འཕྲོ་ལུས་ཡོད། །"（8）ཞེས་པ་དང་《 ལྷོ་ཁའི་མཛའ་གཞས》ལས། "བསམ་ཡས་བྱ་ཕོ་དཀར་པོ། །བྱ་སྐད་སྔ་པོ་མ་རྒྱག། ང་དང་འོད་ཟེར་སྒྲོལ་མ། །སྙིང་གཏམ་ཤོད་རྒྱུ་བསྡད་ཡོད། །"（9）ཅེས་པའི་ཤོ་ལོ་ཀ་གཉིས་ནི་བློས་བསླང་གོང་སྒྲིག་དང་ཕན་ཚུན་ལད་མོའི་སྒོ་ནས་བྲིས་པའི་རྣམ་པ་ཞིག་ལས་འདི་ཡོན་ཏན་པ་ཞིག་གིས་བྲིས་པ་དང་དེ་དམངས་གླུ་ཡིན་པའི་སྣང་བ་སྟེར་མི་ཐུབ་ལ་སྔ་མ་དེ་མགུར་གླུ་ཡིན་པས་ནང་དོན་ཟབ་ཅིང་རྒྱ་ཆེན་པོ་ལྡན་པ་དང་། ཕྱི་མ་དེ་དམངས་གཞས་ཡིན་པས་ཕོ་མོ་བར་གྱི་མཛའ་གླུ་ཞིག་རེད་ཅེས་ན་མི་འགྲིག་སྟེ། ཚིགས་བཅད་དེ་གཉིས་ཀྱི་དོན་ཟབ་ཚད་དང་ཚིག་སྦྱོར་གྱི་ཐབས་ལམ་སོགས་གཅིག་ཏུ་ངེས་པས་སོ། །ཡང་དཔྱོད་ལྡན་པ་འགའ་ཞིག་གིས་《 ཚངས་དབྱངས་རྒྱ་མཚོའི་མགུར་གླུ》ནི་བོད་ཀྱི་དམངས་གཞས་རྩོམ་སྲོལ་བེད་སྤྱད་ནས་བརྩམས་པ་མ་ཟད་དེར་དམངས་གཞས་ཀྱི་ཤུགས་རྐྱེན་ངེས་ཅན་ཞིག་ཐེབས་ཡོད་ཕྱིར་རྣམ་པ་དང་ཚིག་སྦྱོར་སོགས་ཁྱོན་ཡོངས་ནས་འདྲ་ཡང་བརྗོད་བྱའི་ཟབ་ཁྱད་མི་འདྲ་བས་གཅིག་ཏུ་བཟུང་བར་མི་རིགས་ཞེ་ན། རྣམ་པ་ཚིག་སྒྲོས་སོགས་གཅིག་པ་གཅིག་རྐྱང་སྟེ་ཡིག་འབྲུ་གཅིག་ཀྱང་ཁྱད་པར་མེད་པའི་ཤོ་ལོ་ཀ་དེ་དག་དམངས་གཞས་ཡིན་ནམ་ཚངས་མགུར་ཡིན། གལ་སྲིད་དེ་དམངས་གཞས་ཡིན་ཟེར་ན་ཚངས་དབྱངས་རྒྱ་མཚོ་མ་འཁྲུངས་པའི་ཡར་སྔོན་ནས་བོད་དབུས་གཙང་དང་ལྷོ་མོན་མི་དམངས་ཀྱི་ངལ་རྩོལ་གྱི་བརྒྱུད་རིམ་ཁྲོད་གསར་གཏོད་བྱས་པས་དེའི་རྩོམ་པ་པོ་ནི་ངལ་རྩོལ་མི་དམངས་ཡིན་པ་ལས་རྒྱལ་དབང་དྲུག་པ་མིན། འོན་ཀྱང་། རྒྱལ་དབང་དྲུག་པའི་ཡར་སྔོན་ལ་དེ་ལྟ་བུའི་དམངས་གཞས་ཡོད་པའི་རྒྱུ་མཚན་ནམ་སྒྲུབ་བྱེད་གང་ལགས་ཞེ་ན། བོད་ཀྱི་དམངས་ཁྲོད་རྩོམ་རིག་ལ་འཇུག་པར་མཁས་པའི་འབའ་སྟོད་པདྨ་དབང་ཆེན་གྱིས་"མ་གཞིར་རྗེའི་ཐོག་མ་གཉའ་ཁྲི་བཙན་པོའི་ཡར་སྔོན་ནས་བཟུང་། བོད་རིགས་ངལ་རྩོལ་མི་དམངས་ཀྱིས་གླུ་བགྲང་ལས་འདས་པ་ཞིག་གསར་རྩོམ་བྱས་ཡོད་པ་ནི་གདོན་མི་ཟ་མོད། སྐབས་དེ་དུས་བོད་ལ་ད་དུང་ཡི་གེ་མེད་པས། ངག་ཐོག་གི་གླུ་དེ་དག་ཟིན་བྲིས་སུ་འདེབས་ཐབས་མ་བྱུང་བ་དང་། ལོ་རྒྱུས་ཀྱི་དུས་ཡུན་དང་ལོ་ཟླའི་འཁོར་འགྲོས་དང་བསྟུན་ནས་ངག་ཐོག་གི་གླུ་དེ་དག་འགའ་ཤས་ཉམས་ཤིང་། འགའ་ཤས་ཡི་གེར་མ་བཀོད་ཀྱང་བོད་རིགས་མི་དམངས་ཀྱིས་ངག་ནས་ཉར་ཚགས་དང་བརྒྱུད་སྤེལ་བྱས་ཏེ་མི་རབས་རེ་རེ་བཞིན་ད་ལྟའི་བར་དུ་རྒྱུན་འཇགས་སུ་གནས་ཡོད། "(10)ཅེས་་གསུངས་པ་ལྟར་ཚངས་དབྱངས་པ་མ་འཁྲུངས་པའི་ཡར་སྔོན་དུ་འདི་དང་འདི་འདྲ་བའི་དམངས་གཞས་ཧ་ཅང་མང་པོ་ཡོད་པ་དཔེར་ན། བཀས་བཀོད་རྒྱུད་འཛིན་ཞིང་བྲན་ལམ་ལུགས་སྤྱི་ཚོགས་ནང་ཡོད་ཚད་ཐམས་ཅད་མངའ་བདག་ཆེན་པོ་གསུམ་ལ་དབང་བའི་དུས་སྐབས་སུ་རྒྱ་ཆེའི་བོད་རིགས་མི་དམངས་ཀྱིས་སྐབས་དེའི་སྤྱི་ཚོགས་ཀྱི་ལམ་ལུགས་ངན་པར་ཐེར་འདོན་ཟུར་ཟ་བྱས་པའི་དམངས་གླུ་སྟེ། "གསོ་སྐྱོང་ཕ་མས་བྱས་ཀྱང་། །ལུས་སྲོག་དཔོན་ལ་བདག་སོང་། །ང་ལ་ལུས་སྲོག་ཡོད་ཀྱང་། །བདག་པའི་དབང་ཆ་མི་འདུག། "དང་"ཉི་མ་གནམ་ལ་ཤར་ཚད། །དཔོན་པོའི་ལག་གཡོག་རྒྱུག་ཡོད། ། ལྟོ་གོས་གནམ་ལས་བབས་ཀྱང་། །ཐུ་བ་ཟེད་ལོང་མི་འདུག། "(11)ལྟ་བུ་མང་ཆེ་བ་ངག་ཐོག་ནས་རྒྱུད་འཛིན་ཐུབ་པ་ལས་ཡིག་ཐོག་ལ་འགོད་མ་ཐུབ་པ་ནི་ཚན་རིག་འཕེལ་རྒྱས་གྱི་ཆུ་ཚད་མཐོན་པོར་སོན་པ་དེང་གི་དུས་སུ་ཡང་། བོད་མི་རིགས་ཀྱི་དམངས་གླུ་མང་པོ་ཞིག་ད་དུང་ཡིག་ཐོག་ཏུ་བཀོད་མ་་ཐུབ་པས་ཀྱང་ཤེས་པ་མ་ཟད། ལ་ལ་ནི་སོག་དཔོན་ལྷ་བཟང་ཧན་གྱིས་ཆེད་མངགས་རྒྱལ་དབང་ལ་བསྙད་འདོགས་ཕྱིར་བྲིས་པ་ལོ་རྒྱུས་ཀྱི་ཪྙོག་རྫིང་ལས་ཀྱང་ཤེས་པས། རྒྱལ་དབང་དྲུག་པའི་ཡར་སྔོན་ལ་དེ་ལྟ་བུའི་དམངས་གཞས་འདུག་ཅེས་ཡིག་ཐོག་གི་དཔྱད་གཞི་ཪྙིང་མ་ཞིག་འདོན་རྒྱུ་ནི་ཤིན་ཏུ་དཀའ་ལ། དེ་ལྟ་བུའི་དམངས་གཞས་བྲིས་མ་ཞིག་ཡོད་གྱུར་ན། ང་ཚོས་འདིའི་ཐད་ལ་དཔྱད་པ་ཡང་གཏོང་དགོས་དོན་མེད་པས་"བལ་པོའི་སེའུ་མ་ཟོས་ཀྱང་། ཁ་དོག་ཉིད་ལས་བྲོ་བ་ཤེས། "ཅེས་པ་ལྟར་བོད་ལ་ཞི་བའི་བཅིང་འགྲོལ་ཐོབ་རྗེས་བོད་ཀྱི་མ་འོངས་ལ་བསམ་ཤེས་ཆེ་བའི་རྒྱ་ཆེའི་མཁས་དབང་ཁག་གཅིག་གིས་བསྡུ་སྒྲིག་བྱས་པའི་གླུ་གཞས་《བོད་རིགས་ཀྱི་གླུ་གཞས་ཕྱོགས་སྒྲིག》ལ་སོགས་པ་ལྟ་བུ་ལས་《ཚངས་དབྱངས་རྒྱ་མཚོའི་མགུརགླུ》དང་གཅིག་མཚུངས་བྱས་པའི་དམངས་གཞས་ཡིག་ཐོག་ཏུ་བཀོད་པ་མཐོང་རྗེས་རྒྱལ་དབང་དྲུག་པའི་ལོ་རྒྱུས་རྒྱབ་ལྗོངས་དང་མགུར་གླུའི་ནང་དོན། དམངས་གླུའི་ཁྱད་ཆོས་སོགས་མང་པོ་ཞིག་ལ་དཔྱད་བསྡུར་བྱས་པ་བརྒྱུད་ཁོང་གི་བརྩམས་ཆོས་མ་རེད་ཅེས་བརྗོད་ཆོག་ཡང་《ཚངས་དབྱངས་རྒྱ་མཚོའི་མགུར་གླུ》གྲངས་ཚད་ཀྱི་ཆ་ནས་ཇི་ལྟ་བུ་ཞིག་ཡིན་ཟེར་ན། དེ་ཡང་ས་ཆ་སོ་སོའི་པར་ཡིག་མི་འདྲ་བ་དང་དག་སྒྲིག་བྱེད་མཁན་མི་འདྲ་བར་བརྟེན་གྲངས་ཚད་ཀྱང་འདི་ཙམ་ཞིག་ཡོད་ཅེས་ཁ་ཚོན་བཅད་མེད་དེ"ལྷ་སའི་ཤིང་པར་མ་ལ་ཤོ་ལོ་ཀ་༦༦དང་། ༡༩༣༠ལོར་རྒྱའི་མཁས་དབང་ཆེན་མོ་ཡུས་ཏའོ་ཆོན་གྱིས་དག་སྒྲིག་བྱས་པར་ཤོ་ལོ་ཀ་༦༢དང་། ༡༩༥༡ལོའི་ཏཱ་སིའི་པར་ལྟར་ན་ཤོ་ལོ་ཀ་༦༠དང་། ༡༩༨༠ལོའི་མཚོ་སྔོན་མི་རིགས་དཔེ་སྐྲུན་ཁང་གིས་དག་སྒྲིག་བྱས་པར་ཤོ་ལོ་ཀ་༧༤། ༡༩༨༡ལོར་ཀྲོང་ཅིན་གྱིས་དག་སྒྲིག་བྱས་པར་ཤོ་ལོ་ཀ་༡༢༤"（12）སོགས་ཧ་ཅང་མང་ལ་གོ་ཐོས་ལ་ཤོ་ལོ་ཀ་༡༠༠༠ལྷག་ཙམ་བྱས་པ་ཡང་ཡོད་ཚུལ་འདུག འདི་ལས་ཀྱང་《ཚངས་དབྱངས་རྒྱ་མཚོའི་མགུར་གླུ》རྒྱལ་དབང་དྲུག་པའི་བརྩམས་ཆོས་མ་ཡིན་པར་རྟོགས་ནུས་ཏེ་གཅིག་ན་པར་སྐྲུན་དང་། དག་སྒྲིག་བྱེད་པའི་དུས་ཚོད་ཉེ་འགྱངས་ཀྱི་ཆ་ནས་སྔོན་མ་རྣམས་ལ་ཤོ་ལོ་ཀ་༦༠ཙམ་དང་དེ་ནས་རིམ་བཞིན་མང་དུ་ཕྱིན་ནས་ཤོ་ལོ་ཀ་༡༠༠ལྷག་ཙམ་ཡོད་པ་མ་ཟད། ད་དུང་སྟོང་ཚོ་གཅིག་ཡོད་པའི་བཤད་སྲོལ་འདི་དག་གིས། གལ་སྲིད་རྒྱལ་དབང་དྲུག་པའི་བརྩམས་ཆོས་ཡིན་ན་དེར་གྲངས་ཚད་ཀྱི་ཆ་ནས་ཚད་ངེས་ཅན་ཞིག་ཡོད་ངེས་པ་ལས། ཆར་ཤུལ་གྱི་ཤ་མོ་བརྡོལ་བ་བཞིན་ལོ་རེར་ཇེ་མང་དང་ཇེ་མང་དུ་འཕེལ་བ་ནི་དོན་དངོས་དང་རྒྱབ་འགལ་དུ་ཕྱིན་པ་ནི་སྨོས་མེད་ལགས། དེ་ལྟར་འཕེལ་ན་ང་ཚོའི་མི་རབས་རྗེས་མར་《ཚངས་དབྱངས་རྒྱ་མཚོའི་མགུར་གླུ》ཡི་ཁ་གྲངས་ཤོ་ལོ་ཀ་ཁྲི་ལ་ཐོན་ངེས་ལགས།\nདེ་ཡང་གནའ་ནས་ད་བར་རྒྱལ་དབང་ཚངས་དབྱངས་རྒྱ་མཚོའི་ལོ་རྒྱུས་ལ་རྒྱལ་ཁབ་ཕྱི་ནང་གི་མཁས་དབང་མང་པོས་བརྟག་དཔྱད་དང་ཞིབ་འཇུག་བྱེད་པ་མང་ཞིང་ལྷག་པར་དུ་《ཚངས་མགུར》གྱི་ནང་དོན་ཐད་མི་རིགས་དང་རིག་གནས་ཀྱི་རྒྱབ་ལྗོངས་མི་འདྲ་བའི་རྐྱེན་གྱིས་བཞེད་པ་མི་མཐུན་པ་ཧ་ཅང་མང་ཞིང་མི་ལ་ལས་་་་་་མགུར་གླུའི་ནང་དོན་ལ་གཞིགས་ནས་ཚངས་དབྱངས་རྒྱ་མཚོ་ནི་ཆོས་ལུགས་ལ་རྒྱབ་འགལ་དང་འཇིག་རྟེན་ལ་ཞེ་མཐུན་ལྡན་པའི་མི་རིགས་ཀྱི་དཔའ་བོ་ཞིག་རེད་ཅེས་དང་། ཡང་ལ་ལས་"ཚངས་དབྱངས་པའི་མགུར་དེའི་ནང་ན་མ་འོངས་ལུང་བསྟན་དང་། ཡུལ་དུས་དང་སྤྱི་ཚོགས་སྲིད་དོན་གྱི་གནས་ཚུལ་མཚོན་པ་ཡང་ཡོད་མོད། མང་ཤོས་ཟབ་རྒྱས་ཆོས་ཀྱི་གནས་ལུགས་དཔེ་ཡི་སྒོ་ནས་བསྟན་པར་གནང་ངོ་། "（13）ཞེས་པ་དང་། གཞན་ཡང་། 《ཚངས་མགུར》ནི་སངས་རྒྱས་ཆོས་ལུགས་ཀྱི་ལྟ་བ་ཁྱབ་བསྒྲགས་བྱས་པ་རེད་ཟེར་བ་ལ་སོགས་གང་མང་མཆིས་རུང་། ངས་བལྟས་ན། འདི་ནི་འཇིག་རྟེན་འཚོ་བའི་རོ་མངར་ལ་རོལ་བའི་བསྐལ་བ་ཡུན་རིང་ལྡན་པའི་རྒྱ་ཆེའི་བོད་རིགས་མི་དམངས་ཀྱི་ཕན་ཚུན་བརྩེ་དུང་མཚོན་པའི་མཛའ་གླུ་ཞིག་ཡིན་པར་འདོད། །\nད་ནི་སྐབས་སུ་བབ་པའི་ནང་དོན་ལ་དབྱེ་ཞིབ་ཙམ་བྱས་ན་《ཚངས་མགུར》ལས། "ཁྱི་རྒན་རྒྱ་བོ་ཟེར་བ། །རྣམ་ཤེས་མི་ལས་སྤྱང་བ། །སྲོད་ལ་ལངས་སོང་མ་ཟེར། །ཐོ་རངས་ལོག་བྱུང་མ་ཟེར། །"（14）ཞེས་པ་ལྟ་བུ་ནི་གསང་བ་ཚོར་བའི་མི་ག་གེ་མོ་ཞིག་ལ་དམིགས་ནས་གསང་བ་སྦེད་དགོས་པ་ཙམ་བརྗོད་པ་དེ་ཐད་ཀར་མིང་ནས་མ་བོས་བར་"ཁྱི་རྒན"དཔེ་རུ་བཀོད་ནས་བྲིས་པ་དེ་ལྟ་བུའི་སྒྱུ་རྩལ་གྱི་མཚོན་ཐབས་ནི་བོད་ཀྱི་དམངས་གཞས་ཀྱི་ཐབས་དམ་པ་ཞིག་ཀྱང་ཡིན་པ་དཔེར་ན་བོད་བྱང་ཐང་ནག་ཆུའི་དམངས་གླུ་ལས། "སྟག་ཤར་རྒྱ་བོ་ཁྱི་རེད་ཟེར། ཁྱི་དབྱོ་དབྱོ་ཟེར་མི་ང་མ་ཡིན། ལྕོག་རོང་བོང་བུ་ར་རེད་ཟེར། སྒ་ཆས་རྒྱག་མི་ང་མ་ཡིན"ཅེས་པ་དང་"ཁྱི་རྒྱ་བོ་སྐེད་པ་དམར་པོ་མ། སྐེད་གའུ་བཏགས་ལེའི་མཐོང་ཞིག་འདུག སྐེད་གའུ་བཏགས་བཞག་མི་གདའ་སྟེ། ཁྱི་རྒྱ་བོ་ཁྱོད་རང་སྣང་མཐོ་ལེ་རེད། "（15）ཞེས་གང་བརྗོད་པར་བྱ་བའི་ཡུལ་དེའི་མིང་དངོས་ནས་མ་བོས་པར་དེ་དང་ཆ་འདྲ་བའི་འཇིག་རྟེན་གྱི་བྱ་དངོས་གཞན་ལ་ཁ་གཡར་བའི་རྣམ་པ་ནི་དམངས་གཞས་ཀྱི་ནང་དོན་མཚོན་ཐབས་གཙོ་བོ་དེ་ཡིན། ཡང་"པོ་ཏ་ལ་རུ་བཞུགས་དུས། །རིག་འཛིན་ཚངས་དབྱངས་རྒྱ་མཚོ། །ལྷ་ས་ཞོལ་ཏུ་སྡོད་དུས། །འཆལ་པོ་དང་བཟང་དབང་བོ་། །"（16）ཞེས་པ་ལྟ་བུ་ལ་ཆ་མཚོན་ནས་བརྗོད་ན་རྒྱལ་དབང་དྲུག་པ་རང་ཉིད་ཀྱི་བརྩམས་པ་མ་ཡིན་པ་ཁོ་ཐག་ཆོད་པོས་བརྗོད་ཆོག་པ་མ་ཟད་ཁོང་ལ་དད་ཞེན་ཆེ་བའི་སེར་སྐྱ་མང་ཚོགས་ཀྱིས་བྲིས་པ་ཞིག་ཀྱང་མ་ཡིན་པ་"འཆལ་པོ་"ཞེས་པས་ཀྱང་ཤེས་ཐུབ། དེར་བརྟེན་འདི་དག་ཁ་ཤས་ནི་ཆབ་སྲིད་ཀྱི་ཁྲི་ལ་འགྲམ་ཆུ་ལྡང་བའི་ལྷ་བཟང་ཧན་གྱིས་རྫུན་བཟོ་དང་བཅོས་སྒྲིག་བྱས་པ་ངམ་ངམ་ཤུགས་ཀྱིས་རྟོགས་ཐུབ།\nགཞན་ཡང《ཚངས་མགུར》ནང་འདི་ལྟ་བུའི་ཚིགས་བཅད་ཅིག་འདུག་སྟེ་"བྱ་དེ་ཁྲུང་ཁྲུང་དཀར་མོ། །གཤོག་རྩལ་ང་ལ་གཡོར་དང་། །ཐག་རིང་རྒྱང་ལ་མི་འགྲོ། །ལི་ཐང་བསྐོར་ནས་སླེབས་ཡོང་། །"ཞེས་པ་དེར་དཔྱོད་མཁན་མང་ཆེ་བས་"རྒྱལ་དབང་སྐུ་ཕྲེང་བདུན་པའི་ལུང་བསྟན་ཡིན་པར་གྲགས"（17）ཞེས་བརྗོད་པ་དང་ཡང་ལ་ལས་ལི་ཐང་ཞེས་པ་ནི་ཁམས་ལི་ཐང་དུ་གོ་མི་རུང་ཞིང་དེ་ནི་རྒྱའི་སྐད་བརྡ་སྟེ། "རྒྱུ་མཚན་བཤད་སའི་གོང་མའི་ཕོ་བྲང་"（18）སོགས་ལ་གོ་དགོས་ཚུལ་གསུངས་ཡོད་མོད། འོན་ཀྱང་ཁོ་བོས་བལྟས་ན་དེ་ལྟར་མ་ཡིན་ཏེ་འདི་ནི་དམངས་ཁྲོད་ཀྱི་གླུ་ཚིག་དང་མ་ཞིག་སྟེ་"ལི་ཐང"ཞེས་པ་ནི་"སླེ་ཐང"ལ་གོ་བར་སྙམ་སྟེ། དེ་ཡང་ཆུ་མོ་དེ་ཙམ་ཆེན་པོ་མིན་པའི་དཀྱིལ་དབུས་སུ་སྤང་སླེ་ཆུང་ཆུང་ཡོད་པ་དག་ལ་དབུས་གཙང་དང་ལྷོ་ཁའི་ཡུལ་སྐད་དུ"ཚལ་སླེ"དང་་་་་་"སླེ་ཐང"ཞེས་བརྗོད་པ་དེ་ཡིག་ནོར་ཏུ་བྲིས་པ་དང་མཇུག་ཏུ་རྒྱལ་དབང་སྐུ་ཕྲེང་བདུན་པ་ལི་ཐང་དུ་འཁྲུངས་པ་་གཉིས་སྟབས་ངན་གདོང་རྒྱག་གི་དབང་གིས་རྒྱལ་དབང་དྲུག་པས་ལུང་བསྟན་པ་ལྟ་བུ་ཞིག་ཏུ་གྱུར་བ་རེད། ཡིག་ནོར་བྱུང་ཟེར་དོན་ཡང་། སྤྱིར་ན་སྐབས་དེར་བོད་ཀྱི་པར་བརྐོའི་ཆུ་ཚད་མཐོན་པོར་སོན་ཡོད་པ་དང་། སྒོས་སུ་《ཚངས་མགུར》འདི་མཁས་དབང་ཆེན་མོ་ཞིག་གིས་བྲིས་པའི་དབང་དུ་བཏང་ན་"ལྷ་སའི་པར་ཤིང"ནང་གི་ཚིགས་བཅད་ཤོ་ལོ་ཀ་རེ་རེར་ཉུང་ཤས་ལའང་ཡིག་ནོར་གཉིས་ཙམ་འདུག་པ་འདི་ཅིའི་ཕྱིར་ལགས། དེར་བསྟེན《ཚངས་མགུར》འདི་རྒྱལ་དབང་དྲུག་པའི་བརྩམས་ཆོས་མ་ཡིན་པ་མ་ཟད་དག་སྒྲིག་བྱེད་མཁན་ཡང་ཡིག་ངོ་ཆོད་ཙམ་གྱི་སྐྱེས་བུ་སྤྱིར་བཏང་བ་ཞིག་ཡིན་པ་ནི་སྨོས་མི་དགོས་ཏེ་། དཔེ་ཞིག་དྲངས་ན་《ལྷ་སའི་པར་་ཤིང》ལས།\nའགྲོ་ཞོར་ལམ་བུའི་སྙིན་ཐུབ། །ལུས་དྲིད་ཞིམ་པའི་བུ་མོ། །\nགཡུ་ཆུང་གྲུ་དཀར་ཪྙེད་ནས། །སྐྱུར་བ་དེ་དང་འདྲ་བྱུང་། །\nབུ་མོ་ཆུང་འབྲིས་བྱམས་པ། །སྐྱང་ཀིའི་རིགས་རྒྱུད་མིན་ནམ། །\nཤ་འགྲིས་སྤག་འགྲིས་བྱུང་ཀྱང་། །རི་ལ་ཡར་གྲབས་མཛད་གིས། །\nབྱ་དེ་སྐྲོ་དཀྲུངས་དཀར་པོ། །ང་ལ་ཤོགས་རྩེ་གཡར་དང་། །\nཐག་རིང་བསྐྱངས་ནས་མི་འགྲོ། །ལི་ཐང་བསྐོར་ནས་བསླེབས་ཡོང་། །\nགོང་གསལ་དཔེ་གཞི་དེ་དག་ལས་ང་ཚོར་ཐོབ་པ་ནི་《ཚངས་མགུར》ཞེས་པ་བོད་ལྗོངས་དབུས་གཙང་དང་ལྷོ་མོན་ཁུལ་གྱི་དམངས་གཞས་སྡུད་སྒྲིག་དང་བཅོས་བཟོ་བྱས་པ་ཞིག་ཡིན་པ་ལས་རྒྱལ་དབང་དྲུག་པའི་་་་་་་་བརྩམས་ཆོས་རེད་སྙམ་པའི་དོགས་གཞི་བྱ་ཡུལ་མེད་ལ། བོད་ཀྱི་ཆོས་སྲིད་ཀྱི་གསེར་ཁྲིར་འགྲམ་ཆུ་ལྡང་བའི་ལྷ་བཟང་ཧན་གྱིས་རྒྱལ་དབང་ཁྲི་ལས་ཕབ་པའི་"ལག་ཆ་ནག་པོ"ཞིག་ཡིན་པ་ཡང་ཤེས་ཐུབ་བོ། །\nདེ་ཡང་གོང་གི་ལོ་རྒྱུས་རྒྱབ་ལྗོངས་སྐབས་ཅུང་ཙམ་བརྗོད་ཟིན་པ་ལྟར་ལྐོག་གཡོ་ངན་ཇུས་ལ་བྱང་ཆ་ལྡན་པའི་སོག་དཔོན་ལྷ་བཟང་ཧན་གྱིས་བོད་ཀྱི་ཆོས་སྲིད་དབང་འོག་ཏུ་བསྡུ་ཕྱིར་རྒྱལ་དབང་དྲུག་པ་དང་སྡེ་སྲིད་སངས་རྒྱས་རྒྱ་མཚོ་གཉིས་ཀར་སྐྱོན་འདོགས་ཀྱི་འཆལ་གཏམ་མང་དུ་བཀྲམས་པ་དང་གཡོ་ཐབས་ཀྱིས་ཁྲི་ལས་ཕབ་རྒྱུའི་འཆར་གཞི་ཡོད་མོད། འོན་ཀྱང་སྡེ་སྲིད་མཆོག་ནི་རིག་པའི་གནས་མཐའ་དག་ལ་མཁས་ཤིང་སྐྱེས་སྟོབས་ཀྱི་ཤེས་རབ་ཀྱང་མི་དམན་པ་ཞིག་ཡོད་པས་ཁོའི་ཞེ་འདོད་བདེ་བླག་ཏུ་མ་གྲུབ། དེ་ཡང་རྒྱལ་པར་སྤྲོས་ན། རྒྱལ་དབང་ལྔ་བ་ཆེན་པོས་སོག་པོའི་དམག་དཔུང་གི་སྟོབས་ཤུགས་ལ་བརྟེན་ནས་དགའ་ལྡན་ཕོ་བྲང་ཕྱོགས་ལས་རྣམ་རྒྱལ་ཞེས་པའི་སྲིད་དབང་བཙུགས་པ་དང་། སོག་པོ་ཕྱོགས་ཀྱི་དཔོན་པོ་གུ་ཤྲི་ཧན་དང་བཅས་པས་ཀྱང་མི་འདོད་པའི་རྣམ་འགྱུར་ཙམ་མི་སྟོན་པར་གནས་ཡོད་རུང་། ཁོའི་བུ་ཏ་ཡན་ཧན་གྱི་སྐབས་སུ་སོག་པོའི་ནང་ཁུལ་མ་འཆམ་པར་འཁྲུགས་ལོང་བྱུང་བ་དང་དེར་འདུམ་ཆིངས་བྱས་རུང་དེའི་རྗེས་སུ་སྲས་ཆེ་བ་མཚོ་སྔོན་ན་བུ་དོད་དུ་ཡོད་པར་བརྟེན་ཆུང་བ་ལྷ་བཟང་ཧན་བོད་ལ་ཡོང་ནས་རྒྱལ་བོའི་གོ་གནས་བཟུང་། རྒྱལ་དབང་ལྔ་བ་སྐུ་མྱ་ངན་ལས་འདས་རྗེས་ལྷ་བཟང་ཧན་གྱིས་བོད་ཀྱི་དབང་ཆ་ཅི་དགར་སྤྱོད་པ་དང་ཁྲལ་རིགས་ཅི་འདོད་ལྟར་བསྡུས་པར་སྡེ་སྲིད་ཀྱིས་བཀག་རྒྱ་ཐེངས་མང་བྱས་པར་ཡིད་མི་རང་པ་མ་ཟད། ཕྱོགས་གཅིག་ནས་ཞི་དྲག་གང་རུང་གི་རྒོལ་ལན་བྱེད་པ་དང་། ཕྱོགས་གཞན་ཞིག་ནས་ཚངས་དབྱངས་རྒྱ་མཚོ་རྫུན་མ་ཡིན་ཚུལ་དང་སངས་རྒྱས་རྒྱ་མཚོ་དགེ་ལུགས་པར་སྡང་ཚུལ་སོགས་དཀྲོག་གཏམ་ཐེངས་མང་བརྗོད་མཐར་སྡེ་སྲིད་སོགས་ཀྱི་བསམ་པར་བོད་ཀྱི་སྲིད་དབང་སྲ་ཞིང་བརྟན་པར་སྲུང་དགོས་ན་སོག་པོའི་དམག་དཔུང་ཕྱིར་འབུད་གཏོང་དགོས་པ་དེ་རེད་སྙམ་ཞིང་། དེ་ལྟར་སྤྱི་ལོ་༡༧༠༥ལོར་ལྷ་ལྡན་སྨོན་ལམ་ཆེན་མོའི་སྐབས་གསེར་གདུང་འཛམ་གླིང་རྒྱན་གཅིག་གི་སྐུ་མདུན་དུ་ལ་མོ་ཆོས་རྗེ། སྐྱིད་ཤོད་སྡེ་བ། གདན་སའི་མཁན་པོ། པཎ་ཆེན་རིན་པོ་ཆེའི་སྐུ་ཚབ་མགྲོན་གཉེར་དཀའ་ཆོས་རྡོ་རྗེ། སོག་པོའི་སྤྱི་བདག་ཁག་བཅས་ནས་མཆོད་ཡོན་གཉིས་ཀྱི་སྐོར་གྲོས་ནས། སྡེ་སྲིད་སངས་རྒྱས་རྒྱ་མཚོ་གཞུང་སྲིད་ཀྱི་ཐུགས་འགན་དགོངས་ཞུ་གནང་སྟེ་གསོལ་སྐལ་དུ་གོང་དཀར་རྫོང་འབུལ་རྒྱུ་དང་། ལྷ་བཟང་ཧན་རྒྱལ་པོའི་མཚན་གནས་རང་འཇགས་ཐོག་མཚོ་སྔོན་དུ་ལོག་པར་ཁ་འཆམ་སྟེ། སྡེ་སྲིད་རིན་པོ་ཆེས་ཆབ་སྲིད་ཀྱི་ཐུགས་འགན་བཤོལ་ནས་སྲས་ངག་དབང་རིན་ཆེན་སྡེ་སྲིད་ལ་བསྐོ་བཞག་གནང་། ལྷ་བཟང་ཧན་ཡང་མཚོ་སྔོན་དུ་ལོག་ཁུལ་གྱིས་ནག་ཆུར་འབྱོར་སྐབས་སོག་དམག་མང་པོ་གྲ་སྒྲིག་ནས་བཤད་དོན། སྡེ་སྲིད་ཁ་དན་ལ་མ་གནས་པར་ཕོ་བྲང་ལ་བཞུགས་ནས་ལས་དོན་ལ་ཐེ་ཇུས་གནང་བར་བསྙོན་འཛུགས་བྱས་ཏེ་དམག་ཚོ་ཁག་གཉིས་སུ་བགར་ནས་ཁྲིད་འོང་བར་བོད་གཞུང་ནས་དབུས་གཙང་གི་དམག་རྣམས་གདོང་ལེན་དུ་སོང་ཡང་རྒྱུ་རྐྱེན་དུ་མའི་དབང་གིས་མ་ཁོག་པར་བརྟེན། སྡེ་སྲིད་བྲོས་སྟབས་ཀྱིས་གོང་དཀར་ལ་སླེབས་སྐབས་ལྷ་བཟང་གི་ཆུང་མ་བདུད་མོ་ཚེ་རིང་བཀྲ་ཤིས་ཀྱི་དམག་དང་གདོང་ཐུག་བརྒྱབ་ནས་སྡེ་སྲིད་ཀྱི་དབུ་བཅད་དེ་བཀྲོངས། དེ་རྗེས་ལྷ་བཟང་གི་མདུང་རྩེ་ཚངས་དབྱངས་རྒྱ་མཚོའི་ཕྱོགས་སུ་བསྒྱུར་ནས་ཁོང་གིས་རྒྱ་ནག་གོང་མར་བཤད་དོན། སྡེ་སྲིད་ཀྱི་ལྐོག་གཡོ་བརླག་པ་དང་ཚངས་དབྱངས་པ་རྫུན་མ་ཡིན་པ་ཆོས་ལུགས་ཀྱི་མཛད་ཚུལ་དང་མི་མཐུན་པ་དང་། དུག་ཆང་དང་བུད་མེད་ལ་རོལ་ཞིང་ཚུལ་ཁྲིམས་མི་སྲུང་བས་ཁྲི་ཐོག་ནས་ཕབ་སྟེ་སྤྲུལ་སྐུ་ངོ་མ་གདན་སར་བསྐོ་རོགས་ཞུས་པར། མཐར་གོང་མས་བཀའ་ཕབ་པ་ལྟར་རྒྱལ་བ་ཚངས་དབྱངས་པ་སོག་དམག་གི་དྲག་པོའི་དཔུང་ལ་བརྟེན་ནས་འབྲས་སྤུངས་ཀྱི་དགེ་འདུན་དང་བླ་དཔོན་སོགས་ཡོད་མེད་ལ་མ་བལྟོས་པར་ཚུར་རྒོལ་བསླངས་ནས་འཛིན་བཟུང་བྱས་ཏེ་རྒྱ་ནག་ཏུ་འགྲོ་བའི་ལམ་མཚོ་སྔོན་ཀུན་དགའ་ནོར་དུ་བཀྲོངས་པ་རེད།\nགོང་གི་ཪྙོག་འཛིང་ལྡན་པའི་ལོ་རྒྱུས་དང་མཐུན་པར་ལྷ་བཟང་ཧན་གྱིས་བོད་ཀྱི་སྲིད་དབང་འཕྲོག་ཕྱིར་སྡེ་སྲིད་བཀྲོངས་པ་དང་། ཏཱ་ལའི་བླ་མ་དངོས་མ་ཡིན་པའི་རྫུན་གཏམ་སྣ་ཚོགས་གོང་མར་ཞུ་འབུལ་བྱས་པ་ཡང་། "ལྷ་བཟང་ཧན་གྱིས་སྡེ་སྲིད་སངས་རྒྱས་རྒྱ་མཚོ་བཀྲོངས་རྗེས། ཕྱོགས་གཅིག་ནས་ཁོ་རང་སྡེ་སྲིད་ཀྱི་ཚབ་ཏུ་དབང་སྐུར་བ་དང་། ཕྱོགས་གཞན་ཞིག་ནས་པེ་ཅིན་དུ་མི་མངགས་ནས་གོང་མ་ཁང་ཤི་ལ་སྡེ་སྲིད་སངས་རྒྱས་རྒྱ་མཚོའི་ལྐོག་གཡོ་བརླག་པ་དང་། སྡེ་སྲིད་ཀྱི་ཁྲིར་བཀོད་པའི་ཚངས་དབྱངས་རྒྱ་མཚོ་ཆོས་ལུགས་ཀྱི་མཛད་སྤྱོད་ཚུལ་དང་མི་མཐུན་ཞིང་ཏཱ་ལའི་བླ་མ་སྐུ་ཕྲེང་ལྔ་པའི་ཡང་སྲིད་མིན་པ་དང་། དུས་རྒྱུན་ཆང་དང་བུད་མེད་ལ་ཆགས་ཤིང་ཚུལ་ཁྲིམས་མི་སྲུང་བས་ཚངས་དབྱངས་རྒྱ་མཚོ་ཁྲི་ཐོག་ནས་ཕབ་སྟེ་སྤྲུལ་སྐུ་ངོ་མ་གདན་སར་འགོད་རོགས་ཞུས་"（19）པས་ཀྱང་ཤེས་ལ། བདུད་རྒན་ལྷ་བཟང་ཧན་གྱིས་ཆབ་སྲིད་ཀྱི་ཆེད་དུ་རྒྱལ་དབང་ཁྲི་ལས་ཕབ་པ་དང་དཀྲོག་གཏམ་ཁོ་ནའི་དབང་གིས་རྒྱལ་དབང་དེ་ངོ་མ་འཆལ་པོ་སྡོམ་པོ་ཞིག་གི་གཟུགས་སུ་བཀོད་པ་སོགས་ལས་ཀྱང་《ཚངས་མགུར》འདི་རྒྱལ་དབང་དྲུག་པའི་བརྩམས་ཆོས་མ་ཡིན་པར་རྟོགས་ནུས་ལ། དེ་ནི་གོང་དུ་བརྗོད་ཟིན་པ་ལྟར་བོད་ཀྱི་ཆོས་སྲིད་ཀྱི་གསེར་ཁྲིར་འགྲམ་ཆུ་ལྡང་བའི་ལྷ་བཟང་ཧན་གྱིས་རྒྱལ་དབང་ཁྲི་ལས་ཕབ་པའི་"ལག་ཆ་ནག་པོ་"ཞིག་ཡིན་པ་ཡང་ཤེས་ཐུབ་བོ། །\nའོ་ན། ལོ་རྒྱུས་ཀྱི་དཔེ་ཆ་མང་པོར་གསལ་བ་ལྟར་"རྒྱལ་དབང་དྲུག་པས་རབ་བྱུང་གི་བསླབ་པ་ཕུལ་ནས་སྐུ་སྐྱ་ཆས་སུ་བྱས་ཤིང་ཕྱག་མདའ་དང་སྐུ་རྩེད་ཁོ་ནར་རོལ། "ཞེས་པ་དེ་ཡང་དེ་དག་མཉམ་འབྲེལ་གྱིས་རང་ཉིད་ཕྱོགས་གཏོགས་ཀྱི་སྟོབས་ཤུགས་ཇེ་ཆེར་གཏོང་བའི་ཐབས་ལམ་ཞིག་རེད་ལ། བོད་ཀྱི་སྲིད་དབང་དེ་ཆོས་ཕྱོགས་གཙོ་བོར་བྱས་པས་ཆབ་སྲིད་ཉམས་དམའ་བར་གྱུར་ཅིང་། ལྷག་པར་དུ་སྲིད་དབང་སོག་པོའི་ལག་ཏུ་ཤོར་བའི་ཉེན་ཁར་ཐུགས་བློས་མ་བཟོད་པར་རང་ཉིད་ཀྱིས་གཙོ་བོར་བྱས་པའི་སྲིད་དབང་གསར་པ་ཞིག་འཛུགས་རྒྱུའི་དགོངས་འཆར་ཡོད་སྲིད་དེ། "སྐབས་དེ་དུས་ཞབས་འབྲིང་གྲས་ནས་དེ་མོ་སྤྲུལ་སྐུ་ནམ་མཁའ་འཇམ་དབྱངས་སོགས་ཁ་ཤས་ནས་ཀྱང་བསླབ་པ་ཕུལ་བ། དེ་མོ་སྤྲུལ་སྐུ་དེ་སྒོ་མང་མཁན་པོ་འཇམ་བཞད་ཀྱི་སློབ་མ་ཡིན་སྟབས། འཇམ་བཞད་ཀྱིས་ཁོ་ལ་སྤྱན་འབུར་ཚུགས་སུ་གཟིགས་ནས་གཞན་གྱིས་འདི་ལྟར་བྱེད་ན་ཡང་། ཁྱེད་ཀྱིས་ཚངས་པར་སྤྱོད་པའི་བརྟུལ་ཞུགས་འདོར་ཕོད་དམ་ཞེས་བཀའ་བཀྱོན་གནང་བར་གྲགས། "(20)ཞེས་པ་ལས་དེ་མོ་སྤྲུལ་སྐུ་ལ་སོགས་པ་ཡང་རྒྱལ་དབང་དང་མཉམ་དུ་བསླབ་པ་ཕུལ་བ་བཀོད་ཡོད་པས་ཀྱང་དེར་དམིགས་ཡུལ་ངེས་ཅན་ཞིག་ཡོད་པ་དཔག་ནུས། འོན་ཀྱང་། དེ་ལམ་ལྷོང་དུ་མ་སོང་བའི་ཁར་གཡོ་ཅན་ལྷ་བཟང་ཧན་བོད་ཀྱི་སྲིད་ཁྲིར་འཛེགས་པའི་ཐེམ་སྐས་ལྟ་བུ་ཞིག་ཏུ་གྱུར་སྟེ། "ཕ་རིའི་ལྕི་བ་མེད། ཚུར་རིའི་སླེ་པོ་མེད། "ཅེས་པའི་དཔེ་ལྟར་མང་ཚོགས་ཀྱི་མིག་ནང་དུ་རྒྱལ་དབང་དེ་ཆོས་ལུགས་ལ་རྒྱབ་འགལ་དང་བོད་ཀྱི་སྲིད་དབང་ལ་ཐེ་བྱུས་དང་དགོངས་བཞེས་མི་གནངབའི་གྲྭ་ལོག་ཤིག་གི་རྣམ་པར་མངོན་པ་རེད། དེར་བརྟེན། བོད་ཀྱི་ལོ་རྒྱུས་ཁྲོད་རྒྱལ་དབང་དྲུག་པ་ནི་ཆོས་ཁྲིམས་མི་སྲུང་བའི་བླ་ལོག་ཅིག་དང་འཇིག་རྟེན་གྱི་འདོད་ཡོན་ལ་བསྟོད་གླུ་ལེན་པའི་ཆགས་སྲེད་ཅན་གྱི་སྐྱེས་བུ་ཐ་མལ་བ་ཞིག་གི་གཟུགས་སུ་གྲུབ་ཡོད།\nགང་ལྟར་ཀྱང་། 《ཚངས་དབྱངས་རྒྱ་མཚོའི་མགུར་གླུ》ཡིས་ཁོང་གི་སྤྱོད་ཚུལ་དངོས་དེ་འགེབས་སྲུང་བྱས་པས་མ་ཚད། མ་ཉེས་ཁ་གཡོགས་དང་ཉེས་མེད་སྐྱོན་འཛུགས་ཀྱི་སྒྲོ་འདོགས་ཆེན་པོ་ཞིག་བྱས་ནས་རྒྱལ་དབང་དེ་མང་ཚོགས་ཀྱིས་ཡིད་རྟོན་མི་རུང་བའི་འཆལ་པོའི་གཟུགས་སུ་བཀོད་པ་དེ་ཡང་མཐར་གཏུགས་ན་ལྷ་བཟང་ཧན་གྱིས་བོད་ཀྱི་སྲིད་དབང་ཡོངས་རྫོགས་དབང་དུ་བསྡུ་ཕྱིར་ཡིན་པ་དེ། ཁོང་གི་བུ་པོ་ཏཱ་ལར་གདན་དྲངས་ནས་པཎ་ཆེན་རིན་པོ་ཆེ་ལ་སྡོམ་པ་ཕུལ་ཏེ་མཚན་ངག་དབང་ཡེ་ཤེས་རྒྱ་མཚོ་ཞེས་གསོལ་ཡང་ལྷ་ས་དང་བོད་ཀྱི་མི་དམངས་མང་ཆེ་བས་དེར་དྲུག་པ་ཡེ་ཤེས་རྒྱ་མཚོ་ཞེས་མི་འབོད་པར་"སྐུ་ཞབས"དང"པད་དཀར་འཛིན་པ"ཞེས་འབོད་པ་ལས་ཀྱང་ཤེས་པར་བྱའོ། །\nཡང་མང་ཚོགས་དང་དཔྱོད་ལྡན་པ་མང་པོར་བཤད་རྒྱུན་འདི་འདྲ་ཞིག་ཡོད་པ་སྟེ། "ཚངས་དབྱངས་རྒྱ་མཚོ་ཆབ་སྲིད་ཀྱི་བྱ་བར་ཐུགས་སུན་ཏེ་བུད་མེད་ཅིག་དང་ལུས་འདྲེས་ཀྱིས་སྲས་བསྐྲུན་ནས་དེས་བོད་ཀྱི་སྲིད་དབང་བཟུང་དགོས་དགོངས་ཏེ། ལྷ་སའི་བུད་མེད་ཅིག་དང་བཤོས་པས་མངལ་ཆགས་ཡོད་སྐབས་སྐུ་དྲག་འགའ་མ་དགའ་ནས་བུད་མེད་ཀྱི་ཁོག་པ་གསོན་གཤག་བྱས་པས་ཁྱེའུ་མཁའ་ལ་འཕུར"（21）ཞེས་སྒྲུང་གཏམ་ལྟ་བུ་ཞིག་འདུག་པ་དེ་ཡང་ང་ཚོས་ཡིད་རྟོན་བྱེད་དཀའ་རུང་། དེ་དག་ལས་ཀྱང་ལོ་རྒྱུས་ཀྱི་གནད་དོན་ཞིག་རྟོགས་ཐུབ་པ་ནི་ལྷ་བཟང་ཧན་གྱིས་གསང་བའི་སྒོ་ནས་《ཚངས་དབྱངས་རྒྱ་མཚོའི་མགུར་གླུ》བརྩམས་པ་དང་མང་ཚོགས་ཁྲོད་ཁྱབ་བསྒྲགས་བྱས་ཏེ། རྒྱ་ཆེའི་མི་དམངས་མང་ཚོགས་ཚངས་དབྱངས་རྒྱ་མཚོར་ལོག་ལྟ་སྐྱེས་སུ་བཅུག་པ་དེ་མཚོན་ལ། "བུད་མེད་དེའི་ཁོག་པ་གསོན་གཤགས་བྱས"ཞེས་པས་སྐབས་དེའི་རྒྱལ་དབང་དྲུག་པ་དང་ཁ་གཏད་དུ་ལངས་པའི་སོག་དཔོན་ལྷ་བཟང་ཧན་གྱིས་བོད་ཀྱི་སྲིད་དབང་འཕྲོག་ཕྱིར་གང་ཡང་བྱེད་ཕོད་པ་དང་། སུ་ལ་ཡང་མི་སྐྲག་པའི་གདུག་རྩུབ་ཀྱི་བྱ་སྤྱོད་དག་ཀྱང་མངོན་ཐུབ།\n༡.(1)(3)(20)རེབ་གོང་པ་འཇིགས་མེད་བསམ་གྲུབ་ཀྱིས་བརྩམས། 《གོང་ས་ཏཱ་ལའི་བླ་མ་སྐུ་ཕྲེང་རིམ་བྱོན་གྱི་ཆོས་སྲིད་མཛད་རྣམ》མི་རིགས་དཔེ་སྐྲུན་ཁང་། ༢༠༠༠ལོའི་ཟླ་༡༡པའི་པར་གཞི་དང་པོ། P267P307-308\n༢.（2）དཔེ་སྒྲིག་འགན་ཁུར་བ་ཀའོ་ཧོ་ཧྥུ། 《བོད་ཀྱི་ཤེས་རིག་ཞིབ་འཇུག་ཆེད་རྩོམ་བདམ་བསྒྲིགས》-（ལོ་རྒྱུས་སྐོར）མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༣པའི་པར་གཞི་དང་པོ། p365\n༧.(7)བཀྲ་ཤིས་ཚེ་རིང་། དམ་ཆོས་ཚེ་རིང་། ཨ་རྡོ་སོགས་ཀྱིས་བསྡུ་སྒྲིག་བྱས། 《བོད་རིགས་ཀྱི་གླུ་གཞས་ཕྱོགས་་སྒྲིག》སི་ཁྲོན་མི་རིགས་དཔེ་སྐྲུན་ཁང་། ༡༩༥༩ལོའི་ཟླ་༩པའི་པར་གཞི་དང་པོ། p86p20p30p9p45\n༨.(6)(16)《རིག་འཛིན་ཚངས་དབྱངས་རྒྱ་མཚོའི་གསུང་མགུར་དང་གསང་བའི་རྣམ་ཐར》མི་རིགས་དཔེ་སྐྲུན་ཁང་། ༡༩༨༡ལོའི་ཟླ་༨པར་དག་སྒྲིག་བྱས། P1P4P24P17p11p20\n༩.(17)དཔའ་རྩེ་དང་ལྷ་རྒྱལ་ཚེ་རིང་གིས་སྒྲིག་རྩོམ་བྱས། 《བོད་ཀྱི་རྩོམ་རིག་བྱུང་འཕེལ་གྱི་ལོ་རྒྱུས་དང་ཁྱད་ཆོས》ཀན་སུའུ་མི་རིགས་དཔེ་སྐྲུན་ཁང་། ༡༩༩༩ལོའི་ཟླ་༢པའི་པར་གཞི་དང་པོ། p283\n༡༠.（13）དོར་ཞི་གདོང་དྲུག་སྙེམས་བློས་བརྩམས། 《དཔྱད་རྩོམ་མུན་འཇོམས་ནོར་བུའི་ཕྲེང་བ》ཀན་་སུའུ་མི་རིགས་དཔེ་སྐྲུན་ཁང་། ༢༠༠༤ལོ་ཟླ་༢པའི་པར་གཞི་དང་པོ། p52\n༡༡.（15）ནོར་བུ་བཀྲ་ཤིས་ཀྱིས་བསྡུ་སྒྲིག་བྱས། 《བྱང་རྩྭ་ཐང་འབྲོག་གླུར་རྫོགས་མཐའ་མེད》བོད་ལྗོངས་མི་དམངས་དཔེ་སྐྲུན་ཁང་། ༢༠༠༥ལོའི་ཟླ༧པའི་པར་གཞི་དང་པོ། p100p103\n༡༢.(11)ལྷག་པ་ཆོས་འཕེལ་གྱིས་བརྩམས། 《བོད་ཀྱི་རྩོམ་རིག་ལོ་རྒྱུས（གནའ་རབས་ཀྱི་སྡེ་ཚན）》མི་་རིགས་དཔེ་སྐྲུན་ཁང་། ༢༠༠༥ལོའི་ཟླ་༡༠པའི་པར་གཞི་དང་པོ།\n·རྩོམ་ཡིག་འོག་མ：སྒྱུ་རྩལ་གྱི་བདེན་ཁ་གླེང་བ། 【 འདྲ་ཕབ། 】 【 པར་འདེབས། 】\n发表时间：2018/12/6 11:18:03 [来自: 112.5.248.254]\n发表时间：2018/11/23 14:49:15 [来自: 112.5.248.152]\n发表时间：2018/11/16 22:19:27 [来自: 112.5.248.229]\nའབྲེལ་ཡོད་དཔྱད་བརྗོད 47 འདུག，མིག་སྔར་རྩོམ་ཡིག་གསར་པ3འདུག [དཔྱད་བརྗོད་མང་པོར་བལྟ་བ།] [དཔྱད་བརྗོད་སྤེལ་བ།]